(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΘ΄

Δευτέρα 6 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Α. Βεσυρόπουλου, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την άμεση ανάγκη μετεγκατάστασης του Ειρηνοδικείου Κιλκίς, σελ.
 β) Προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ), σελ.
 γ) Προς τον Υπουργό Εσωτερικών:
 i. σχετικά με τη λήψη μέτρων για την υποστελεχωμένη Διεύθυνση Αστυνομίας του Νομού Σερρών, σελ.
 ii. σχετικά με «ξυλοδαρμούς και χημικά που μας διδάσκει η Κυβέρνηση τι σημαίνει Δημοκρατία», σελ.
 iii. σχετικά με την υποβάθμιση-κατάργηση του Τμήματος Συνοριακής Φύλαξης Τυχερού στον Νομό Έβρου, σελ.
 iv. σχετικά με τη «διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο», σελ.
 δ) Προς τον Υπουργό Αγροτικής Ανάπτυξης και Τροφίμων:
 i. σχετικά με την ανάγκη άμεσης αποζημίωσης των ελαιοπαραγωγών και παραγωγών μανταρινιών ποικιλίας «κλημεντίνη» στην Αργολίδα, σελ.
 ii. σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού, σελ.
 ε) Προς τον Υπουργό Περιβάλλοντος και Ενέργειας:
 i. σχετικά με τις «κυβερνητικές ευθύνες από την ανάρτηση των δασικών χαρτών», σελ.
 ii. σχετικά με τη «διακοπή ανάρτησης δασικών χαρτών»., σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΔΗΜΟΣΧΑΚΗΣ Α. , σελ.
ΚΟΥΚΟΥΤΣΗΣ Δ. , σελ.
ΛΑΜΠΡΟΥΛΗΣ Γ. , σελ.
ΜΙΧΟΣ Ν. , σελ.

Β. Επί των επικαίρων ερωτήσεων:
ΑΝΔΡΙΑΝΟΣ Ι. , σελ.
ΑΠΟΣΤΟΛΟΥ Ε. , σελ.
ΓΕΩΡΓΑΝΤΑΣ Γ. , σελ.
ΔΗΜΟΣΧΑΚΗΣ Α. , σελ.
ΚΑΚΛΑΜΑΝΗΣ Ν. , σελ.
ΚΟΝΤΟΝΗΣ Χ. , σελ.
ΚΟΥΚΟΥΤΣΗΣ Δ. , σελ.
ΜΑΝΩΛΑΚΟΥ Δ. , σελ.
ΜΙΧΟΣ Ν. , σελ.
ΜΟΥΖΑΛΑΣ Γ. , σελ.
ΠΑΝΑΓΟΥΛΗΣ Ε. , σελ.
ΣΥΝΤΥΧΑΚΗΣ Ε. , σελ.
ΤΖΕΛΕΠΗΣ Μ. , σελ.
ΤΟΣΚΑΣ Ν. , σελ.
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΘ΄

Δευτέρα 6 Φεβρουαρίου 2017

Αθήνα, σήμερα στις 6 Φεβρουαρίου 2017, ημέρα Δευτέρα και ώρα 18.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθούν έντεκα επίκαιρες ερωτήσεις. Έχουν αναβληθεί για διάφορους λόγους, οι οποίοι θα ανακοινωθούν στην πορεία της συζήτησης, επτά επίκαιρες.

Θα συζητηθεί, λοιπόν, τώρα η πρώτη με αριθμό 412/30-1-2017 επίκαιρη ερώτηση πρώτου κύκλου, του Βουλευτή Κιλκίς της Νέας Δημοκρατίας κ. Γεωργίου Γεωργαντάπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων**,** σχετικά με την άμεση ανάγκη μετεγκατάστασης του Ειρηνοδικείου Κιλκίς.

Θα απαντήσει ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Σταύρος Κοντονής.

Ορίστε, κύριε Γεωργαντά, έχετε τον λόγο για να αναπτύξετε την επίκαιρη ερώτηση.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ, πρώτον, για την άμεση ανταπόκριση στη συζήτηση της επίκαιρης ερώτησης, διότι πολύ γρήγορα από τη στιγμή που κατατέθηκε η ερώτηση συζητείται κιόλας.

Θέλω να πω το εξής. Το ζήτημα της στέγασης των δικαστικών υπηρεσιών του Νομού Κιλκίς, για όσους γνωρίζουν το αντικείμενο, είναι μία ιστορία πολύχρονη και πολυταλαιπωρημένη, ας μου επιτραπεί η έκφραση. Έγινε μια προσπάθεια για την ανέγερση ενός ιδιόκτητου μεγάρου, γιατί στερούμαστε σε όλες τις δικαστικές υπηρεσίες ιδιόκτητο μέγαρο. Μισθώνεται μία οικοδομή, όπου βρίσκεται το Πρωτοδικείο του Κιλκίς και μια άλλη «οικοδομή» -και το λέω εντός εισαγωγικών- στην οποία βρίσκεται το Ειρηνοδικείο του Κιλκίς.

Βρέθηκε μια λύση για να αντιμετωπίσουμε το ζήτημα το 2014, όταν ο τότε Υπουργός υπέγραψε τη μετεγκατάσταση των δικαστικών υπηρεσιών σε ένα μισθωμένο κτήριο της Ιεράς Μητρόπολης. Έγινε η μίσθωση από την Κτηματική Υπηρεσία του Δημοσίου. Όλοι πιστέψαμε ότι θα μπορέσουν να γίνουν οι αναγκαίες μελέτες και παρεμβάσεις στο συγκεκριμένο κτήριο. Και να σημειώσω ότι στο συγκεκριμένο κτήριο, τις μελέτες και τις παρεμβάσεις τις ανέλαβε η ίδια η Μητρόπολη για να γίνουν. Πλην όμως, δυστυχώς, στις 31 Δεκεμβρίου έληξε το συμβόλαιο που υπήρχε με την Ιερά Μητρόπολη, καθώς το δημόσιο, η «ΘΕΜΙΔΑ ΚΑΤΑΣΚΕΥΑΣΤΙΚΗ», «ΚΤΙΡΙΑΚΕΣ ΥΠΟΔΟΜΕΣ Α.Ε.» πλέον, δεν εκπλήρωσαν την υποχρέωσή τους για τις αναγκαίες μελέτες, έτσι ώστε να μπορέσει στη συνέχεια να διαμορφωθεί ο χώρος και να στεγαστούν εκεί όλες οι δικαστικές υπηρεσίες του Κιλκίς.

Αυτό, όμως, που προέκυψε με πολύ έντονο τρόπο το τελευταίο διάστημα είναι η πολύ άσχημη κατάσταση στο Ειρηνοδικείο του Κιλκίς, καθώς πρόκειται για ένα πολύ παλιό κτήριο του 1967, στο οποίο δεν έχει γίνει ποτέ καμμία ανακαίνιση, ένα κτήριο χωρίς κεντρική θέρμανση, ένα κτήριο στο οποίο υπάρχει μόνο μία σόμπα, να φανταστείτε, στη μοναδική αίθουσα των συνεδριάσεων. Πλην όμως, με τις κακοκαιρίες των τελευταίων ετών, την υγρασία η οποία υπήρχε, τα κουφώματα τα οποία είναι παμπάλαια και για τα οποία ο ιδιοκτήτης λόγω του χαμηλού μισθώματος δεν δείχνει καμμία προθυμία για την αντικατάστασή τους, έφεραν σε οριακό σημείο τη δυνατότητα να διαμείνουν και να εργαστούν εκεί πέρα και οι δικαστές και οι δικηγόροι, αλλά και να μπορέσουν να έχουν πρόσβαση και οι πολίτες.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, μια δικάσιμος αναβλήθηκε λόγω των κακών καιρικών συνθηκών.

Κύριε Υπουργέ, το αίτημά μου σήμερα είναι συγκεκριμένο μόνο για το Ειρηνοδικείο του Κιλκίς. Μακάρι να υπήρχε μια λύση άμεσα να μας δώσετε ή να ολοκληρωθεί η προηγούμενη αυτή παρέμβαση για τη μετεγκατάσταση όλων των υπηρεσιών. Πάντως, η υπόθεση με το Ειρηνοδικείο του Κιλκίς θεωρώ ότι είναι εύκολο να επιλυθεί, καθώς είναι μόνο μια αίθουσα συνεδριάσεων και τρία-τέσσερα γραφεία. Θα μπορούσε, λοιπόν, να γίνει η μετακίνησή τους σε ένα δημόσιο κτήριο στο Κιλκίς, καθώς υπάρχουν δημόσια κτήρια ελεύθερα, έτσι ώστε να υπάρξει και οικονομικό όφελος για το ελληνικό δημόσιο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Γεωργαντά.

Τον λόγο έχει ο Υπουργός κ. Κοντονής.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε συνάδελφε, θέλω να σας πω ότι πριν από μερικές ημέρες έλαβα μια επιστολή την οποία συνυπογράφετε εσείς, ο Μητροπολίτης, ο Βουλευτής του ΣΥΡΙΖΑ κ. Παραστατίδης, εκπρόσωποι του Δικηγορικού Συλλόγου, ο Πρόεδρος και ο Εκπρόσωπος του Συλλόγου των Εργαζομένων. Θέλω, λοιπόν, να σας πω εκ των προτέρων ότι συμφωνώ.

Πράγματι, υπάρχει ένα σοβαρό πρόβλημα, το οποίο βεβαίως, όπως πολύ σωστά και ειλικρινώς αναφέρατε κι εσείς, τοποθετείται χρονικά πριν πάρα πολλά χρόνια. Δυστυχώς, στο Κιλκίς δεν υπήρξε εκείνη η κρατική μέριμνα, ούτως ώστε να συγκεντρωθούν οι δικαστικές υπηρεσίες σε ένα κτήριο και μάλιστα σε ένα δημόσιο κτήριο. Αντίθετα, έχουμε εδώ μια κατάσταση που μάλλον πρέπει να είναι από τις ελάχιστες στην Ελλάδα από την εικόνα που έχω. Δηλαδή οι δικαστικές υπηρεσίες, συμπεριλαμβανομένης και της Εισαγγελίας, βρίσκονται σε διαφορετικά μισθωμένα κτήρια και εξ αυτού του λόγου υπάρχει πρόβλημα, τόσο λειτουργικό όσο και ουσιαστικό.

Όσον αφορά το ζήτημα αυτό, πράγματι έχουμε εδώ στο Κιλκίς, απ’ ό,τι ενημερώθηκα από τις υπηρεσίες, ένα κτήριο στο οποίο δεν έχει γίνει καμμία παρέμβαση βελτίωσης. Είναι ένα μίσθιο στο οποίο ο ιδιοκτήτης δεν έχει προβεί στην απαραίτητη συντήρηση -όπως βεβαίως και σε πολλά δικαστικά μέγαρα- και λόγω της κακοκαιρίας των τελευταίων μηνών έχουν δημιουργηθεί περαιτέρω προβλήματα.

Τώρα ποια είναι η ιστορία και πώς έχει η εξέλιξη. Πράγματι υπήρξε μια πρώτη προσέγγιση να μισθωθεί ένα ακίνητο της Μητρόπολης, το οποίο θα ηδύνατο να στεγάσει όλες τις δικαστικές υπηρεσίες. Και ενώ προχωρούσε κανονικά η διαδικασία και επί της Κυβερνήσεώς μας, προέκυψε ένα σοβαρό ζήτημα. Η εκτίμηση της «ΚΤΥΠ», η οποία είναι η εταιρεία που διεδέχθη τη «ΘΕΜΙΔΑ ΚΑΤΑΣΚΕΥΑΣΤΙΚΗ», μας κοινοποίησε ότι για την ολοκλήρωση των αναγκαίων εργασιών του κτηρίου αυτού –εννοώ μελέτες κι εργασίες οι οποίες θα καταστήσουν αυτό το κτήριο ικανό να δέχεται μεγάλο αριθμό επισκεπτών, μιας και μιλάμε για μια δημόσια υπηρεσία και μάλιστα, δικαστικό μέγαρο, το οποίο σε συγκεκριμένες ώρες έχει μεγάλη προσέλευση κοινού- το κόστος μπορεί να φτάσει από 800.000 ευρώ μέχρι 1 εκατομμύριο.

Αντιλαμβάνεστε, κύριε συνάδελφε κι εσείς, ότι εάν ήσασταν στη θέση οποιουδήποτε Υπουργού οποιασδήποτε κυβέρνησης δεν θα μπορούσατε να εγκρίνετε μια τέτοια δαπάνη, διότι είναι ιδιαίτερα υψηλή και είναι μια δαπάνη η οποία δεν θα κατευθυνθεί σε ένα δημόσιο κτήριο αλλά σε ένα μισθωμένο κτήριο.

Ως εκ τούτου, από του σημείου εκείνου εξετάζουμε εναλλακτικές λύσεις. Και με χαρά διαπίστωσα στην ερώτησή σας αναφέρετε πλέον ως εξεταζόμενη περίπτωση τη μεταστέγαση μόνο του Ειρηνοδικείου σε πρώτη φάση, το οποίο αντιμετωπίζει και τα πλέον οξυμμένα προβλήματα.

Προς σ’ αυτήν την κατεύθυνση εργαζόμαστε αυτήν τη στιγμή. Αν χρειαστεί κάτι περαιτέρω, κύριε Πρόεδρε, θα επανέλθω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Γεωργαντά, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Υπουργέ, το μόνο στο οποίο θα διαφωνήσω –και δεν θα διαφωνήσω εγώ, διαφωνούν οι μηχανικοί της Μητρόπολης του Κιλκίς- είναι ότι αυτό που οι «ΚΤΙΡΙΑΚΕΣ ΥΠΟΔΟΜΕΣ Α.Ε.» θεώρησαν ως απαιτούμενη δαπάνη για να μπορέσει να προσαρμοσθεί το κτήριο της Μητροπόλεως στον νόμο περί αντισεισμικής προστασίας, με δεδομένα σημερινά για ένα κτήριο το οποίο κτίστηκε ως χώρος συνάθροισης κοινού με διατάξεις οι οποίες ίσχυαν πριν από μερικά χρόνια, είναι εσφαλμένο. Έχω αυτή την άποψη, την τεκμηριωμένη επιστημονική άποψη των μηχανικών της Μητροπόλεως. Το γνωρίζουμε αυτό. Είχε περάσει το συγκεκριμένο κτήριο από την Επιτροπή Καταλληλόλητας των Δικαστικών Υπηρεσιών του Κιλκίς, είχαν εγκριθεί όλα τα πρακτικά, είχε γίνει το μισθωτήριο συμβόλαιο και απέμεναν να γίνουν δύο πράγματα: Η «ΘΕΜΙΔΑ ΚΑΤΑΣΚΕΥΑΣΤΙΚΗ», «ΚΤΙΡΙΑΚΕΣ ΥΠΟΔΟΜΕΣ Α.Ε.» τώρα, να κάνει τις αναγκαίες μελέτες και η Μητρόπολη με δικές της δαπάνες να κάνει τις αναγκαίες παρεμβάσεις.

Σε κάθε περίπτωση αυτό το ζήτημα θα παρακαλούσα να το δείτε, γιατί πραγματικά και εγώ κατανοώ ότι δεν μπορεί να δοθεί ένα εκατομμύριο σε ένα μισθωμένο κτήριο -το κατανοώ-, αλλά όταν ξεκινήσαμε αυτή τη διαδικασία κανείς από τους επιστήμονες, οι οποίοι είδαν το ζήτημα, δεν μας είπαν ότι είναι αναγκαία μια τέτοια παρέμβαση. Ακόμη και τώρα, που το είπαν οι «ΚΤΙΡΙΑΚΕΣ ΥΠΟΔΟΜΕΣ Α.Ε», υπάρχουν σοβαρές ενστάσεις από την πλευρά των επιστημόνων της Ιεράς Μητρόπολης, των επιστημονικών συνεργατών Ιεράς Μητρόπολης και του Δικηγορικού Συλλόγου Κιλκίς.

Σε κάθε περίπτωση, κύριε Υπουργέ, θεωρώ ότι άμεσα θα πρέπει να βρείτε τρόπο να αντιμετωπισθεί αυτό το ζήτημα και η υπέρβαση του συγκεκριμένου εμποδίου, των χρημάτων. Και είναι παράκληση αυτή όλου του νομικού κόσμου του Κιλκίς και όλων των πολιτών του Κιλκίς.

Ξέρετε, οι αίθουσες συνεδριάσεων των δικαστηρίων του Κιλκίς είναι αίθουσες τις οποίες επισκέπτονται και πολλές φορές κρατούμενοι από τη γειτονική χώρα των Σκοπίων. Όταν τους κατευθύνουν οι αστυνομικοί προς τα λεγόμενα δικαστικά μέγαρα, το μόνο που δείχνει ότι εκεί υπάρχει ένα δικαστικό μέγαρο είναι η ελληνική σημαία που είναι απ’ έξω. Ο χώρος σε τίποτε δεν θυμίζει μια αίθουσα στην οποία πρέπει να απονέμεται δικαιοσύνη. Ειδικά για το Ειρηνοδικείο, που το ξεχωρίζω, η παράκλησή μου είναι η εξής. Μακάρι να μπορέσετε να βρείτε μια λύση και να δρομολογηθούν όλα μαζί και εμείς θα κάνουμε μια υπομονή. Όμως, αν δεν υπάρξει μια άμεση λύση, που εγώ θεωρώ ότι μπορεί να υπάρξει, το Ειρηνοδικείο είναι ανάγκη να μεταφερθεί άμεσα. Υπάρχει ένα κτήριο στα διακόσια μέτρα από εκεί, το οποίο είναι ελεύθερο και είναι κτήριο του δημοσίου, που μάλιστα λόγω του ότι δεν χρησιμοποιείται αυτό το διάστημα έχει επιβαρυνθεί κιόλας και το οποίο θα μπορέσουμε να το συντηρήσουμε. Και εκεί μπορεί πολύ γρήγορα να γίνει αυτή η μεταφορά.

Είναι παράκληση, γιατί είναι επιτακτική ανάγκη. Είναι ένα κοινό αίτημα, όπως είδατε, όλων των θεσμικών παραγόντων του Κιλκίς και νομίζω ότι είναι υποχρέωσή σας προς μια πόλη, η οποία πραγματικά βρίσκεται στη χειρότερη κατάσταση από όλες τις πόλεις της Ελλάδος, διότι σε όλες τις επιθεωρήσεις που γίνονται καταγράφεται ότι το χειρότερο κτήριο, η χειρότερη κατάσταση όσον αφορά στις Δικαστικές Υπηρεσίες είναι αυτή της πόλεως του Κιλκίς.

Παράκληση, λοιπόν, να βρείτε μια λύση είτε συνολικά, στον σχεδιασμό που είχε γίνει είτε άλλως άμεσα. Και το άμεσα μετ’ επιτάσεως το αναφέρω -γιατί υπάρχει πράγματι η δυνατότητα- μόνο για το Ειρηνοδικείο του Κιλκίς.

Ευχαριστώ, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργαντά.

Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Δυστυχώς, για το ζήτημα το οποίο συζητάμε, όπως τόνισα και στην πρωτολογία μου, αλλά το ανέφερε και ο κύριος συνάδελφος, υπήρξε μια παρατεταμένη εγκατάλειψη των Δικαστικών Υπηρεσιών στο Κιλκίς από κυβερνήσεις των προηγούμενων σαράντα χρόνων.

Ήταν ένα ζήτημα το οποίο θα μπορούσε να είχε λυθεί, ιδίως στα χρόνια της οικονομικής ανάπτυξης. Θα μπορούσαν να είχαν δρομολογηθεί οι εξελίξεις και σήμερα να μη συζητάμε μπροστά σε αυτό το αδιέξοδο στο οποίο έχουν περιέλθει και οι δικαστικοί υπάλληλοι και οι συνάδελφοι δικηγόροι και ο νομικός κόσμος στο Κιλκίς, αλλά και πολίτες οι οποίοι προστρέχουν στη δικαιοσύνη.

Λέω, λοιπόν, ότι είναι καλύτερο να μην αναλωθούμε στο να εκτιμήσουμε εάν οι επιστημονικές απόψεις που εκφράζουν οι μηχανικοί της «ΚΤΥΠ» ή άλλοι συνάδελφοί τους, εκτός αυτού του φορέα, είναι σωστές ή λανθασμένες. Δεν είναι η δουλειά μας αυτή.

Χαίρομαι ιδιαιτέρως που αναγνωρίζετε κι εσείς το γεγονός ότι δεν μπορεί κανένας Υπουργός να υπογράψει μια τέτοια δαπάνη, όταν μάλιστα αυτή η δαπάνη ανέρχεται στο 1/3 της αύξησης του φετινού προϋπολογισμού για το Υπουργείο Δικαιοσύνης. Τρία εκατομμύρια μπορέσαμε και εξασφαλίσαμε παραπάνω από πέρσι. Καταλαβαίνετε ότι αν το 1/3 της δαπάνης αυτής κατευθυνθεί μόνο σε αυτόν τον τομέα, που είναι οι μελέτες και η εργασία για την καταλληλότητα αυτού του κτηρίου, θα ξεφύγουμε από κάθε όριο.

Είναι γεγονός επίσης -και έχετε δίκιο- ότι η αρχική εκτίμηση ήταν ότι θα απαιτηθούν γύρω στις 80.000 ευρώ. Αυτό, όμως, έχει ανατραπεί πλήρως και το γεγονός ότι και η προηγούμενη κυβέρνηση, αλλά και η δική μας είχε ολοκληρώσει σχεδόν τις διαδικασίες και είχαν υπογραφεί τα έγγραφα, αυτό δείχνει μια καλή προαίρεση να λυθεί το πρόβλημα και θα λυθεί.

Εγώ έχω να δηλώσω απόψε ότι άμεσα -όταν λέω άμεσα εννοώ μέσα στο επόμενο τρίμηνο καλώς εχόντων των πραγμάτων- θα επισκεφθώ και την Έδεσσα και το Κιλκίς, διότι είναι δύο νομοί που έχουν παρόμοια προβλήματα όσον αφορά τα κτηριακά. Θα τα δούμε και θα τα αντιμετωπίσουμε.

Σε κάθε περίπτωση, εξετάζουμε τη λύση την οποία κι εσείς προτείνετε δηλαδή του δημοσίου κτηρίου του ΟΑΕΔ στην πόλη του Κιλκίς, και ελπίζω άμεσα να καταλήξουμε τουλάχιστον στη μεταστέγαση των υπηρεσιών του Ειρηνοδικείου.

Θεωρώ, όμως, ότι το σωστό είναι να δούμε πρώτον αν υπάρχουν δυνατότητες για τη συγκέντρωση όλων των δικαστικών και εισαγγελικών υπηρεσιών σε ένα κτήριο και μάλιστα, αν είναι δυνατόν, να είναι δημόσιο κτήριο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ).

Στην ερώτηση θα απαντήσει ο Υπουργός Μεταναστευτικής Πολιτικής κ. Ιωάννης Μουζάλας.

Κύριε Αντιπρόεδρε, έχετε τον λόγο για να αναπτύξετε την επίκαιρη ερώτηση.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, η επίκαιρη αυτή ερώτηση δεν ξέρω πια πόσο επίκαιρη είναι, αφού, όπως ακούσαμε όλοι, είχε κατατεθεί στις 5 Οκτωβρίου. Πέρασαν τέσσερις μήνες για να έρθει η ώρα να συζητηθεί στη Βουλή.

Γνωρίζω, βέβαια, ότι για τα ερωτήματα, τα οποία είχα θέσει προσπαθήσατε να πάρετε απαντήσεις από τον Δήμο της Αθήνας, ο οποίος Δήμος της Αθήνας αντί να πατήσει ένα κουμπί στο κομπιούτερ του -διότι επρόκειτο για μια προγραμματική σύμβαση από την Αναπτυξιακή Εταιρεία του Δήμου και την Ύπατη Αρμοστεία- και να σας δώσει όλα τα στοιχεία, κάθε εβδομάδα σας πήγαινε στην άλλη εβδομάδα, για να μαζέψει τα στοιχεία. Αυτό, εμένα με έβαλε σε πολύ μεγάλες υποψίες, σε σημείο τού να υιοθετήσω τα όσα διάβασα στον ημερήσιο Τύπο σχετικά με την εφαρμογή αυτού του προγράμματος.

Απλώς και μόνο για να γραφτεί στα Πρακτικά και για να καταλάβουν και όσοι μας ακούν, θα διαβάσω τις ερωτήσεις μου. Δεν θα διαβάσω όλο το σκεπτικό. Δηλαδή σε ό,τι αφορά την καθυστέρηση «σας απαλλάσσω». Δεν φταίγατε εσείς, εξάλλου ενημερωνόμουν από το γραφείο σας ότι δεν θα έρθετε, γιατί δεν είχατε τα στοιχεία.

Επί της ουσίας τώρα, θέλω να μου απαντήσετε -φαντάζομαι ότι σας έχουν στείλει τα στοιχεία και παρακαλώ να τα καταθέσετε στα Πρακτικά, για να τα πάρω μετά- στα εξής: Πόσα διαμερίσματα έχουν μισθωθεί από την Αναπτυξιακή Εταιρεία του Δήμου;

Ποιο είναι το συνολικό κόστος του έργου αυτού και πόσα χρήματα έχουν δαπανηθεί για τη μίσθωση των διαμερισμάτων; Η σύμβαση έλεγε για διακόσια διαμερίσματα και για χίλιους διακόσιους εξυπηρετούμενους.

Ποιο είναι το συνολικό κόστος του έργου και πόσα χρήματα έχουν δαπανηθεί για τη χορήγηση προπληρωμένων καρτών σε σούπερ μάρκετ;

Πόσοι είναι οι ωφελούμενοι; Έχουν μπει χίλια διακόσια άτομα αυτή τη στιγμή που μιλάμε;

Πόσοι απασχολούνται για την υλοποίηση του προγράμματος; Πότε έχει προσληφθεί ο καθένας από αυτούς και με ποια διαδικασία έγινε η πρόσληψη; Ξέρω ότι δεν γίνεται από το Υπουργείο, αυτό όμως δεν σημαίνει ότι έχουν άσπρη κάρτα οι ΜΚΟ και παίρνουν με όποια κριτήρια θέλουν αυτούς τους οποίους προσλαμβάνουν.

Πόσα χρήματα από τον συνολικό προϋπολογισμό του έργου προέρχονται από πόρους της Ευρωπαϊκής Ένωσης και πόσα από εμάς, δηλαδή την Ελλάδα; Ποιοι αποτελούν την Επιτροπή Έργου και με ποια κριτήρια έχει γίνει η επιλογή -όπως σας είπα- αυτών, που θα στελεχώσουν το παραπάνω έργο;

Επειδή το έφερε έτσι η τύχη, στην πρωτολογία μου θέλω να κάνω και μια ερώτηση σχετικά με το Ελληνικό. Απ’ ότι γνωρίζω, εκεί είχε γίνει μια προγραμματική σύμβαση μεταξύ της «Ελληνικό Α.Ε.» και της Κυβέρνησης για παραχώρηση του χώρου. Αυτή η σύμβαση ποια ημερομηνία λήξης έχει; Είναι ακόμα σε ισχύ; Έχει λήξει; Και αν δεν έχει λήξει, πότε θα λήξει;

Τέλος, πότε προβλέπεται η μεταστέγασή τους, γιατί όλοι γνωρίζουμε -και τελειώνω, κύριε Πρόεδρε, με αυτό- ότι τα έργα για την ανάπλαση του Ελληνικού -μιλάμε για μια επένδυση 8,2 δισεκατομμυρίων- δεν μπορούν να αρχίσουν, εφόσον είναι οι δυστυχείς αυτοί άνθρωποι εκεί.

Το δεύτερο πρόβλημα είναι ότι έχει κολλήσει σε ένα άλλο θέμα, που δεν σας αφορά εσάς, στην υπογραφή ενός δασάρχη. Αφήστε την υπογραφή του δασάρχη. Όμως και η απομάκρυνση των συγκεκριμένων σε άλλους χώρους, κατάλληλους, είναι απαραίτητη προϋπόθεση για να ξεκινήσουν τα έργα.

Γι’ αυτό, εάν γνωρίζετε, θέλω να ξέρω πότε έληξε ή πότε θα λήξει η σύμβαση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κακλαμάνη.

Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Κακλαμάνη, να σας ζητήσω κι εγώ συγγνώμη για την καθυστέρηση. Πραγματικά, προσπαθήσαμε πάρα πολύ. Σε μερικά πράγματα υπήρχε δυσκολία πρόσβασης. Τελικά, μας βοήθησε ο Δήμος Αθηναίων. Ήταν ένα πρόγραμμα εν εξελίξει.

Να σας πω κατ’ αρχήν για το Ελληνικό. Θα προσκομίσω εδώ πέρα τη σύμβαση και θα την καταθέσω για τα Πρακτικά. Αυτήν τη στιγμή δεν μπορώ να σας απαντήσω. Όπως ξέρετε, έχω αναλάβει το κομμάτι της ευθύνης, που με αφορά. Σε σχέση με την καθυστέρηση στο Ελληνικό, κάνουμε μια τεράστια προσπάθεια. Η καθυστέρηση -αν υπάρχει καθυστέρηση- των έργων στο Ελληνικό, δεν οφείλεται στους πρόσφυγες και μετανάστες που μένουν εκεί. Πιστεύω ότι φτιάχνουμε συνέχεια θέσεις, για να μπορέσουμε να το καλύψουμε. Εν πάση περιπτώσει, θα σας δώσω μια γραπτή απάντηση και πιο πλήρη σε αυτά που ρωτήσατε.

Πάμε στο πρόγραμμα. Το πρόγραμμα αυτό είναι μέρος ενός προγράμματος, που υπεγράφη πριν από έναν χρόνο περίπου, ανάμεσα σε εμάς, την Ευρωπαϊκή Επιτροπή και την Ύπατη Αρμοστεία του ΟΗΕ. Τότε ήταν ο Γκουτέρες Ύπατος Αρμοστής. Τώρα είναι Πρόεδρος του ΟΗΕ. Προέβλεπε τη δημιουργία είκοσι χιλιάδων θέσεων φιλοξενίας σε όλη την Ελλάδα. Το πρόγραμμα αυτό συνολικά, που εξελίσσεται, στην αρχή έδειξε μια μεγάλη καθυστέρηση, παρ’ ότι δεν είναι πρόγραμμα που το εκτελούμε εμείς. Δώσαμε μια πολύ μεγάλη βοήθεια, με τη λογική του ότι εκατό διαμερίσματα είναι ένα camp λιγότερο. Φτύσαμε αίμα για να βοηθήσουμε εκεί πέρα. Έχει δυσκολίες. Δεν δίνει ο άλλος εύκολα το διαμέρισμά του. Έπρεπε να ξεπεραστούν τέτοια πράγματα.

Αυτήν τη στιγμή το πρόγραμμα έχει σχεδόν ολοκληρωθεί. Για την Αττική, την Αθήνα, σας διαβάζω τα στοιχεία: Το πρόγραμμα προέβλεπε χίλιες οχτακόσιες σαράντα θέσεις φιλοξενίας, αρχικά χίλιες διακόσιες και μετά τετρακόσιες ογδόντα και εκατόν εξήντα σε όλη την Αττική. Η Ύπατη Αρμοστεία και ο δήμος υπέγραψαν τον Μάρτιο. Οι προδιαγραφές ορίστηκαν με βάση τους νόμους. Η φιλοξενία άρχισε τον Ιούνιο του 2016. Δεν υπήρξε εδώ ολιγωρία. Είναι από τα προγράμματα που τελικά, απ’ ότι φαίνεται, τρέχουν καλύτερα. Έχουμε περισσότερα διαμερίσματα -διακόσια πενήντα οχτώ αντί διακόσια- περισσότερες θέσεις -χίλιες οχτακόσιες σαράντα αντί χίλιες διακόσιες- και έχουν φιλοξενηθεί χίλιοι εννιακόσιοι εξήντα τέσσερις πρόσφυγες και μετανάστες μέχρι το τέλος του Γενάρη του 2017.

Επίσης, έχουμε πλήρη απορρόφηση των κονδυλίων και δημιουργήθηκε μια ειδική πρότυπη δομή σε μια παλιά κλινική -ίσως να την ξέρετε- στην Καποδιστρίου 4.

Τα διαμερίσματα, που μέχρι το τέλος του Ιανουαρίου έχουν μισθωθεί, είναι διακόσια πενήντα οχτώ. Μέχρι το τέλος του Ιανουαρίου είναι πλήρη τα διακόσια τριάντα οχτώ, με χίλιους πεντακόσιους ωφελούμενους. Έχουμε πληρότητα 92%. Τα υπόλοιπα είκοσι ετοιμάζονται με αναμονή από την Υπηρεσία Ασύλου και την Ύπατη Αρμοστεία. Το συνολικό κόστος του έργου -και αυτό είναι πολύ ενδιαφέρον- είναι 4.046.500 ευρώ, που συμπεριλαμβάνει και την καινούρια δομή του παλιού νοσοκομείου.

Έχουν δαπανηθεί τετρακόσιες δεκατέσσερις χιλιάδες για ενοίκια, ένα εκατομμύριο για εξοπλισμό και ανανεώνονται για το 2017 νομίμως και έγκαιρα. Το κόστος, λοιπόν, είναι 4.046.000.

Για το 2017, έχουν διοχετευθεί 653.029 ευρώ για προπληρωμένες κάρτες, 56.000 για λογαριασμούς των ΔΕΚΟ και 119.000 ευρώ για εισιτήρια των μέσων μεταφοράς. Οι ωφελούμενοι είναι χίλιοι εννιακόσιοι εξήντα τέσσερις, εκ των οποίων το 56% είναι παιδιά. Από αυτούς, οι τετρακόσιοι δέκα εννιά έχουν μετεγκατασταθεί σε συνολικά δεκατρείς χώρες της Ευρωπαϊκής Ένωσης. Το πρόγραμμα, δηλαδή, αφορά και το relocation.

Έχουμε κυρίως ανθρώπους, οι οποίοι υπόκεινται σε relocation. Εμείς ζητήσαμε από την Ευρωπαϊκή Επιτροπή, μετά τον εγκλωβισμό των ανθρώπων, και διευρύνθηκε για αιτούντες άσυλο και κυρίως για ευπαθείς ομάδες, όπως είναι οι ηλικιωμένοι και τα μικρά παιδιά. Η επιλογή γίνεται από την Υπηρεσία Ασύλου και την Ύπατη Αρμοστεία του ΟΗΕ, με βάση το Διεθνές Δίκαιο.

Από αυτούς που μένουν στα διαμερίσματα στην Αθήνα, το 86% είναι από τη Συρία, το 7% είναι από το Αφγανιστάν, το 6% είναι από το Ιράκ, το 1% από την Ερυθραία και 0% από την Παλαιστίνη. Θα σας δώσω τα στοιχεία.

Με βάση τα στοιχεία που έχουμε πάρει και στα οποία εμείς δεν έχουμε καμμία δυνατότητα παρέμβασης, απασχολούνται εκατόν τρεις επαγγελματίες καθημερινά, οι ογδόντα εννιά με πλήρη απασχόληση. Ο καθένας τους έχει προσληφθεί με σύμβαση ορισμένου χρόνου -δεν είναι, όμως, δική μας επιλογή οι επαγγελματίες ούτε η αμοιβή τους ούτε τίποτα- χωρίς να έχουμε κοινωνικούς επιστήμονες, επόπτες διαμερισμάτων, διερμηνείς, διοικητικό προσωπικό, παιδίατρους, γυναικολόγους, παθολόγους, ψυχίατρους. Η μηνιαία αμοιβή -αναφέρω ενδεικτικά, χωρίς να μπορώ να ορκιστώ γι’ αυτό- για τους γιατρούς είναι 2.500 ευρώ, για τους ψυχολόγους 2.000 ευρώ, για τους διοικητικούς 1.500 ευρώ. Η συνολική μισθοδοσία για το 2016 ήταν 1.024.000 ευρώ. Όλα τα χρήματα είναι από ευρωπαϊκούς πόρους. Δεν υπάρχει καμμία συμμετοχή του ελληνικού κράτους.

Η επιτροπή αποτελείται από την Αντιδημαρχεία του Δήμου Αθηναίων, από την Αντιδημαρχεία της Κοινωνικής Αλληλεγγύης Πρόνοιας και Ισότητας των Φύλων, από το γραφείο του Δημάρχου Αθηναίων και από την ΕΑΤΑ. Τα κριτήρια θεωρούνται αξιοκρατικά.

 Θέλω να επαναλάβω δύο πράγματα: Εμείς δεν έχουμε καμμία δυνατότητα διορισμού, δηλαδή, να διορίσουμε αυτόν ή εκείνον. Είναι ένα πρόγραμμα, το οποίο τρέχει ο Δήμος Αθηναίων με την Ύπατη Αρμοστεία. Θέλω να σας πω ότι, παρ’ όλες τις καθυστερήσεις, είναι ένα επιτυχημένο πρόγραμμα. Προσπαθούμε να φτιάξουμε άλλο ένα τέτοιο πρόγραμμα στη Λιβαδειά και το πετυχαίνουμε. Και υπάρχει αυτό το πρόγραμμα, το οποίο θέλουμε να φτιάξουμε και στην Κρήτη και έχουμε καθυστερήσει.

Θα καταθέσω τα στοιχεία για τα Πρακτικά.

Σας ευχαριστώ πολύ, γιατί μπορεί να αργήσαμε να απαντήσουμε, αλλά ήταν μια ευκαιρία να πάρουμε κι εμείς μια πλήρη ανάλυση των στοιχείων, την οποία είχαμε αποσπασματικά.

(Στο σημείο αυτό ο Υπουργός Μεταναστευτικής Πολιτικής κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ. Να τα καταθέσετε για τα Πρακτικά, για να ενημερωθούν και οι Βουλευτές.

Κύριε Κακλαμάνη, έχετε τον λόγο για τη δευτερολογία σας.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, κατ’ αρχάς, ικανοποιούμαι με τα στοιχεία που μου δώσατε. Σας παρακαλώ να τα καταθέσετε, για να τα ελέγξω.

Βεβαίως, το ότι υπάρχει σήμερα μισθός γιατρού 2.500 ευρώ -και εμείς οι δύο ξέρουμε πόσο είναι οι μισθοί των γιατρών του ΕΣΥ- είναι ένα θέμα, όχι γιατί παίρνουν τις 2.500 ευρώ. Παρ’ ότι δεν είναι δική σας ευθύνη, διερωτώμαι πώς γίνονται οι επιλογές. Βεβαίως, δεν είναι ευχάριστη η δουλειά που κάνουν οι άνθρωποι αυτοί. Είναι μια πολύ δύσκολη δουλειά. Το πώς γίνονται, όμως, οι επιλογές είναι κάτι για το οποίο μπορεί τυπικά να μην έχετε την ευθύνη, αλλά πρέπει να το δούμε. Γίνεται διακήρυξη; Γίνεται προκήρυξη; Βγαίνουν βιογραφικά; Τα βλέπει κάποιος; Θα μελετήσω, όμως, τα χαρτιά, τα οποία θα μου καταθέσετε. Αυτό είναι το πρώτο.

Δεύτερον, θέλω λιγάκι να προσέχετε, γιατί παρ’ότι έχετε την υψηλή ευθύνη σε τέτοιου είδους προγράμματα, δεν είστε ο εκτελεστής. Παραδείγματος χάριν, στα Σεπόλια, εδώ κι ένα μήνα περίπου, γίνεται χαμός με μια παλιά πολυκατοικία δέκα ετών, ημιτελή, την οποία τώρα την φτιάχνουν για να τη νοικιάσουν, όταν υπάρχουν καταγγελίες ότι έχει πολεοδομικά προβλήματα. Και ακόμα δεν έχουμε απόφαση της πολεοδομίας κατά πόσο είναι εντάξει η πολυκατοικία ή όχι. Και αυτό σε μια περιοχή, που όπως πολύ καλά ξέρετε -Σεπόλια, Πλατεία Αττικής- είναι επιβαρυμένη.

Επίσης, είχα κάνει ερώτηση και για μια άλλη πολυκατοικία στη Νέα Φιλοθέη, που είναι ανοιχτή δομή εκείνη, και μου είχατε απαντήσει ότι δεν είναι στις προθέσεις της Κυβέρνησης η δημιουργία στην περιοχή της αναφερόμενης δομής, γιατί δεν ανταποκρίνεται και στις προδιαγραφές που βάζετε εσείς για τις ανοιχτές δομές. Την ίδια ώρα, όμως, που μου στέλνατε αυτή την απάντηση, κύριε Υπουργέ, είχατε υπογράψει την ΚΥΑ, με την οποία άνοιγε η δομή.

Αυτά να τα έχετε υπόψιν σας, διότι καμμία φορά οι προθέσεις του Υπουργού χάνονται στον δρόμο. Και εγώ μπορεί, επειδή σας γνωρίζω, να μην αμφισβητώ τις προθέσεις σας, αλλά υπάρχουν προβλήματα στο δια ταύτα.

Έρχομαι τώρα σε ένα άλλο θέμα, που σας άκουσα να αναφέρετε, επειδή έτυχε να προεδρεύω την Παρασκευή -πήρα τα χαρτιά σας και τα είδα- σχετικά με τις ΜΚΟ. Βλέπω ότι αίτηση για εγγραφή έχουν κάνει εβδομήντα επτά -ορθώς κάνατε το μητρώο, ήταν μια έλλειψη- και είναι έτοιμες για ένταξη δεκαεννέα.

Από εσάς τον ίδιο έχω ακούσει ότι οι ενεργοποιούμενες ανά την Ελλάδα ΜΚΟ -εντός και εκτός εισαγωγικών η λέξη- είναι κάπου διακόσιες. Οι υπόλοιπες ποιες είναι; Πώς λειτουργούν; Παίρνουν λεφτά αυτές;

Σήμερα σας άκουσα στο Ελληνικό που καταγγείλατε αλληλέγγυους και είπατε ότι είναι οι ίδιοι που και την προηγούμενη και πιο προηγούμενη φορά δημιούργησαν προβλήματα. Σήμερα εδώ πρέπει να μας ονομάσετε ποιοι είναι αυτοί. Να μας πείτε ότι είναι οι τάδε.

Και αφού τους είχατε δει ένα, δύο μήνες πριν σε παρόμοιες περιπτώσεις, γιατί δεν καταφύγατε στον εισαγγελέα να τους εγκαλέσει ο ίδιος; Δεν είναι, βεβαίως, δουλειά του Υπουργού να κάνει τον εισαγγελέα.

Σας άκουσα σήμερα που κάνατε τις καταγγελίες. Έτυχε να γνωρίζω και εγώ κάποια πρόσωπα. Είναι πολιτικός φορέας που κρύβεται πίσω από τους αλληλέγγυους; Ποιος είναι αυτός ο πολιτικός φορέας; Και για να μην παρεξηγηθώ και να είμαι πιο συγκεκριμένος, δεν είναι κάποιος που είναι μέσα στο Κοινοβούλιο, που εκπροσωπείται στο Κοινοβούλιο. Επομένως, αυτό θέλει πάρα πολύ μεγάλη προσοχή.

Επίσης, έγινε σπέκουλα για το ότι ο Αρχηγός της Αξιωματικής Αντιπολίτευσης δεν μπήκε μέσα στο hot spot της Μόριας. Μα, ούτε εσείς μπήκατε ούτε ο κ. Αβραμόπουλος -και ορθώς- γιατί υπάρχει λόγος. Έγινε, λοιπόν, σπέκουλα στη δημόσια τηλεόραση από κάποιους δημοσιογράφους -μια κυρία είπε ότι σιχάθηκε, άλλη είπε ότι φοβήθηκε- ενώ δεν μπήκε μετά από σύσταση της Αστυνομίας.

Είναι άσχετο το θέμα με την ερώτηση, αλλά το λέω, για να δούμε τελικά εκεί μέσα τι υπάρχει. Γιατί, εκτός από τους φιλοξενούμενους, προφανώς και εκεί μέσα θα υπάρχουν ΜΚΟ ή αλληλέγγυοι, που ενδεχομένως, εάν πηγαίνατε και εσείς και ο κ. Τόσκας, να είχαμε τα επεισόδια που είχαμε σήμερα, πολύ περισσότερο εάν πήγαινε κάποιος από την Αντιπολίτευση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κακλαμάνη, παρακαλώ ολοκληρώστε.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Τελειώνω, κύριε Πρόεδρε και σας ευχαριστώ για την ανοχή.

Σχετικά με το Ελληνικό -και θέλω να το δείτε- σας πιστεύω ότι δεν ήσασταν σήμερα έτοιμος να μου απαντήσετε. Όμως, τον Οκτώβριο είχα κάνει ερώτηση, όχι για τα hot spot του Ελληνικού, αλλά γιατί καθυστερεί να αρχίσει η ανάπλαση του Ελληνικού. Έχω μπροστά μου τη γραπτή απάντηση του Υπουργού, με κοινοποίηση της επιστολής της Διευθύνοντος Συμβούλου της «Ελληνικό Α.Ε», κ. Σπυροπούλου, όπου λέει ότι η προγραμματική σύμβαση που έχετε υπογράψει με την «Ελληνικό Α.Ε» ως Κυβέρνηση έχει λήξει από τις 31-3-2016 -την έχω εδώ την επιστολή της κ. Σπυροπούλου- και ότι παρά τις αλλεπάλληλες επιστολές που σας έχουν επανειλημμένα θέσει το θέμα της έγκαιρης αποδέσμευσης του χώρου, δεν υπάρχει καμμία απάντηση από την Κυβέρνηση.

Εδώ, λοιπόν, μπαίνει θέμα για το εάν αυτοί εκεί είναι τώρα στον αέρα. Διότι το ότι έχει λήξει από τον Μάρτιο, το λέει η επιστολή της κ. Σπυροπούλου. Είναι, όμως, του Οκτωβρίου. Δεν ξέρω εάν από τον Οκτώβριο μέχρι σήμερα ανανεώσατε τη σύμβαση και άρα είναι ανεπίκαιρη. Αλλά και τον Οκτώβριο ήταν στον αέρα η δομή. Εάν έχει υπογραφεί, σας παρακαλώ να με ενημερώσετε μέχρι πότε είναι. Δεν χρειάζεται να μου στείλετε απάντηση εντός Βουλής. Μου τη στέλνετε στο γραφείο μου. Εάν όχι, πότε προβλέπεται η μεταστέγαση αυτών των ανθρώπων; Αφήστε την ανάπλαση του Ελληνικού. Εάν έχει λήξει η σύμβαση, κάτι πρέπει να κάνετε: ‘Η να την ανανεώσετε -δεν σας το προτείνω αυτό- ή να δείτε τι θα γίνει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Κύριε Κακλαμάνη, θα σας απαντήσω με τη σαφήνεια και την ευγένεια, με την οποία θέσατε τις ερωτήσεις.

Για το Ελληνικό επιφυλάσσομαι, γιατί δεν είμαι προετοιμασμένος. Θα σας φέρω τα χαρτιά. Είμαι απόλυτα πεπεισμένος -και αυτή είναι η προσωπική πολιτική μου βούληση- ότι οι πρόσφυγες και οι μετανάστες δεν θα είναι ποτέ ο λόγος να καθυστερήσουν οι εργασίες ανάπλασης του Ελληνικού.

Τις επιλογές για το ποιοι προσλαμβάνονται κ.λπ. δεν μπορούμε να τις κάνουμε εμείς με βάση τον νόμο.

Επίσης, αυτές οι οργανώσεις ελέγχονται τρεις μήνες αφού τελειώσει το έργο με βάση τον νόμο της Ευρωπαϊκής Ένωσης. Αυτός είναι κανονισμός ο οποίος προϋπήρχε. Δεν δημιουργήθηκε τώρα.

Με αυτήν την έννοια, δεν έχετε μπει πολύ ευγενικά στην άχαρη θέση του να μας κατηγορήσετε για κάτι. Στις ΜΚΟ εμείς δεν δίνουμε ούτε μία δραχμή. Οι ΜΚΟ παίρνουν χρήματα από την Ευρωπαϊκή Ένωση. Είναι οκτώ μεγάλες ΜΚΟ, οι οποίες παίρνουν σαν υπεργολάβους εδώ μικρότερες ΜΚΟ ελληνικές.

Θέλω να σας πω ότι δεν είναι λίγο εάν δείτε το ότι έχουμε φτιάξει το Μητρώο ενάμιση μήνα, το «7719». Αυτό το οποίο προσπαθούμε να κάνουμε -και ξέρετε, θέλει και μια εκπαίδευση, γιατί χρόνια τώρα δεν γινόταν- είναι να μπει ένα deadline και μετά όποιος δεν έχει γραφτεί στο Μητρώο, δεν θα μπορεί να δουλέψει στην Ελλάδα. Πρώτη προειδοποίηση θα γίνει στα τέλη Μαρτίου.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Αυτό είναι απάντηση στο ερώτημά μου, αυτό το τελευταίο που είπατε τώρα.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Ναι και ελπίζω να μπορέσουμε να το τηρήσουμε αυτό το πράγμα.

Για το hot spot στη Μόρια εγώ ποτέ δεν κατηγόρησα τον κ. Μητσοτάκη γιατί δεν μπήκε μέσα.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Δεν είπα εσείς.

**ΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):** Θέλω να σας πω το εξής. Νομίζω ότι ο κ. Μητσοτάκης αυτό το θέμα που με σωφροσύνη χειρίστηκε, το αξιοποίησε με έναν τρόπο που δεν έπρεπε. Και ο κ. Αβραμόπουλος δεν μπήκε μέσα. Άλλοι μπήκαν μέσα. Εξαρτάται. Δεν υπάρχουν μέσα στη Μόρια αλληλέγγυοι. Υπήρχε πάρα πολύς κόσμος και υπάρχει το συνήθειο, όταν μπαίνουν άνθρωποι επίσημοι, να γίνονται μικρές εξεγέρσεις, «we love Europe», «we love Merkel», «we hate Europe» και όλα αυτά.

Επομένως, η σύστασή μας ήταν αυτή σε αυτή τη φάση. Αύριο πιθανώς θα είναι άλλη. Χθες πιθανώς ήταν άλλη.

Για το Ελληνικό, εγώ δήλωσα σήμερα με σαφήνεια ότι υποκινούνται καταστάσεις. Και όποτε γίνεται, το δηλώνω αυτό το πράγμα. Δεν είμαι εισαγγελέας, όπως είπατε. Θα πρέπει κανείς αυτό να το δει. Θεώρησα, όμως, καθήκον μου να πω ότι είναι η τρίτη φορά που ψευδώς λέγεται ότι γίνεται καθολική απεργία πείνας στο Ελληνικό. Αυτό το οποίο έγινε είναι ότι τριάντα Έλληνες και τριάντα, σαράντα ξένοι -δέκα πάνω, δέκα κάτω- απαγόρευσαν να μπει μέσα στη δομή το φαγητό. Τώρα στη δομή τρώνε, τώρα είναι εκεί οι δημοσιογράφοι.

Αυτό το οποίο είπα -και το επαναλαμβάνω στη Βουλή, όχι σε εσάς, αλλά μέσα από εσάς για να ακουστεί στον ελληνικό λαό- είναι ότι η ελληνική πολιτεία έχει νόμους. Οι νόμοι θα εφαρμόζονται. Έχουμε μια πολύ μεγάλη διάθεση -και είμαι βέβαιος και για εσάς προσωπικά, σας ξέρω χρόνια- όσο μπορούμε μέσα στις δυσκολίες που έχουμε ως κράτος, να παράσχουμε τα δικαιώματα αυτών των ανθρώπων. Όμως και αυτοί οφείλουν να σέβονται τη νομοθεσία μας και να την τηρούν. Αυτή είναι η προσπάθεια που κάνουμε. Δεν θέλουμε βία. Δεν θα υποστούμε, όμως, και βία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν προχωρήσουμε στην επόμενη επίκαιρη ερώτηση, θα ήθελα να ανακοινώσω στο Σώμα ότι ο Βουλευτής Νομού Ημαθίας κ. Απόστολος Βεσυρόπουλος με επιστολή του προς τον Πρόεδρο της Βουλής ζητεί άδεια ολιγοήμερης απουσίας στο εξωτερικό από την Τρίτη 7-2-2017 έως και την Παρασκευή 10-2-2017. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΈΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Επόμενη είναι η τρίτη με αριθμό 397/27-1-2017 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ–ΔΗΜΑΡ κ. Μιχαήλ Τζελέπη προς τον Υπουργό Εσωτερικών, σχετικά με τη λήψη μέτρων για την υποστελεχωμένη Διεύθυνση Αστυνομίας του Νομού Σερρών.

Στην ερώτηση θα απαντήσει ο Αναπληρωτής Υπουργός Εσωτερικών κ. Νικόλαος Τόσκας.

Ορίστε, κύριε Τζελέπη, έχετε τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Αναπληρωτή Υπουργέ Προστασίας του Πολίτη, μετά από τέσσερις μήνες συζητάμε σήμερα επιτέλους ένα πρόβλημα που για τον Νομό Σερρών έχει οξυνθεί ακόμα περισσότερο και είναι περισσότερο επίκαιρο από ποτέ. Συζητάμε για την αύξηση εγκληματικότητας που παρουσιάζεται στον Νομό Σερρών και μάλιστα σε υπέρμετρο βαθμό. Και αυτό είναι κοινή διαπίστωση τόσο από την επαφή που έχω με τους συμπολίτες μου συνολικά στον Νομό Σερρών, αλλά και από τις συναντήσεις που είχα με τους επτά αυτοδιοικητικούς δημάρχους του Νομού Σερρών και με την Αστυνομική Διεύθυνση.

Κύριε Υπουργέ, ο Νομός Σερρών είναι ο μεγαλύτερος νομός της Κεντρικής Μακεδονίας, με έκταση τέσσερις χιλιάδες τετραγωνικά χιλιόμετρα και με πληθυσμό που μαζί με τους φοιτητές αγγίζει τις διακόσιες χιλιάδες. Και αυτός ο πληθυσμός είναι διάσπαρτος σε εκατόν ενενήντα χωριά, μαζί με τους οικισμούς. Επίσης, έχει ένα τεράστιο οδικό επαρχιακό δίκτυο, κάκιστο και επικίνδυνο στο μεγαλύτερο μέρος του, ενώ περιλαμβάνει τμήματα της εθνικής οδού Σερρών–Θεσσαλονίκης, αλλά και της Εγνατίας οδού. Προς βορρά συνορεύει με τη Βουλγαρία, όπου το τελωνείο του Προμαχώνα αποτελεί την κυριότερη βόρεια πύλη εισόδου στη χώρα οχημάτων, ανθρώπων και εμπορευμάτων τόσο από τις βαλκανικές χώρες όσο και από τις ευρωπαϊκές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Εγνωσμένα είναι η πύλη εισαγωγής πάσης φύσεως και βαθμίδας εγκληματικότητας -αρχής γενομένης από τον Νομό Σερρών- ναρκωτικά, λαθρεμπόριο, λαθρομετανάστες.

Παράλληλα, στον Νομό Σερρών υπάρχει το Σωφρονιστικό Κατάστημα της Νιγρίτας, με φυλακισμένους βαρυποινίτες και τρομοκράτες.

Καταλαβαίνετε ότι είναι αυξημένες οι ανάγκες σε στελεχικό δυναμικό της Αστυνομικής Διεύθυνσης του Νομού Σερρών.

Παρ’ όλα αυτά, όμως, η Διεύθυνση της Αστυνομίας Σερρών σε σχέση με όμορους νομούς, με βάση πληθυσμιακά κριτήρια και αν λάβουμε υπόψιν και αυτά που προανέφερα για τον Νομό Σερρών, είναι υποστελεχωμένη. Μάλιστα σήμερα, σε σχέση με την περίοδο που έκανα αρχικά την επίκαιρη ερώτησή μου, είναι ακόμα πιο υποστελεχωμένη. Μιλάμε για 570 προβλεπόμενες θέσεις από 586 και υπάρχουσες στελεχωμένες θέσεις του οργανογράμματος αυτού 540.

Εδώ δεν λαμβάνω υπ’ όψιν ότι από το 2012 που εγκρίθηκε το Τμήμα Μεταγωγών, μέχρι και σήμερα δεν λειτουργεί. Μάλιστα οι μεταγωγές γίνονται από μη έμπειρο προσωπικό…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τζελέπη, ολοκληρώστε, παρακαλώ, την πρωτολογία σας. Ξεπεράσατε ήδη τα τρία λεπτά.

**ΜΙΧΑΗΛ ΤΖΕΛΕΠΗΣ:** Ολοκληρώνω, κύριε Πρόεδρε.

Για το Τμήμα Μεταγωγών προβλέπονται επιπλέον τριάντα θέσεις.

Θα ήθελα πραγματικά να απαντήσετε τι σκοπεύετε να πράξετε για τη στελέχωση των κενών οργανικών θέσεων, για να εμπεδωθεί στους πολίτες του Νομού Σερρών το αίσθημα της ασφάλειας για τη διαβίωσή τους και για την περιουσία τους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Τζελέπη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, κύριε Τζελέπη, ως γνωστόν εγώ μιλώ με αριθμούς. Μπαίνω κατευθείαν στο θέμα.

Διεύθυνση Αστυνομίας Σερρών: προβλεπόμενοι αξιωματικοί 43, υπάρχοντες 48. Σύνολο ανθυπαστυνόμων, αρχιφυλάκων, υπαρχιφυλάκων, αστυφυλάκων: προβλεπόμενοι 555, υπάρχοντες 539.

Και επειδή αναφερθήκατε στους Δήμους Νιγρίτας και Ηράκλειας τα στοιχεία είναι τα εξής:

 Αστυνομικό Τμήμα Νιγρίτας: προβλεπόμενες οργανικές θέσεις 29, υπάρχουσες 25.

Αστυνομικό Τμήμα Ηράκλειας: προβλεπόμενες οργανικές θέσεις 20, υπάρχουσες 23.

Ο Νομός Σερρών είναι από τους νομούς εκείνους, οι οποίοι έχουν τη μικρότερη εγκληματικότητα. Επομένως δεν είναι έτσι τα πράγματα. Δεν χρειάζεται όταν ζητούμε επιπλέον αστυνόμευση, να προσφεύγουμε σε υπερβολές -και συγγνώμη για τον χαρακτηρισμό-, αλλά πρέπει να κοιτάμε τα νούμερα.

Υπάρχουν επτά αστυνομικοί υποδιευθυντές στον Νομό. Υπάρχει πολύ μεγάλη αστυνομική δύναμη. Το μικρό έλλειμμα προσωπικού οφείλεται στο γεγονός ότι η δύναμη όλης της Ελληνικής Αστυνομίας είναι στο σύνολό της ελλειμματική λόγω των μειωμένων προσλήψεων προσωπικού τα προηγούμενα χρόνια, αλλά και της υποχρεωτικής διασποράς στην οποία προσφύγαμε λόγω της αντιμετώπισης των μεταναστευτικών ροών και της συνταξιοδότησης και αποχώρησης προσωπικού.

Επομένως τα πράγματα δεν είναι καθόλου έτσι όπως τα παρουσιάσατε. Μπορώ να πω ότι ο Νομός Σερρών είναι σε προνομιούχο κατάσταση σε σχέση με τους υπόλοιπους νομούς. Δεν έχει ιδιαίτερη εγκληματικότητα και μακάρι να μην έχει. Η κατάσταση, όπως σας την παρουσίασαν κάποιοι αστυνομικοί προφανώς, δεν είναι ακριβώς έτσι.

Παρ’ όλα αυτά, προκηρύχθηκαν θέσεις για την κάλυψη αυτών των μικρών κενών και καλύφθηκαν στις 3-8-2016 με τις τοποθετήσεις ενός υπαστυνόμου, δύο επιπλέον θέσεις αστυνόμων κ.λπ.. Επίσης, το τρίτο δεκαήμερο του Νοεμβρίου έγιναν επιπλέον τοποθετήσεις μετά από προκήρυξη θέσεων.

Υπάρχει μια ολόκληρη διαδικασία όταν προκηρύσσονται οι θέσεις. Δεν μεταθέτουμε έτσι αυθαίρετα κάποιους αστυνομικούς. Ο κ. Δημοσχάκης τα ξέρει αυτά. Τυχόν κενές θέσεις που παραμένουν, θα ληφθούν υπ’ όψιν κατά την προκήρυξη των μεταθέσεων του 2017. Αυτή είναι η πραγματική κατάσταση, κύριε Τζελέπη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Τζελέπη, έχετε τον λόγο για τη δευτερολογία σας.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κύριε Υπουργέ, αφού θέλετε στοιχεία, θα σας απαριθμήσω στοιχεία που πήρα από την Αστυνομική Διεύθυνση Νομού Σερρών, αλλά και τους όμορους νομούς, για να τα δούμε συγκριτικά βάσει και των πληθυσμών. Σας ανέφερα και την κρισιμότητα του Νομού Σερρών ως παραμεθόριου νομού.

Προβλέπονται πεντακόσιες εβδομήντα οργανικές θέσεις στον Νομό και είναι καλυμμένες οι πεντακόσιες σαράντα αυτή τη στιγμή. Σε αυτό συμφωνούν και η Αστυνομική Διεύθυνση και η Ένωση Αστυνομικών Υπαλλήλων, με έγγραφα που σας έχουν κοινοποιήσει επανειλημμένα…

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Για την ακρίβεια είναι πεντακόσιες πενήντα πέντε.

**ΜΙΧΑΗΛ ΤΖΕΛΕΠΗΣ:** …χωρίς να λάβουμε υπ’ όψιν, όπως προανέφερα, τη λειτουργία που πρέπει και επιβάλλεται να γίνει για το Τμήμα Μεταγωγών, όπου προβλέπονται άλλες τριάντα οργανικές θέσεις. Παράλληλα εξαγγείλατε και νέο αστυνομικό τμήμα σε δήμο που δεν έχει καθόλου, τον Δήμο Εμμανουήλ Παππά.

Στον όμορο Νομό του Κιλκίς, με τον μισό πληθυσμό από το Νομό Σερρών, με πολύ μικρότερη έκταση από το Νομό Σερρών, η προβλεπόμενη δύναμη είναι εξακόσιοι εξήντα τέσσερις αστυνομικοί και η υπάρχουσα δύναμη είναι εξακόσιοι σαράντα. Υπάρχει ισονομία, υπάρχει ισοτιμία απέναντι στους Έλληνες πολίτες των δύο νομών; Δεν είναι αδικημένος ο Νομός Σερρών, με τον οδικό άξονα που έχει, με επτά δήμους έναντι δύο, με διπλάσιο πληθυσμό;

Πώς μπορούμε να δεχθούμε, όταν λέτε ότι δεν υπάρχει αυξημένη εγκληματικότητα στον νομό, όταν προχθές ακόμα σε δημοτικό διαμέρισμα μπήκαν ανενόχλητοι στα ΕΛΤΑ, πήραν το χρηματοκιβώτιο και ευτυχώς τους έπεσε στο δρόμο. Δεν είμαστε στο κέντρο της Αθήνας και αυτά δεν παίρνουν δημοσιότητα. Ξέρετε ότι στο Νομό Σερρών, για να εμπεδωθεί το αίσθημα της ασφάλειας στα χωριά, υπάρχουν ομάδες περιφρούρησης; Γνωρίζετε ότι πολλά χωριά πληρώνουν ιδιωτική ασφάλεια;

Θα σας παρακαλούσα να υπάρξει ισότιμη αντιμετώπιση απέναντι στον Νομό Σερρών σε σχέση με όλους τους όμορους νομούς. Αν κάποιοι είχαν μπάρμπα στην Κορώνη, αυτά πρέπει να τελειώσουν. Τουλάχιστον να κάνετε την κατανομή των αστυνομικών δυνάμεων αναλογικά με τον πληθυσμό, όπως επίσης σύμφωνα με την επικινδυνότητα για εγκληματικές ενέργειες, κρίνοντας τα νέα δεδομένα που προκύπτουν σε κάθε νομό.

Αυτή είναι η απαίτηση των συμπολιτών μου, το να υπάρχει δηλαδή το αίσθημα ασφάλειας σε όλους αυτούς ισότιμα, όπως το έχουν οι υπόλοιποι πολίτες της χώρας. Θεωρούν ότι ο νομός είναι αδικημένος σε σχέση με την αστυνόμευση, η οποία σε πολλά σημεία δεν υπάρχει και καθόλου.

Θεωρούν ότι ο Νομός Σερρών είναι υποστελεχωμένος, ιδιαίτερα σε κάποιους δήμους με αυξημένη εγκληματικότητα, λόγω της σύνθεσης του πληθυσμού, όπως στον Δήμο Ηράκλειας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Τζελέπη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Παρακαλώ τα νούμερα τα οποία δίνονται να είναι τα επίσημα νούμερα και όχι τα νούμερα τα οποία δίνουν συνδικαλιστές ή άλλοι. Το σύνολο της οργανικής δύναμης της Διεύθυνσης Αστυνομίας Σερρών είναι πεντακόσια πενήντα πέντε και η υπάρχουσα είναι πεντακόσια τριάντα εννέα.

Η σύγκριση με όμορους νομούς, όπως είναι ο Νομός Κιλκίς, νομίζω δεν θα έπρεπε να γίνει. Ο Νομός Κιλκίς έχει πάρα πολλούς καταυλισμούς προσφύγων και πολλά προβλήματα και αν μπορούσαμε, θα τον ενισχύαμε και παραπάνω. Ο Νομός Σερρών δεν έχει αυτά τα προβλήματα, δεν έχει καταυλισμούς και δεν έχει εγκληματικότητα, άσχετα με τα μεμονωμένα περιστατικά που παρουσιάσατε.

Η αναδιοργάνωση της Ελληνικής Αστυνομίας και η κάλυψη των αναγκών δεν γίνονται μόνο με πληθυσμιακά κριτήρια. Γίνονται και με τα υπόλοιπα στοιχεία. Επιστημονικά γίνεται αυτή η κατανομή των αστυνομικών δυνάμεων, οι οποίες δεν είναι ατέλειωτες. Δεν γίνονται έτσι επειδή θέλει ένας υπουργός. Γίνονται με μελέτες της Ελληνικής Αστυνομίας και με αποφάσεις σε υπηρεσιακό επίπεδο.

Τώρα, για τις ομάδες περιφρούρησης, ας μην το σχολιάσω, γιατί θα μπορούσαμε να πούμε πολλά. Και δεν ξέρω αν τις υποστηρίζετε αυτές τις ομάδες ή όχι. Πιστεύω ότι δεν υποστηρίζετε την ύπαρξή τους.

**ΜΙΧΑΗΛ ΤΖΕΛΕΠΗΣ:** Εξυπακούεται, αλλά τουλάχιστον να πράξετε κι εσείς αυτά που πρέπει.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ξαναλέω ότι η κατανομή των αστυνομικών δυνάμεων γίνεται ανάλογα με τις ανάγκες. Δεν μπορούμε να συγκρίνουμε τον Νομό Κιλκίς με τον Νομό Σερρών. Κι εμείς θα ενισχύουμε τους νομούς εκείνους οι οποίοι έχουν περισσότερο ανάγκη και μεγαλύτερη εγκληματικότητα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα απευθυνθώ στον κ. Δημοσχάκη και τον κ. Μίχο. Ο κ. Παναγούλης, που είναι τρίτος στη σειρά των ερωτήσεών σας –δηλαδή, εσείς προηγείστε του κ. Παναγούλη-, προηγουμένως ανέβηκε στο Προεδρείο και ζήτησε να προτάξουμε την ερώτησή του, διότι τον ειδοποίησαν για κάτι επείγον, αν συμφωνείτε και αν το επιτρέπετε. Εγώ ρωτάω και τους δύο. Οφείλω να το κάνω. Δεν μπορώ να το επιβάλω. Αν συμφωνείτε, να δώσουμε τον λόγο στον κ. Παναγούλη και μετά ο κ. Δημοσχάκης και ο κ. Μίχος, όπως ήταν η σειρά.

**ΝΙΚΟΛΑΟΣ ΜΙΧΟΣ:** Ναι, συμφωνώ.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Από τη δική μου πλευρά, κανένα πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Συμφωνείτε. Σας ευχαριστώ πάρα πολύ για την κατανόηση.

Θα συζητηθεί η δεύτερη με αριθμό 8/3-10-2016 ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών,σχετικά με «ξυλοδαρμούς και χημικά που μας διδάσκει η Κυβέρνηση τι σημαίνει Δημοκρατία».

Έχετε τον λόγο, κύριε Παναγούλη.

**ΕΥΣΤΑΘΙΟΣ ΠΑΝΑΓΟΥΛΗΣ:** Ευχαριστώ τους συναδέλφους πρώτα πρώτα, κύριε Πρόεδρε, που μου επιτρέπουν να μιλήσω πριν από την κανονική σειρά που θα έπρεπε.

Κύριε Πρόεδρε, έχουν περάσει τρεισήμισι μήνες από τα θλιβερά γεγονότα της 3ης Οκτωβρίου 2016, όταν με χημικά αντιμετώπισε το Υπουργείο Προστασίας του Πολίτη ειρηνικούς συνταξιούχους και εργαζόμενους διαδηλωτές του ΠΑΜΕ, που ήθελαν με την πορεία τους από το Υπουργείο Εργασίας προς το Μέγαρο Μαξίμου να επιδώσουν ένα ψήφισμα στο πρωθυπουργικό Μέγαρο για τις γνωστές επαίσχυντες διατάξεις του νόμου Κατρούγκαλου, που αποδυνάμωνε για άλλη μια φορά τις συντάξεις τους.

Θα πρέπει να ξέρει ο κύριος Υπουργός, κύριε Πρόεδρε, ότι αυτές οι κατακτήσεις των εργαζομένων και των συνταξιούχων έχουν χτιστεί σε αυτόν εδώ τον τόπο με πολύχρονους αγώνες και μεγάλες θυσίες της εργατικής τάξης και των εργαζομένων.

Γνώρισαν, λοιπόν, στις 3 Οκτωβρίου 2016 χημικά και προπηλακισμούς και γνώρισαν τι σημαίνει δημοκρατία! Πρέπει να γνωρίζετε, κύριε Υπουργέ, ότι πολλοί από αυτούς τους ανθρώπους -μεγάλοι σήμερα σε ηλικία- κατά τη διάρκεια της επτάχρονης τυραννίας βασανίστηκαν, φυλακίστηκαν και εξορίστηκαν. Δεν κινδυνεύει από αυτούς η δημοκρατία ούτε από τις ειρηνικές διαδηλώσεις των εργαζομένων.

Ποιος έδωσε εντολή, κύριε Υπουργέ; Βγήκατε εσείς να μας πείτε ότι αναλαμβάνετε την πολιτική ευθύνη να ρίξετε χημικά σε εργαζόμενους και σε υπερήλικες.

Θέλω να σας θυμίσω, κύριε Πρόεδρε, τι δήλωνε για παρόμοιες περιπτώσεις ο εμφανιζόμενος, ο επιμένων σαν Κυβέρνηση της Αριστεράς κ. Τσίπρας, όταν ήταν στην Αντιπολίτευση: «Η αποδεδειγμένη πλέον και στοιχειοθετημένη αγαστή συνεργασία των αστυνομικών αποκατάστασης τάξης με κουκουλοφόρους και ακραία στοιχεία, που επίσης ασκούν βία στα πλαίσια ειρηνικών διαδηλώσεων, δεν μπορεί να παραμένει ανέλεγκτη». Και προσκόμισε όχι ένα, αλλά τριάντα οκτώ βίντεο και πλούσιο φωτογραφικό υλικό στον Εισαγγελέα του Αρείου Πάγου, καταγγέλλοντας τότε την αστυνομική βία και την αλόγιστη χρήση χημικών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγούλη, παρακαλώ να ολοκληρώνετε. Εξ άλλου, έχετε και δευτερολογία.

**ΕΥΣΤΑΘΙΟΣ ΠΑΝΑΓΟΥΛΗΣ:** Θα ολοκληρώσω την πρωτολογία μου, κύριε Πρόεδρε.

Αυτά έλεγε ο κ. Τσίπρας και αυτά που έκαναν οι προηγούμενες κυβερνήσεις, έρχεται να τα εφαρμόσει.

Σήμερα, όσον αφορά τον Υπουργό Προστασίας του Πολίτη, τον κ. Τόσκα, ένας τίτλος μπορεί να του αποδοθεί: «Υπουργός Προστασίας της οδού Ηρώδου Αττικού».

Θα επανέλθω, κύριε Πρόεδρε, στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Παναγούλη.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, δεν θα σχολιάσω ούτε τον τίτλο της ερώτησης ούτε τους άλλους τίτλους που χρησιμοποίησε ο κ. Παναγούλης και που χρησιμοποιεί κατ’ επανάληψη στις διάφορες συνεντεύξεις του για το πρόσωπό μου. Όμως, πολιτικά απαντώντας, θα ήθελα να αναλογιστούμε ποια ήταν η καταστολή επί προηγούμενων κυβερνήσεων και πόσες φορές έγινε χρήση δακρυγόνων τα προηγούμενα έτη επί προηγούμενων κυβερνήσεων. Αυτά έγιναν χιλιάδες φορές και τα νούμερα τα έχω εδώ.

Από εκεί και πέρα, γίνεται αναφορά σε ένα συγκεκριμένο περιστατικό –πράγματι ατυχές- με τους συνταξιούχους, στο οποίο έχω αναφερθεί κατ’ επανάληψη. Αυτός ήταν και ο λόγος, για τον οποίο από εκεί και μετά απαγορεύτηκε η χρήση χημικών απέναντι σε εργαζόμενους και συνταξιούχους.

Όμως, από εκεί και πέρα, η επανάληψη ενός περιστατικού και η συνεχής αναφορά σ’ αυτό παραπέμπει κάπου αλλού. Βέβαια, δεν ξέρω, αλλά δεν νομίζω ότι το ΚΚΕ ή το ΠΑΜΕ περιμένει τον κ. Παναγούλη να υπερασπιστεί τις θέσεις του, γιατί νομίζω ότι αυτά τα πράγματα έχουν ξεκαθαριστεί στις συζητήσεις που έγιναν και στη Βουλή και εκτός Βουλής.

Ξέρουμε όλοι πόσο δύσκολο είναι το θέμα της διατήρησης της δημόσιας τάξης, πόσο χρειάζεται ισορροπίες πάνω σε τεντωμένο σκοινί και πόσο πρέπει να κρίνεται και στα συγκεκριμένα περιστατικά, αλλά και σαν σύνολο, εξετάζοντας και την όλη προσφορά των αστυνομικών στην καθημερινή πρακτική που εφαρμόζεται, στα καθημερινά αποτελέσματα, στην αντιμετώπιση των ναρκωτικών, στην αντιμετώπιση της απάτης, στην αντιμετώπιση των ληστειών, στην έλλειψη καταστολής.

Παρ’ ότι ποτέ δεν θα μηδενιστούν τα προβλήματα και η εγκληματικότητα, η τεράστια προσπάθεια που γίνεται ας μη μηδενίζεται.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Παναγούλη, ορίστε, έχετε τον λόγο.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, ο κύριος Υπουργός προσπάθησε –και θα εξηγήσω γιατί το κάνει αυτό- να διαστρεβλώσει τα λεγόμενά μου.

Κύριε Υπουργέ, ούτε το ΚΚΕ έχει ανάγκη ούτε εγώ υπερασπίστηκα το ΚΚΕ ούτε το ΠΑΜΕ. Εργαζόμενους υπερασπίζομαι. Αυτήν την τακτική τη συνεχίσατε και πριν από λίγες ημέρες με τις καθαρίστριες, τους πυροσβέστες και ένα σωρό άλλες κοινωνικές τάξεις.

Δεν καταλαβαίνω για ποιον λόγο εξαπολύετε τόσο εύκολα δακρυγόνα. Μήπως επειδή με τόσα χρόνια στον στρατό, κύριε Υπουργέ, δεν έχετε συμμετάσχει ποτέ στη ζωή σας σε διαδήλωση; Ή πιστεύετε ότι με το βιογραφικό που μοιράσατε πριν από τις εκλογές, για το οποίο βιογραφικό πρέπει να ντρέπεστε, ότι είστε αντιστασιακός, ότι…

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ντροπή σας!

**ΕΥΣΤΑΘΙΟΣ ΠΑΝΑΓΟΥΛΗΣ:** Καθίστε κάτω, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγούλη, θα παρακαλούσα να ανακαλέσετε.

**ΕΥΣΤΑΘΙΟΣ ΠΑΝΑΓΟΥΛΗΣ:** Όταν το 1971, που ήταν Χούντα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγούλη, το Προεδρείο σάς απευθύνεται. Θα παρακαλούσα πολύ να ανακαλούσατε την έκφραση που μόλις είπατε προς τον κύριο Υπουργό, ότι «θα πρέπει να ντρέπεστε» κλπ.. Παρακαλώ πολύ!

**ΕΥΣΤΑΘΙΟΣ ΠΑΝΑΓΟΥΛΗΣ:** Την ανακαλώ αυτήν την έκφραση.

Ο κύριος Υπουργός, όμως, δεν μπορεί να μας παρουσιάζει ένα βιογραφικό και να λέει ότι ήταν αντιστασιακός, όταν το 1971 εισήχθη στη Στρατιωτική Σχολή Ευελπίδων.

Τι σχέση είχατε εσείς, κύριε Τόσκα, με όλους αυτούς τους συναδέλφους σας που αγωνίστηκαν για να λειτουργήσει αυτή η Αίθουσα; Τι σχέση είχατε με τον Στρατηγό Οπρόπουλο, με τον Σπύρο Μουστακλή, με τον Τάσο Μήνη, με τον Γιώργο Παναγούλη, με τον Μιχάλη Βαρδάνη, με τον Άγγελο Πνευματικό, με τον Βαρδή Βαρδινογιάννη και δεκάδες άλλους αξιωματικούς που έδωσαν την ζωή τους και έχυσαν το αίμα τους;

Κύριε Πρόεδρε, ο κύριος Υπουργός πλαστογραφεί την ηρωική εκείνη περίοδο 1967-1974, όταν σύσσωμος ο ελληνικός λαός –και δεν σας κατηγορώ, επειδή εισαχθήκατε στη Σχολή Ευελπίδων…

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Αφήστε τον, κύριε Πρόεδρε! Αφήστε τον!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παναγούλη, συγγνώμη, αλλά η ερώτησή σας είχε ένα συγκεκριμένο θέμα.

**ΕΥΣΤΑΘΙΟΣ ΠΑΝΑΓΟΥΛΗΣ:** Ναι, είναι συγκεκριμένο.

**ΠΡΟΕΔΡΕΥΩΝ (Γεώργιος Λαμπρούλης):** Βάζετε τώρα ζητήματα επί προσωπικού προς τον Υπουργό, αναφέροντας διάφορα, όλα αυτά που ακούστηκαν. Νομίζω ότι έχουμε ξεφύγει από το θέμα της συζήτησης της συγκεκριμένης ερώτησης.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, δεν είπα κανένα ψέμα.

**ΠΡΟΕΔΡΕΥΩΝ (Γεώργιος Λαμπρούλης):** Εγώ δεν θα κρίνω αν είναι ψέμα ή όχι. Εγώ οφείλω να κρατώ τη διαδικασία και με βάση τον Κανονισμό, να λειτουργούμε στη διάρκεια της διεξαγωγής της συζήτησης των επικαίρων ερωτήσεων.

Το ξέρετε πολύ καλά, όπως και όλοι οι παρευρισκόμενοι στην Αίθουσα, ότι οι επίκαιρες ερωτήσεις έχουν συγκεκριμένη θεματολογία. Είναι ερωτήσεις με τις οποίες απευθύνονται οι Βουλευτές προς τους αρμόδιους Υπουργούς και ζητούν να απαντηθούν και μένουμε σε αυτό. Εσείς τώρα κάνετε ολόκληρη αναφορά σε ονόματα κλπ..

Ας αποφύγουμε αυτού του είδους αντιπαράθεση. Να γίνει πολιτική αντιπαράθεση, να γίνει αντιπαράθεση με βάση επιχειρήματα, το καταλαβαίνω, κύριε Παναγούλη, αλλά όχι επί προσωπικού.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν είναι προσωπικό, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μα, αναφέρεστε σε πρόσωπα και γεγονότα που είναι εκτός της ερώτησης. Εγώ εστιάζω σε αυτό. Επιτρέψτε μου.

**ΕΥΣΤΑΘΙΟΣ ΠΑΝΑΓΟΥΛΗΣ:** Κλείνω για να σας διευκολύνω, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Θα σας δώσω λίγο χρόνο ακόμη, ως οφείλω και έχετε το δικαίωμα. Να ολοκληρώνετε, παρακαλώ. Περιμένουν και οι συνάδελφοι που σας έδωσαν τη σειρά με υπομονή.

**ΕΥΣΤΑΘΙΟΣ ΠΑΝΑΓΟΥΛΗΣ:** Κλείνω, κύριε Πρόεδρε, με την παρατήρηση αυτή, ότι τη νοοτροπία που έχει αποκτήσει ο κ. Τόσκας τη δείχνει καθημερινά. Την έδειξε στους συνταξιούχους, στην πορεία εκείνη στις 3 Οκτωβρίου, την έδειξε προχθές στις καθαρίστριες, την έδειξε σε άλλες κοινωνικές τάξεις και κατηγορίες, όταν βάζει μπροστά τους άντρες των ΜΑΤ και ρίχνουν χημικά ή σπρώχνουν κατά τρόπο απαράδεκτο τους διαδηλωτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, νομίζω ότι απάντησα στην ερώτηση. Δεν θα απαντήσω φυσικά στις συκοφαντίες, στα ψέματα, στις προσβολές του κ. Παναγούλη.

Εγώ είμαι υπερήφανος που υπηρέτησα την πατρίδα μου τριανταπέντε χρόνια, τα περισσότερα σε ακριτικές περιοχές και είμαι υπερήφανος που υπηρέτησα και τη δημοκρατία. Αν διαστρεβλώνει γεγονότα ο κ. Παναγούλης, δεν θα του επιστρέψω ούτε τα λόγια του ούτε τις άλλες προσβολές.

Από εκεί και πέρα, βέβαια, ο καθένας κρίνεται και σε αυτόν τον χώρο, γιατί εγώ δεν ήμουν τριανταπέντε χρόνια μόνιμος πολιτικάντης. Ήμουν τριανταπέντε χρόνια σε ακριτικές περιοχές και αισθάνομαι, βέβαια, και τιμή που είμαι μέλος του Κοινοβουλίου τώρα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κύριε Παναγούλη, δεν έχετε τον λόγο. Με συγχωρείτε, αλλά δεν προβλέπεται τριτολογία.

**ΕΥΣΤΑΘΙΟΣ ΠΑΝΑΓΟΥΛΗΣ:** Θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν υπάρχει επί προσωπικού, σας παρακαλώ τώρα! Με συγχωρείτε πάρα πολύ!

**ΕΥΣΤΑΘΙΟΣ ΠΑΝΑΓΟΥΛΗΣ:** Κύριε Πρόεδρε, μια φράση θέλω να πω.

**ΠΡΟΕΔΡΕΥΩΝ (Γεώργιος Λαμπρούλης):** Όχι, κοιτάξτε! Με συγχωρείτε, κύριε Παναγούλη, πρέπει να σεβαστείτε και τους συναδέλφους που σας έδωσαν τη σειρά τους, οι οποίοι με υπομονή περιμένουν. Δεν υπάρχει επί προσωπικού, σας παρακαλώ πολύ.

**ΕΥΣΤΑΘΙΟΣ ΠΑΝΑΓΟΥΛΗΣ:** Δεν είμαι πολιτικάντης. Ο κ. Τόσκας είναι πλαστογράφος της ιστορίας και τον παραδίδω στον ελληνικό λαό.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την έκτη με αριθμό 319/9-1-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Εσωτερικών, σχετικά με την υποβάθμιση–κατάργηση του Τμήματος Συνοριακής Φύλαξης Τυχερού στον Νομό Έβρου.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, εδώ και δύο χρόνια παρακολουθώ ως οφείλω για πολλούς λόγους τη σχεδίαση επί χάρτου της νέας δομής του Σώματος της Ελληνικής Αστυνομίας, προκειμένου το δομικό της σχήμα να κουμπώσει στο διοικητικό σύστημα της χώρας, βάσει του καλλικρατικού νόμου.

Είχε αποφασιστεί για κάθε καλλικρατικό δήμο, εκτός Αττικής, Θεσσαλονίκης και Πάτρας, ένα Αστυνομικό Τμήμα. Ειδικά για τον Έβρο, είχε αποφασιστεί να καταργηθούν τα Αστυνομικά Τμήματα Φερών Αλεξανδρούπολης, Τυχερού Σουφλίου και Δικαίων Ορεστιάδας, προκειμένου να μείνουν μόνο τα Αστυνομικά Τμήματα της Ορεστιάδας, του Σουφλίου, του Διδυμοτείχου, της Αλεξανδρούπολης και της Σαμοθράκης.

Τώρα βρισκόμαστε αντιμέτωποι με μια δεύτερη λαθεμένη επιλογή σας, να υποβιβάσετε και ουσιαστικά να καταργήσετε το Τμήμα Συνοριακής Φύλαξης Τυχερού, εντάσσοντάς το ως γραφείο διαχείρισης μετανάστευσης στους κόλπους του Αστυνομικού Τμήματος Τυχερού. Δηλαδή μια υπηρεσία περίπου εκατό ατόμων, η οποία έχει εθνικό καθήκον να φρουρεί τα σύνορα, την εντάσσετε σε ένα Αστυνομικό Τμήμα των δέκα ατόμων.

Το Τμήμα Συνοριακής Φύλαξης λειτουργεί ανελλιπώς εδώ και δεκαέξι χρόνια και έχει συμβάλει αποφασιστικά στην αντιμετώπιση του διασυνοριακού εγκλήματος με πολλές επιτυχίες, μάλιστα, στο ενεργητικό του, δημιουργώντας ένα αίσθημα ασφάλειας στους κατοίκους. Και νομίζω ότι τα στελέχη του πράγματι αντιμετωπίζουν τα προβλήματα κάτω από αντίξοες καιρικές συνθήκες και όχι μόνο.

Σε προγραμματισμένη επίσκεψή μου στα γραφεία της αστυνομικής ηγεσίας και του Γενικού Γραμματέα του Υπουργείου σας, φάνηκε ότι αποδεχθήκατε τη συστέγαση και όχι την κατάργηση του Αστυνομικού Τμήματος Τυχερού με αυτό της Συνοριακής Φύλαξης στο κτήριο που προσέφερε ο Δήμαρχος Σουφλίου.

Με βάση, λοιπόν, τα παραπάνω ερωτάσθε:

Βάσει ποιου σκεπτικού προχωράτε στην κατάργηση-υποβάθμιση του Τμήματος Συνοριακής Φύλαξης Τυχερού με το προωθούμενο προεδρικό διάταγμα;

Έχετε την εντύπωση ότι με τη λογική της κατάργησης τμημάτων συνοριακής φύλαξης θα αντιμετωπίσετε τις αυξημένες μεταναστευτικές ροές στον Έβρο;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Δημοσχάκη.

Κύριε Υπουργέ, έχετε τον λόγο

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κύριε Δημοσχάκη, εσείς σαν πρώην Αρχηγός της ΕΛΑΣ νομίζω ότι δεν έπρεπε να κάνετε αυτή την ερώτηση, γιατί σας είχαν δοθεί αρκετές εξηγήσεις από τον Γενικό Γραμματέα Δημόσιας Τάξης, όταν τον επισκεφθήκατε, και σας ειπώθηκε τότε ότι αρχικά είχε σχεδιαστεί η κατάργηση του Αστυνομικού Τμήματος Τυχερού και η παραμονή του Τμήματος Συνοριακής Φύλαξης.

Όμως, εσείς ζητήσατε -σωστά ίσως- να παραμείνει το Αστυνομικό Τμήμα Τυχερού, γιατί οι κάτοικοι του Τυχερού έπρεπε να πάνε είκοσι χιλιόμετρα μακριά για να εξυπηρετηθούν. Έγινε αποδεκτό αυτό από τις υπηρεσίες μας, να μην καταργηθεί το Αστυνομικού Τμήματος Τυχερού. Αλλά εντάχθηκε το Τμήμα Συνοριακής Φύλαξης υπό το Αστυνομικό Τμήμα Τυχερού, προκειμένου να μειώσουμε διοικήσεις, αξιωματικούς υπηρεσίας, φρουρούς και όλα τα σχετικά, δηλαδή να υπάρξει οικονομία στο προσωπικό, χωρίς να μειωθεί η αποτελεσματικότητα, καθώς δεν αφαιρείται κάποιος από το προσωπικό, το ίδιο προσωπικό παραμένει.

Και νομίζω πως θα συμφωνήσουμε όλοι ότι υπάρχει καλύτερη αποτελεσματικότητα, όταν έχουμε λιγότερες διοικήσεις και περισσότερο κόσμο, περισσότερους αστυνομικούς δηλαδή, στα χωράφια των συνόρων ή στον δρόμο. Έτσι επιτυγχάνουμε καλύτερα αποτελέσματα.

Και μιλάμε για μια περιοχή την οποία, επιτρέψτε μου να σας πω, εγώ έχω ζήσει ίσως πολύ περισσότερο –αν και εσείς να είστε από τον Έβρο- μια και με τη μονάδα μου ήμουν υπεύθυνος γι’ αυτό το κομμάτι του Έβρου, στο Τυχερό.

Επομένως, η όλη επιδίωξή μας ήταν να πετύχουμε καλύτερα αποτελέσματα με λιγότερες διοικήσεις και διατηρώντας το ίδιο προσωπικό. Δεν θα φύγει κανένας από αυτούς τους αστυνομικούς από αυτήν την περιοχή. Γίνεται απλά υπαγωγή της μιας δύναμης μέσα στην άλλη για λόγους οικονομίας δυνάμεων.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Δημοσχάκη, έχετε τον λόγο για να δευτερολογήσετε.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κύριε Υπουργέ, μιλάτε σε έναν άνθρωπο που έχει μεγαλώσει στο ποτάμι, μιλάτε σε έναν άνθρωπο που μεγάλωσε σε ένα Σώμα και έχει αφιερώσει μια ζωή τριάντα πέντε ετών σ’ αυτό. Και σήμερα μου κάνετε φροντιστήριο!

 Όμως, θα ήθελα να σας πω ότι ενοποιείτε ανόμοια πράγματα. Εγώ σας πρότεινα να συστεγάσετε τις υπηρεσίες σε ένα κτήριο, το οποίο παραχωρεί ο τοπικός Δήμος Σουφλίου, διότι με αυτό εξασφαλίζεται ενιαία σκοπιά, ενιαίο τηλεφωνητή και ενδεχομένως το βράδυ και ενιαίο αξιωματικό υπηρεσίας. Δύο τμήματα, αστυνομικό τμήμα και τμήμα συνοριακής φύλαξης, είναι η ίδια δομή. Εσείς το υποβαθμίζετε. Μετατρέπεται το τμήμα συνοριακής φύλαξης των εκατό ατόμων σε Γραφείο –με το «γάμα» κεφαλαίο-, δηλαδή στην τελευταία βαθμίδα επιτελικού χαρακτήρα μιας υπηρεσίας. Δεν είναι δυνατόν τα εκατό άτομα να ενταχθούν στους δέκα. Είναι απλή λογική!

Νομίζω ότι είστε σε λαθεμένο δρόμο και θα σας παρακαλέσω να επανεξετάσετε αυτό το θέμα, διότι έχετε εθνική ευθύνη να φρουρήσετε τα χερσαία σύνορα και δεν μπορείτε να δημιουργείτε αχίλλειο πτέρνα στα χερσαία σύνορά μας.

Εγώ θα σας έλεγα –και σας προτείνω- ενώπιον του ελληνικού λαού ότι αν ήμουν στη θέση σας, θα είχα ιδρύσει ένα Τμήμα Διασυνοριακού Εγκλήματος και Ναρκωτικών στον βόρειο Έβρο με έδρα την Ορεστιάδα και ένα αντίστοιχο στον νότιο Έβρο σε ό,τι αφορά την Αλεξανδρούπολη. Επίσης, δε, πάνω από τα τμήματα συνοριακής φύλαξης σε ό,τι αφορά τον βόρειο Έβρο, μια υποδιεύθυνση επιχειρησιακού χαρακτήρα με τρία άτομα και έναν αστυνομικό υποδιευθυντή, ο οποίος και θα συντονίζει τα τμήματα συνοριακής φύλαξης της Ορεστιάδας και τα τμήματα συνοριακής φύλαξης και μια αντίστοιχη προς τον νότιο ΄Εβρο.

Αυτή είναι η σωστή δομή για να μπορέσετε να αντιμετωπίσετε τα προβλήματα, για τα οποία μπορεί αύριο σε δεδομένη στιγμή ο παρακείμενος Υπουργός Μεταναστευτικής Πολιτικής να ανοίξει οδικό δίαυλο ασφαλούς διέλευσης στα χερσαία σύνορά μας. Και αντιλαμβάνεστε -αυτό είχε σχεδιαστεί τον Σεπτέμβριο του 2015- ότι θα βλέπαμε εικόνες απείρου κάλλους στην περιοχή μας.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Δεύτερον, μια και συζητάμε, θα ήθελα να σας πω ότι από τον ομιλούντα, ως Αρχηγού της Ελληνικής Αστυνομίας, είχε σχεδιαστεί η ίδρυση τμημάτων διαχείρισης μετανάστευσης στα πέντε νησιά του βορειοανατολικού και νοτιοανατολικού Αιγαίου, γιατί βλέπαμε, δυστυχώς, ότι έρχονται μεταναστευτικές ροές. Και είχαμε σχεδιάσει να κάνουμε, όπως προείπα, τμήματα διασυνοριακής φύλαξης των πενήντα ατόμων στη Μυτιλήνη, τη Χίο, τη Σάμο, την Κω και την Ρόδο, διότι και οι πολίτες της Ελλάδας, που διαβιούν εκεί, έχουν την ανάγκη της κρατικής προστασίας και ασφάλειας.

Και δεν μπορούν όλες αυτές οι υπηρεσίες να ασχολούνται με το θέμα των ταυτισμένων αλλοδαπών, δηλαδή, προσφύγων πολέμου, αλλά και αλλοδαπών οικονομικών μεταναστών.

Δείτε τα θέματα, μην δημιουργείτε ευπάθειες στα σύνορά μας. Έχετε χρέος προς την πολιτεία. Έχετε χρέος έναντι του ελληνικού λαού να φρουρήσετε την πατρίδα. Έχετε ορκιστεί στην πατρίδα και νομίζω ότι αυτή είναι η υποχρέωσή σας.

Κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δημοσχάκη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Παρ’ ότι, κύριε Πρόεδρε, εγώ εκτιμώ τις γνώσεις του κ. Δημοσχάκη –αλίμονο, Αρχηγός της Αστυνομίας ήταν- κάτι ξέρουμε και εμείς και από κοινή λογική και από δομές. Γιατί δεν μπορώ να καταλάβω –βέβαια, δεν θα γίνει η Βουλή επιχειρησιακό επιτελείο- πώς από την Ορεστιάδα μπορεί να ελέγχονται τα Δίκαια, που είναι εβδομήντα χιλιόμετρα μακριά. Επομένως, χρειάζονται δομές προσαρμοσμένες στη γεωγραφία του συγκεκριμένου νομού, που ξέρουμε με τον κ. Δημοσχάκη τι ιδιαιτερότητες έχει και λόγω της εγγύτητας με την Τουρκία, αλλά και γεωγραφικές ιδιαιτερότητες.

Εμείς προσπαθούμε ακριβώς να αντιμετωπίσουμε με τον καλύτερο τρόπο τα προβλήματα της παράνομης μετανάστευσης. Και παρακαλώ όχι εκφράσεις που υπονοούν ότι ο ένας που έχει κάνει αυτού του είδους τη δομή, έχει καλύτερη εθνική αντίληψη και ο άλλος όχι. Ούτε υπήρχαν ποτέ τέτοια σενάρια -ο κ. Μουζάλας μπορεί να συμπληρώσει- για διαδρόμους ασφαλούς διέλευσης ή δεν ξέρω τι άλλο.

Δεν νομίζω ότι πρέπει να ασχολείται η Βουλή με το ότι οι δύο διοικήσεις έγιναν μία και ένας αξιωματικός της Αστυνομίας δεν θα έχει πλέον διοίκηση, αλλά θα υπάγονται όλοι –ίσα ίσα είναι πιο ευέλικτα σχήματα αυτά- και να ασχολούμαστε εδώ με τέτοια οργανωτικά θέματα.

Η πρόταση η δική μας και η πρακτική, που εφαρμόζουμε είναι με ευέλικτους τρόπους, με οικονομικότερους τρόπους, να πετυχαίνουμε τα καλύτερα αποτελέσματα για την αντιμετώπιση των προβλημάτων της συγκεκριμένης περιοχής. Μπορούν να εξεταστούν και οι άλλες προτάσεις, δεν έχω καμμία αντίρρηση, αλλά όχι να αφήνονται αιχμές ή σενάρια άλλου είδους, που δεν έχουν καμία σχέση με την πραγματικότητα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):**  Ευχαριστούμε τον κύριο Υπουργό.

Συνεχίζουμε με την ένατη με αριθμό 352/16-1-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου–Χρυσή Αυγή κ. Νικολάου Μίχουπρος τον Υπουργό Εσωτερικών,σχετικά με τη «διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο».

Ορίστε, κύριε Μίχο, έχετε τον λόγο για την πρωτολογία σας.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Μόνο επίκαιρο δεν είναι το θέμα, αλλά δεν πειράζει. Έστω και τώρα, κάποιες απαντήσεις καλές θα ήταν.

Κύριε Υπουργέ, πυρκαγιές μαζικών διαστάσεων εξεδηλώθησαν το περασμένο θέρος στο νησί της Χίου, στην Εύβοια, στη Θάσο και εσχάτως στη Λέρο. Οι ισχυροί άνεμοι επέτειναν την ένταση και τον κίνδυνο της φωτιάς, ενώ οι κάτοικοι, κυρίως στη Χίο, κατέβαλαν τεράστιες προσπάθειες. Το Πυροσβεστικό Σώμα, όπως πάντα, έδωσε τεράστιο αγώνα σε όλα τα μέτωπα, αλλά δυστυχώς αφανίστηκαν ολόκληρες καλλιέργειες μαστιχόδενδρων.

Στην Εύβοια από την άλλη, οι καταστροφές ήταν τεράστιες. Λένε για είκοσι χιλιάδες στρέμματα, αλλά οι ντόπιοι μιλούν για σχεδόν σαράντα χιλιάδες στρέμματα. Τώρα, το ακριβές νούμερο για το πόσες χιλιάδες στρέμματα έχουν καεί, θα ήταν καλό να το μάθουμε και αυτό. Και υπάρχουν φημολογίες για ανθρώπινο παράγοντα.

Στη Θάσο η πύρινη λαίλαπα κατέστρεψε ολόκληρο σχεδόν το νησί. Η Θάσος είναι ένα μικρό νησί, που περιμένει από τον τουρισμό το καλοκαίρι και από τα δάση που έχει, να μείνει λίγος κόσμος για να μπορέσει να βγάλει ο ντόπιος πληθυσμός κάποια χρήματα το καλοκαίρι και να επιβιώσει το χειμώνα. Το νησί κατακάηκε.

Λαμβανομένων λοιπόν υπ’ όψιν των συχνών φαινομένων εκτεταμένων πυρκαγιών στη χώρα μας, συνάγεται αβιάστως το συμπέρασμα ότι τα αίτια δεν είναι φυσικά, αλλά ενδεχομένως να τίθεται και ζήτημα ενορχηστρωμένης προσπάθειας στο πλαίσιο προωθήσεως επιχειρηματικών και οικονομικών συμφερόντων. Το έχουμε δει πάρα πολλές φορές στο παρελθόν, όπως το είδαμε και στην Πεντέλη πριν από πολλά χρόνια, στο Ντράφι, όπως το είδαμε στην Πάρνηθα, στην Πελοπόννησο, σε πάρα πολλές περιοχές, ακόμα και πολυεθνικές εταιρείες, που ήλθαν για να μπουν και να καπηλευτούν τις κατεστραμμένες, κατακαμένες περιοχές.

Αξιοσημείωτο είναι το γεγονός ότι ο δήμαρχος Λέρου κάνει λόγο για μαρτυρίες, που μιλούν για εμπρησμό, ενώ πολίτες των νησιών ανέφεραν ότι είδαν ομάδα αλλοδαπών εκεί που ξέσπασε η πυρκαγιά.

Σας ερωτώ:

Πρώτον, έχετε διεξάγει λεπτομερή έλεγχο, εξονυχιστική έρευνα, ώστε να διαφωτιστεί το παρασκήνιο των πολλαπλών και παράλληλων πυρκαγιών οι οποίες έθεσαν σε κίνδυνο και ανθρώπινες ζωές, κατέστρεψαν περιουσίες και υποβάθμισαν για άλλη μια φορά το οικοσύστημα της χώρας;

Δεύτερον, θα καταβληθεί κάποια αποζημίωση στους πληγέντες και θα εκπονηθούν οι απαραίτητες μελέτες για την υλοποίηση αντιπλημμυρικών έργων; Και όταν λέμε να καταβληθούν αποζημιώσεις, όχι όπως στην Πελοπόννησο όταν είχαν γίνει οι μεγάλες πυρκαγιές, που έτρεξαν όλοι οι Ρομά, από όλη την Ελλάδα και πήραν αποζημιώσεις και οι ντόπιοι σε πολύ μεγάλο ποσοστό έμειναν έξω.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς, να θυμίσω ότι το περασμένο καλοκαίρι με τις πυρκαγιές οι οποίες συνέβησαν σε μία περίοδο όπου τα δάση είχαν πολύ μεγάλη ξηρότητα, είχε να βρέξει πάρα πολύ καιρό, δόθηκε μεγάλη μάχη. Το αναγνωρίζετε κι εσείς νομίζω ότι το Πυροσβεστικό Σώμα έδωσε τεράστιο αγώνα, όπως λέτε.

Θέλω να αναφερθώ ειδικά στην πυρκαγιά της Λίμνης Ευβοίας, όπου διατέθηκε ό,τι πετούσε από πλευράς πυροσβεστικών μέσων με μια επιχείρηση απόλυτα συντονισμένη. Δεχτήκαμε τα συγχαρητήρια και του δημάρχου της Λίμνης Ευβοίας και των άλλων παραγόντων και κατοίκων της περιοχής, γιατί πράγματι προσπαθήσαμε την παλαιότητα των μέσων και την έλλειψη των μέσων να την καλύψουμε με καλύτερο συντονισμό και καλύτερη οργάνωση και αυτό πέτυχε. Ειδικά στην πυρκαγιά της Λίμνης Ευβοίας, στη διάρκεια ενός καλοκαιριού όπου –αν θυμάμαι καλά- οι εβδομήντα πέντε μέρες από τους τρεις μήνες είχαν ανέμους μεγαλύτερους από πέντε μποφόρ, εμείς αγωνιζόμαστε για να σβήσουμε τις φωτιές με πυροσβεστικά αεροσκάφη που τα περισσότερα -όπως όλοι ξέρουν εδώ μέσα- είναι της δεκαετίας του ’70.

Φέραμε, λοιπόν, από όλη την Ελλάδα πυροσβεστικά οχήματα, φέραμε από όλη την Ελλάδα τα πυροσβεστικά αεροσκάφη, με ρίσκο -αν θέλετε- γιατί αν συνέβαινε κάποια μεγάλη πυρκαγιά εκείνες τις μέρες θα είχαμε τεράστιο πρόβλημα. Όμως, ρίξαμε όλοι το βάρος εκεί που υπήρχε το μεγάλο πρόβλημα, στη Λίμνη Ευβοίας, όπως κάναμε και στη Χίο, όπως κάναμε και στη Θάσο, γιατί χωρίς ρίσκο δεν μπορείς να αντιμετωπίσεις τα μεγάλα προβλήματα.

Και υπάρχουν περιπτώσεις όπου υποπτευόμαστε εμπρησμούς, όπως υπάρχουν περιπτώσεις που οι φωτιές ήταν από τυχαία, από φυσικά αίτια, όπως ήταν οι κεραυνοί στη Θάσο, όπου χωρίς βροχή -έχουμε μπει και σε έναν κύκλο κλιματολογικών αλλαγών με περίεργα φαινόμενα- είχαμε τρεις πυρκαγιές με κεραυνούς, όπως λένε οι πυροσβέστες «ξηρούς κεραυνούς», δηλαδή χωρίς βροχή. Έχουμε και τέτοια που δεν τα ξέραμε τα προηγούμενα χρόνια. Όμως δεν θα πρέπει να πέσουμε στο λάθος ότι σε όλα αυτά τα φαινόμενα από πίσω υπάρχει μια συνομωσία, υπάρχουν αόρατες δυνάμεις ή υπάρχουν εμπρηστές που καραδοκούν κάθε στιγμή.

Οφείλουμε ως κράτος, και νομίζω ότι πήγαμε καλά πέρυσι, που είχαμε μεγάλες καταστροφές, αλλά έγινε ό,τι καλύτερο μπορούσε να γίνει στην αντιμετώπιση αυτών των πυρκαγιών. Σε ένα τέτοιο πλαίσιο προετοιμαζόμαστε για το ερχόμενο καλοκαίρι, ώστε να μπορέσουμε να αντιμετωπίσουμε με τον καλύτερο τρόπο, γιατί δεν νομίζω μην έχουμε κανένα φαινόμενο. Σε αυτήν την κατεύθυνση κινούμαστε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μίχο, έχετε τον λόγο για τη δευτερολογία σας.

**ΝΙΚΟΛΑΟΣ ΜΙΧΟΣ:** Σας ευχαριστώ.

Για τη συγκεκριμένη πυρκαγιά που είπατε ξέρω ότι έχουν αλλάξει πολλά καιρικά φαινόμενα, δεν υπήρξε βροχή, έπεσαν κεραυνοί. Μίλησα για τη συγκεκριμένη περίπτωση της Λέρου, που τα είπε και ο κόσμος, τα είπε και ο δήμαρχος.

Σας αναφέρω ότι στην Εύβοια –δεν τα λέω εγώ, τα λένε οι ντόπιοι- για τη συγκεκριμένη περιοχή από τη μία ακούγονται φήμες ότι θέλει να περάσει κάποιος αγωγός, οπότε βολεύει τις μεγάλες εταιρείες να γίνει μια τέτοια ζημιά, γιατί είναι πολύ λιγότερο το κόστος. Σας λέω τι ακούγεται από εκεί.

Δεν τα βγάζω εγώ από τον νου μου, προς Θεού! Από την άλλη, είχαν ακουστεί και για ανεμογεννήτριες και υπάρχει και πολιτικό πρόσωπο από πίσω. Χωρίς στοιχεία δεν μπορώ να αναφέρω κανέναν όνομα, φυσικά. Σας λέω τα λεγόμενα, τι ακούγεται.

Επίσης, ακούστηκε πάρα πολύ έντονα ότι στη Φαράκλα -εκεί δηλαδή από όπου ξεκίνησε η φωτιά-, υπήρξε και άνθρωπος, που είχε βίντεο από εκεί. Οι ντόπιοι από τη Φαράκλα το λένε αυτό. Ήμουν τρεις μέρες στη συγκεκριμένη φωτιά, στη Λίμνη, από το πρωί μέχρι τα ξημερώματα και ξανά, πήγαινα στο χωριό μου και ξαναγύριζα. Είδα την καταστροφή.

Εκεί ακούστηκε από πάρα πολλούς και από λεγόμενα κάποιων –γιατί μίλησα με πάρα πολύ κόσμο- ότι ο επικεφαλής της Πυροσβεστικής της περιοχής, ο κ. Ψαρρός –δεν τον ξέρω τον άνθρωπο, προς Θεού, δεν είναι η καταγγελία δική του, είναι άλλων-, ο οποίος γνωρίζει πάρα πολύ καλά την περιοχή, ζήτησε αυτοκίνητα, μηχανήματα, υδροφόρες να πάνε μπροστά στην περιοχή του Μουρτιά, στα Νταμάρια, να ανακόψουν τη φωτιά και όπως ξεκίνησαν, δόθηκε εντολή να ξαναγυρίσουν μαζί με τους εποχικούς δασοπυροσβέστες πίσω στη Φαράκλα, στο σημείο που ξεκίνησε η φωτιά. Όλοι έλεγαν ότι εάν είχε αναλάβει ο συγκεκριμένος εξ ολοκλήρου, χωρίς να λαμβάνει εντολές άνωθεν, το έργο, η φωτιά θα είχε σταματήσει. Σας λέω τα λεγόμενα των κατοίκων, ανθρώπων που έχουν ζήσει στην περιοχή, που την ξέρουν και είναι εκεί από μικρά παιδιά. Και κάποιοι δασοπυροσβέστες εποχικοί πάλι, που έχουν δώσει τη ζωή τους σε πάρα πολλές πυρκαγιές στη συγκεκριμένη περιοχή, είπαν το ίδιο πράγμα.

Θα ήθελα να κάνω και μια μικρή παρατήρηση. Αν δεν ήταν και οι εποχικοί δασοπυροσβέστες, οι παλιοί, να βοηθήσουν το Πυροσβεστικό Σώμα, γιατί ξέρουν πάρα πολύ καλά την περιοχή, ίσως να είχαμε και πολύ περισσότερα προβλήματα.

Επίσης, είναι η φωτιά στη Χίο –θα αναφερθώ και σε άλλα νησιά του Αιγαίου-όπου απέναντι είναι η Τουρκία. Στην προηγούμενη κυβέρνηση, επειδή τυγχάνει να είμαι στην Επιτροπή Περιβάλλοντος, είχα αναφέρει με κάποια στοιχεία για ανθρώπους της ΣΜΙΤ, που εκτός από όπλα και ναρκωτικά που φέρνουν στην πατρίδα μας, έχουν παίξει και τον ρόλο να βάζουν φωτιές σε νησιά σε δασικές περιοχές. Το είχε παραδεχτεί η κ. Αυγερινοπούλου. Είχε πει, ξέρουμε, ναι, έχουμε ξένους πράκτορες.

Δεν έχει πιαστεί ποτέ κανένας πράκτορας. Αυτοί που έχουν πιαστεί έχουν αφεθεί ελεύθεροι. Δεν έχει φάει κανένας μια φυλακή, μια «καμπάνα χοντρή». Καίγονται περιουσίες, καίγονται άνθρωποι. Οι ξένοι πράκτορες πρέπει να φυλακίζονται ισοβίως στην πατρίδα μας. Ο ρόλος τους είναι κακός, δεν έρχονται για καλό. Το λέει και η λέξη «ξένος πράκτορας». Θέλω να μου πείτε τι θα κάνετε και για αυτό, γιατί καλοκαίρι έρχεται, τα προβλήματα με την Τουρκία υπάρχουν. Θα συνεχιστεί αυτή η κατάσταση; Κι αν πιαστεί κάποιος, θα συνεχίσετε κι εσείς το ίδιο πράγμα, που έκαναν οι προηγούμενες κυβερνήσεις, δηλαδή, θα τους πιάσετε και θα τους αφήσετε ή θα προχωρήσετε και θα κάνετε κάτι; Για να δούμε επιτέλους ότι ναι μεν μπήκε ένας μέσα στην πατρίδα μας, ήρθε να κάνει ζημιά, αλλά μπορεί τουλάχιστον να καταδικαστεί.

Από την άλλη, αναλάβατε –συμφωνώ, το ξέρω πάρα πολύ καλά, έχω μιλήσει με πάρα πολλούς πυροσβέστες- την Πυροσβεστική, έτσι όπως την είχαν αφήσει οι προηγούμενες κυβερνήσεις, χωρίς αυτοκίνητα ή με πολύ λίγα, άλλα είναι καταστραμμένα. Στην περιοχή μου, στην Εύβοια, τουλάχιστον που γνωρίζω πάρα πολλά πράγματα, αεροπλάνα δεν υπάρχουν. Είναι πάρα πολύ παλιά.

Δεν έπρεπε να κοπούν τουλάχιστον από κάπου κονδύλια -όταν λέω να κοπούν, εννοώ από μια χρηματοδότηση των τραπεζών, μια ανακεφαλαιοποίηση των τραπεζών-, ένα μικρό ποσό από την στιγμή που ξέρουμε; Οι τράπεζες πήραν τεράστια ποσά. Έχουν γεμίσει τσέπες, έχουν γεμίσει offshore εταιρείες, έχουν, έχουν. Δεν έπρεπε να έρθουν καινούργια αεροπλάνα; Δεν έπρεπε να πάρετε και άλλο κόσμο να δουλέψει -υπέρ σας θα ήταν αυτό, γιατί θα μειωνόταν η ανεργία, εσείς θα τους διορίζατε- να προστατεύσουν τα δάση μας; Και γιατί από τη στιγμή που ξέρετε τι γίνεται, δεν βγάζετε και στρατό σε αυτές τις περιοχές; Σε περιοχές που ξέρετε ότι υπάρχει πρόβλημα, να βγάζετε στρατό. Υπάρχουν μονοπάτια να φυλάσσονται, υπάρχουν πάρα πολλά. Δεν είναι κατάσταση πλέον αυτή.

Επίσης, τι θα κάνετε με τις αναδασώσεις; Θα γίνουν αναδασώσεις;

Και μία πρόταση προσωπική. Είναι δική μου η πρόταση, δεν είναι του κόμματός μου, είναι προσωπική.

Έχετε τα hot spots και κάθονται στην Εύβοια, στη Ριτσώνα. Γιατί δεν τους παίρνετε, να τους πάτε και στη φύση; Από δέκα δεντράκια να φυτέψει ο καθένας, έγινε η αναδάσωση. Να μην πετάνε και το φαγητό, να μην πηγαίνει χαμένο. Γιατί όποιος δουλεύει, πεινάει. Όποιος δεν δουλεύει, σκέφτεται άλλα πράγματα. Δημιουργούν γκέτο κ.λπ..

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ξαναλέω, σε ό,τι αφορά τα αίτια των πυρκαγιών, τα οποία ερευνώνται από την Πυροσβεστική -αυτοί κάνουν τις ανακρίσεις και λαμβάνουν υπ’ όψιν όλους τους παράγοντες αλλά και τις μαρτυρίες των κατοίκων και των άλλων, οι οποίοι βρέθηκαν κοντά στην πυρκαγιά- υπάρχουν περιπτώσεις στις οποίες υποπτευόμαστε εμπρησμό. Υπήρξαν πέρυσι και κάποιες συλλήψεις ορισμένων εμπρηστών και από εκεί και πέρα είναι θέμα της δικαιοσύνης. Δεν πρέπει, όμως, να δημιουργούμε σενάρια συνομωσιολογικά και φαντασιακά γύρω από κάθε εμπρησμό.

Ξέρουμε καλά ότι σε κάθε περιοχή, όπου συμβαίνει κάποια φυσική καταστροφή, αρχίζουν και δημιουργούνται σενάρια και πλάθονται μύθοι, οι οποίοι δεν έχουν σχέση με την πραγματικότητα. Έχω ακούσει πολλά και για την περιοχή της Φαράκλας, καθώς και για άλλα σενάρια, που είμαι σίγουρος τα έχετε ακούσει κι εσείς, για καλλιέργειες και για πολλά άλλα. Πρέπει, όμως, να μιλάμε με τεκμήρια και γι’ αυτό σταματάω εδώ.

Στις περισσότερες περιπτώσεις οι κάτοικοι έχουν βοηθήσει. Αυτές τις ημέρες έχουμε σύσκεψη με το Υπουργείο Εθνικής Άμυνας, ακριβώς για να δούμε πώς θα υπάρξει καλύτερη επιτήρηση με πεζοπόρα τμήματα ή με εποχούμενα τμήματα, αλλά και για το πώς θα υπάρξει ενεργότερη συμμετοχή με ιπτάμενα μέσα των Ενόπλων Δυνάμεων. Φυσικά, η επιτήρηση έχει σκοπό την παρακολούθηση διαφόρων ατόμων και σε ακριτικές περιοχές, που πιθανόν μπαίνουν για άλλους λόγους σε δασωμένες περιοχές.

Παράλληλα, εμείς με πρόταση δική μας, του Υπουργείου μας αυτές τις μέρες, προσπαθούμε να δημιουργήσουμε κάποια συνεννόηση, συνεργασία, ει δυνατόν και βοήθεια από την Ευρωπαϊκή Ένωση για τις χώρες του Νότου -και αυτή είναι μία πρωτοβουλία, η οποία θα αναπτυχθεί τις επόμενες μέρες-, γιατί δεν μπορεί το κάθε κράτος να αντιμετωπίσει φυσικές καταστροφές από μόνο του και πολύ περισσότερο χώρες σαν τη δική μας, σαν την Ισπανία, σαν την Κύπρο που έχουν αυξημένες φυσικές καταστροφές, λόγω του φυσικού περιβάλλοντος το οποίο έχουν.

Με ένα τέτοιο πλέγμα προσπαθούμε να αντιμετωπίσουμε τις καταστάσεις και θα χρειαστούμε σίγουρα την υποστήριξη των τοπικών παραγόντων και της Τοπικής Αυτοδιοίκησης. Διότι, το κράτος μόνο του, ερχόμενο από μακριά δεν είναι δυνατόν να αντιμετωπίσει με τα αεροσκάφη και τα ελικόπτερα φυσικές καταστροφές σε όλη την χώρα. Δεν γίνεται πουθενά στον κόσμο. Παντού ενισχύονται οι περιφέρειες, οι δήμοι και το κράτος έρχεται σαν εφεδρεία, επικουρικά για να αντιμετωπίσει τις μεγάλες καταστροφές και όχι τα πέντε δέντρα που καίγονται. Σε αυτήν την κατεύθυνση κινούμαστε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Εισερχόμεθα στη δέκατη με αριθμό 411/30-1-2017 επίκαιρη ερώτηση δεύτερου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, σχετικά με την ανάγκη άμεσης αποζημίωσης των ελαιοπαραγωγών και παραγωγών μανταρινιών ποικιλίας «κλημεντίνη» στην Αργολίδα.

Θα απαντήσει ο Υπουργός Αγροτικής Ανάπτυξης και Τροφίμων, κ. Αποστόλου.

Κύριε Ανδριανέ, έχετε τον λόγο για την πρωτολογία σας.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, τα προβλήματα του αγροτικού τομέα, της αγροτικής παραγωγής είναι πολλά. Άλλωστε, γι’ αυτό υπάρχουν και οι διαμαρτυρίες και αντιδράσεις από τους αγρότες. Είπατε, μάλιστα ότι πολλά από αυτά είναι και δίκαια. Εδώ, όμως, θα ήθελα να θυμίσω αυτό που λέει ο λαός μας, δηλαδή «ό,τι σπέρνεις, θερίζεις». Γιατί πραγματικά, όταν βρίσκεσαι σε καρότσες αγροτικών αυτοκινήτων, όταν τάζεις τα πάντα στους πάντες κι ανεβάζεις τις προσδοκίες όλων, συμβαίνει καμμιά φορά να έρχεται κάποια στιγμή που έχεις τα ηνία της χώρας στα χέρια σου και βρίσκεσαι βεβαίως, μπροστά στα συγκεκριμένα γεγονότα που βρίσκεστε σήμερα και εσείς.

Όπως γνωρίζετε, κύριε Υπουργέ, και όπως επεσήμανα στις προηγούμενες σχετικές ερωτήσεις μου, τόσο οι ελαιοπαραγωγοί όσο και οι παραγωγοί κλημεντίνης στην Αργολίδα, όπως και σε άλλες περιοχές της χώρας, έχουν υποστεί φέτος σημαντικές ζημιές. Στις ελιές οι ζημιές οφείλονται στην ελάχιστη έως μηδενική καρπόδεση λόγω καιρικών συνθηκών και βεβαίως λόγω και του δάκου. Όπως επισημαίνουν και οι γεωπόνοι του Τμήματος Ποιοτικής και Φυτοϋγειονομικής Προστασίας, οι ζημιές φτάνουν στην Αργολίδα το 70%, δηλαδή ήταν ζημιά πρωτοφανής σε έκταση για τα τελευταία είκοσι χρόνια. Υπάρχουν παραγωγοί που δεν έχουν βγάλει λάδι ούτε για να φάνε φέτος.

Σε ό,τι αφορά τους παραγωγούς μανταρινιού ποικιλίας κλημεντίνη, οι περιοχές στην Αργολίδα υπέστησαν εκτεταμένη καρπόπτωση λόγω της συνεχούς βροχόπτωσης στις 26, 27, 28, 29 και 30 Νοεμβρίου. Μάλιστα, η σχετική έκθεση μελέτης της Διεύθυνσης Αγροτικής Οικονομίας και Κτηνιατρικής Αργολίδας κάνει λόγο για ολοκληρωτική καταστροφή της παραγωγής, με δραματικές συνέπειες ιδιαίτερα σε περιοχές όπου η καλλιέργεια της κλημεντίνης είναι η βασική ή και η μόνη πηγή εισοδήματος των παραγωγών, γι’ αυτό και συμπεραίνει ότι η καρπόπτωση λόγω κηλίδωσης θα πρέπει να συμπεριληφθεί στους καλυπτόμενους από τον ΕΛΓΑ κινδύνους, όπως άλλωστε συμβαίνει στον αντίστοιχο κατάλογο καλυπτομένων προϊόντων και κινδύνων του Οργανισμού Γεωργικής Ασφάλισης Κύπρου. Επισημαίνει ότι ο Κανονισμός Ασφάλισης Φυτικής Παραγωγής του ΕΛΓΑ προβλέπει την αποζημίωση από πτώση βροχής, η οποία λόγω έντασης και ύψους ή παρατεταμένης διάρκειας και εποχής, όπως συνέβη στην προκειμένη περίπτωση, προκαλεί ζημιά στη φυτική παραγωγή.

Δεδομένου, λοιπόν, του ότι οι αγρότες καταβάλλουν τα ασφάλιστρα στον ΕΛΓΑ και καλούνται σε συνθήκες έως και μηδενικού εισοδήματος για φέτος, όπως προείπα, να εξυπηρετήσουν κανονικά τις υπόλοιπες υψηλές υποχρεώσεις τους, αλλά και να καλύψουν τα έξοδα της νέας καλλιεργητικής περιόδου, καθίσταται επιτακτική τόσο η αποζημίωση των πληγέντων παραγωγών κλημεντίνης και ελαιοπαραγωγών, όσο και η άμεση τροποποίηση του καταλόγου καλυπτομένων κινδύνων από τον ΕΛΓΑ, ώστε να συμπεριληφθούν αυτού του τύπου ζημιές που προφανώς η αιτία τους είναι η κλιματική αλλαγή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ανδριανό.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Κύριε συνάδελφε, επειδή στην εισαγωγή σας ανησυχήσατε για τις κινητοποιήσεις, θα σας πω ότι βεβαίως και αντιμετωπίζουμε ψύχραιμα και τις φετινές κινητοποιήσεις. Οι δίαυλοι επικοινωνίας είναι ανοικτοί. Έχουμε απαντήσεις. Απλώς αυτό που περιμένουμε είναι αυτοί που ηγούνται των κινητοποιήσεων επιτέλους να παρουσιάσουν τα αιτήματά τους και κυρίως να τα αιτιολογήσουν. Σ’ αυτή τη διαδικασία να είναι σίγουροι ότι θα είναι πιο ωφέλιμο εάν συζητήσουμε μαζί τους, παρά εξ αποστάσεως και μέσα από διαδικασίες τηλεπαραθύρων.

Έρχομαι τώρα στα ερωτήματά σας που αφορούν στις αποζημιώσεις στην Αργολίδα από ζημιές που είχαμε την περασμένη χρονιά.

Να συμφωνήσω στο ότι είχαμε πραγματικά πρωτοφανή καιρικά φαινόμενα. Όπως σε όλη την Ελλάδα, έτσι και στην Αργολίδα ήταν μία δύσκολη χρονιά το 2016. Δυστυχώς, συνεχίστηκαν τα καιρικά φαινόμενα και το 2017. Επειδή, όμως, αναφερθήκατε σε συγκεκριμένες ζημιές, να δούμε πώς μπορούμε να καλύψουμε αυτές τις ζημιές.

Ξεκινάμε πρώτα από τον ΕΛΓΑ. Όπως γνωρίζετε, ο ΕΛΓΑ είναι ένα ταμείο το οποίο λειτουργεί στην κατεύθυνση της ανταποδοτικότητας και μόνο, που σημαίνει ότι είτε η ζημιά πρέπει να είναι ασφαλίσιμη, είτε και ο παραγωγός να είναι ασφαλιστικά ενήμερος. Σύμφωνα, λοιπόν, με τον Κανονισμό του ΕΛΓΑ, στην περίπτωση που έχουμε ζημιές στις ελαιοκαλλιέργειες οι οποίες οφείλονται σε προσβολή από τον δάκο, δεν καλύπτονται ασφαλιστικά γιατί ο δάκος αντιμετωπίζεται αποτελεσματικά με τους ψεκασμούς, με διαδικασίες οι οποίες διενεργούνται από τις περιφερειακές ενότητες. Εμείς απλά παρέχουμε τα αντίστοιχα κονδύλια, τα οποία βεβαίως προέρχονται από το Υπουργείο Εσωτερικών. Ο απολογισμός που έχουμε στη συγκεκριμένη περιφερειακή ενότητα ήταν ότι οι απαραίτητοι ψεκασμοί έγιναν ορθά και ότι δεν υπήρχε κανένα πρόβλημα.

Βάζετε το θέμα της ακαρπίας, της κακής καρπόδεσης, το οποίο βεβαίως μπορεί να οφείλεται σε έναν συνδυασμό πολλών δυσμενών συνθηκών. Δεν είναι κι αυτό ένα αίτιο το οποίο μπορεί να καλυφθεί, γιατί δεν είναι ενταγμένο στους ασφαλίσιμους κινδύνους του ΕΛΓΑ.

Αναφέρεστε επίσης σε ζημιές όσον αφορά τις καλλιέργειες μανταρινιών από βροχοπτώσεις. Όντως υπήρξαν εκείνες τις ημέρες βροχοπτώσεις, αλλά οι επισημάνσεις που διενεργήθηκαν δεν διαπίστωσαν ζημιές από τις βροχοπτώσεις. Υπήρξαν ζημιές αργότερα, οι οποίες είναι δευτερογενούς επίπτωσης, μετά τη βροχή κι αυτό, σύμφωνα με τον σχετικό Κανονισμό, πάλι είναι κάτι το οποίο δεν καλύπτεται.

Επομένως, σύμφωνα με το ισχύον θεσμικό πλαίσιο από πλευράς ΕΛΓΑ δεν έχουμε κάλυψη ζημιών.

Στη δευτερολογία μου, όμως, θα σας πω τι μπορεί να γίνει και τι προσπάθεια θα κάνουμε για να καλύψουμε ένα μέρος τουλάχιστον των ζημιών που προανέφερα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Περιμένω με ενδιαφέρον να ακούσω τη δευτερολογία σας, γιατί εκεί θα ακούσουμε πώς μπορούμε να βοηθήσουμε αυτούς τους ανθρώπους, τους παραγωγούς της ελαιοκαλλιέργειας και της κλημεντίνης, πώς μπορούν να αποζημιωθούν.

Πραγματικά, κύριε Υπουργέ, όπως κι εσείς παραδέχεστε, η κατάσταση είναι απελπιστική και γι’ αυτό πρέπει αυτά που θα προτείνετε, αυτά που θα ακούσουμε να έχουν πρακτικό αντίκτυπο, γιατί οι παραγωγοί, οι αγρότες καλούνται, όπως είπα, να καλύψουν τα έξοδα της νέας καλλιεργητικής περιόδου, που δεν έχουν να τα πληρώσουν, να πληρώσουν τις ασφαλιστικές εισφορές, πράγμα που δεν θα μπορούν να κάνουν από τη στιγμή που δεν έχουν παραγωγή. Επίσης, να πληρώσουν τα ασφάλιστρα για τη νέα παραγωγική περίοδο –που δεν έχουν να πληρώσουν- στον ΕΛΓΑ, για την επόμενη περίοδο.

Με το κόστος της παραγωγής πολύ υψηλό, όπως γνωρίζετε, και με τα αγροεφόδια στο 24% ΦΠΑ, πώς μπορούν αυτοί οι αγρότες να αντεπεξέλθουν στα υπαρκτά προβλήματα; Πώς θα ζήσουν τις οικογένειές τους; Πραγματικά περιμένω να ακούσω με ενδιαφέρον τη δευτερολογία σας γιατί, όπως προείπατε, θα μας πείτε πώς θα αντιμετωπιστούν τα προβλήματα αυτά και πώς θα ενισχυθούν οι συγκεκριμένοι αγρότες που επλήγησαν.

Επίσης, γνωρίζετε πολύ καλά το πρόβλημα στην Αργολίδα με το νερό. Έχουν γίνει κάποια θετικά βήματα στο θέμα του Αναβάλου προς την Επίδαυρο. Ήδη υπεγράφη η σύμβαση με τον εργολάβο. Προχωρούν με καθυστερήσεις τα έργα από Κουτσοπόδι, Φίχτια, Μυκήνες, Μιδέα. Πρέπει να το δείτε αυτό, να επιταχυνθούν οι διαδικασίες.

Βεβαίως, πρέπει να δείτε, όπως έχετε δεσμευθεί εδώ στην Ολομέλεια σε προηγούμενη ερώτησή μου, το θέμα της Ερμιονίδας, γιατί η ακαρπία στο κομμάτι αυτό έχει άμεση σχέση και με το νερό. Αν δεν υπάρξει νερό στο συγκεκριμένο κομμάτι της Αργολίδας θα υπάρχει τεράστιο πρόβλημα στην πρωτογενή παραγωγή.

Τα τεύχη δημοπράτησης είναι έτοιμα από το 2014. Έχετε πει ότι είναι στα συνεχιζόμενα έργα. Είχατε πει ότι πιστεύετε πως στις αρχές του έτους δεν θα υπάρξει κανένα πρόβλημα και θα προχωρήσει η διαδικασία δημοπράτησης.

Περιμένω, λοιπόν, με ενδιαφέρον, κύριε Υπουργέ, να ακούσω τη δευτερολογία σας και τις απαντήσεις σας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ανδριανό.

Έχετε τον λόγο, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είπαμε ότι από πλευράς ΕΛΓΑ δεν μπορούν να καλυφθούν οι συγκεκριμένες ζημιές. Η ακαρπία, η κακή καρπόδεση μπορεί να ενταχθεί σε πρόγραμμα κρατικών οικονομικών ενισχύσεων. Είναι αυτό που λέμε ΠΣΕΑ. Είναι γνωστό στον αγροτικό χώρο. Προκειμένου, λοιπόν, να τύχουν οι δικαιούχοι αυτής της ενίσχυσης πρέπει, πρώτον, η παραγωγή του έτους ζημιάς να έχει ζημιωθεί κατά είδος προϊόντος, κατά καλλιέργεια, δηλαδή, σε επίπεδο Περιφερειακής Ενότητας σε ποσοστό τουλάχιστον 30% και πάνω. Αυτό το 30% έχει σχέση με τις αποδόσεις των προηγούμενων χρόνων, όπως συγκεντρώνονται μέσα από τα στατιστικά στοιχεία των αρμόδιων υπηρεσιών, των ΔΑΟΚ.

Δεύτερον, να τεκμηριώνεται και επιστημονικά από επιτροπή, που ορίζεται από το Υπουργείο Αγροτικής Ανάπτυξης, ότι η απώλεια της παραγωγής είναι αποτέλεσμα συγκεκριμένης δυσμενούς καιρικής συνθήκης, η οποία βεβαίως πρέπει οπωσδήποτε να επιβεβαιώνεται και από τα αντίστοιχα μετεωρολογικά δελτία της συγκεκριμένης περιόδου..

Τέλος, πρέπει να έχει εγκριθεί η δαπάνη αντιστάθμισης αυτών των ζημιών από το Υπουργείο Οικονομικών, δηλαδή δημοσιονομικά να είναι δυνατή. Επειδή στην προκειμένη περίπτωση αυτό που μπορούμε ως ΠΣΕΑ να δώσουμε σε σύνολο της φετινής χρονιάς -γιατί προϋποθέτει την έγκριση της Ευρωπαϊκής Επιτροπής- είναι γύρω στα 17 εκατομμύρια ευρώ, αντιλαμβάνεστε ότι μέσα σε αυτές τις ζημιές που ήδη έχει ξεκινήσει η χρονιά ή που είχε και η προηγούμενη χρονιά υπάρχει ο φόβος ότι θα είναι τα ΠΣΕΑ πολύ πιο πάνω από τη δυνατότητα που έχουμε.

Άρα τι μας μένει ουσιαστικά; Μας μένει κάτι για το οποίο αυτή την ώρα γίνεται μια ολόκληρη συζήτηση σε επίπεδο Ευρωπαϊκής Ένωσης, δηλαδή τέτοιου είδους φαινόμενα να ενταχθούν στις επιπτώσεις που υφίσταται η αγροτική παραγωγή από την κλιματική αλλαγή. Είναι μία συζήτηση η οποία βρίσκεται σε εξέλιξη. Μη νομίζουν ότι οι αποφάσεις στην Ευρωπαϊκή Επιτροπή παίρνονται από τη μια μέρα στην άλλη. Εκεί, λοιπόν, εμείς θα επιμείνουμε – εξάλλου είμαστε από τους πρώτους που βάζαμε τέτοια θέματα- μήπως κάποια στιγμή -σε ποιον χρονικό ορίζοντα θα γίνει δεν μπορώ να σας το πω- κάτι ανάλογο που έγινε για τον γαλακτοκομικό τομέα την περασμένη χρονιά, όπου υπήρξε ένα έκτακτο κονδύλιο για να τον ενισχύσει, υπάρξει και για τις περιπτώσεις της ακαρπίας, που είναι ένα χαρακτηριστικό φαινόμενο που αφορά όλες τις χώρες και ιδιαίτερα τις νότιες της Μεσογείου.

Όμως, υπάρχει και ένα άλλο θέμα το οποίο πρέπει να αντιμετωπίσουμε. Πρέπει να δούμε κάτι το οποίο έχουμε αποφασίσει. Υπάρχει ανάγκη να υπάρξουν περισσότεροι ασφαλίσιμοι κίνδυνοι στον ΕΛΓΑ. Γι’ αυτό, λοιπόν, προχωράμε, μετά από σχετική απόφαση μέσα από επιστημονική επιτροπή που είχαμε συστήσει, στην εκπόνηση μια μελέτης της οποίας το πόρισμα μάς δείχνει ότι υπάρχουν πάρα πολλοί ασφαλίσιμοι κίνδυνοι οι οποίοι πρέπει να ενταχθούν στον ΕΛΓΑ. Αντιλαμβάνεστε ότι αυτό προϋποθέτει βεβαίως και αντίστοιχες ασφαλιστικές καλύψεις. Θα γίνει μια μελέτη τροποποίησης του οργανισμού, για να μπορεί ουσιαστικά να ανταποκρίνεται στις ανάγκες που πραγματικά έχει σήμερα η αγροτική παραγωγή και να είναι ένας ασφαλιστικός φορέας ο οποίος θα λειτουργεί στη λογική της ανταποδοτικότητας, έχοντας ως κύριο χαρακτηριστικό την κοινωνική αλληλεγγύη και βεβαίως πάνω απ’ όλα αυτόν τον ευρύτερο δημόσιο χαρακτήρα.

Όσον αφορά το θέμα που βάλατε για τα νερά, όντως υπάρχει ένα πρόβλημα. Έχουμε δεσμευτεί για τον Ανάβαλο, για την Ερμιονίδα. Πέραν αυτών των έργων που έχουν πάει και στο καινούργιο ΠΑΑ, εμείς στο πρώτο τρίμηνο θα προκηρύξουμε το μέτρο που αφορά έγγειες βελτιώσεις. Και επειδή είναι ένα ώριμο έργο πιστεύουμε ότι εκεί θα ενταχθεί, για να μπορέσει να προχωρήσει.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με την ενδέκατη με αριθμό 358/17-1-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ.Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις καταστροφές σε αγροτικές καλλιέργειες σε περιοχές της Κρήτης λόγω των χιονοπτώσεων και του παγετού.

Έχετε τον λόγο, κύριε Συντυχάκη, για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι αγροτοκτηνοτρόφοι σε όλη τη χώρα υπέστησαν ζημιές από τον χιονιά και τον παγετό. Το ίδιο συνέβη και στην περιοχή της Κρήτης και μάλιστα αφορούσαν και το φυτικό - ζωικό κεφάλαιο και την παραγωγή. Αφορούν ελαιοκαλλιέργειες σε όλες τις περιφερειακές ενότητες της Κρήτης λόγω θραύσης των δέντρων από το βάρος του χιονιού και μερικής ζημιάς του καρπού, εκατοντάδες στρέμματα αμπελώνων, επιτραπέζιων σταφυλιών που προστατεύονταν με αντιχαλαζικά δίχτυα, υπαίθριες και θερμοκηπιακές καλλιέργειες κηπευτικών, εσπεριδοειδή και αβοκάντο στα Χανιά, πατάτες, ψυχανθή, εποχιακά λαχανικά και σιτηρά σε διάφορες περιοχές του νησιού και τέλος στην αιγοπροβατοτροφία σε ορεινές περιοχές όπως στα Ανώγεια και στα Σφακιά. Βέβαια οι απώλειες εδώ είναι ακόμα μεγαλύτερες. Δεν αφορούν μόνο το ζωικό κεφάλαιο. Αφορούν και την παραγωγή στο γάλα και την αναπαραγωγή. Σημειωτέον ότι η ανά ζώο παραγωγή γάλακτος έπεσε έως και 60%.

Βέβαια εάν θέλουμε να μιλήσουμε σοβαρά για το πρόβλημα σε όλες του τις διαστάσεις, θα γνωρίζετε ότι το ζωικό κεφάλαιο καταστρέφεται, τα ζώα πεθαίνουν είτε υπάρχει χιονιάς είτε δεν υπάρχει χιονιάς και αυτό οφείλεται στην πείνα, γιατί δεν τρέφονται τα ζώα λόγω του υψηλού κόστους των ζωοτροφών.

Σας ρωτάμε βέβαια για τις πρόσφατες ζημιές από χιονόπτωση, ενώ δεν έχουν ολοκληρωθεί οι εκτιμήσεις των ζημιών του 2016 ούτε φυσικά έχουν πληρωθεί οι πληγέντες, παρ’ όλο που αυτές οι καταστροφές -και οι περσινές και οι φετινές βέβαια- πλήττουν βαρύτερα τους μικρομεσαίους αγροτοκτηνοτρόφους. Ξεκίνησαν από την περασμένη άνοιξη με τον παγετό, με χαλαζοπτώσεις, ανεμοθύελλες, με καύσωνες, με την κακή καρπόδεση, με πυρκαγιές, είχαμε το πρόβλημα της ανεπαρκούς δακοκτονίας και άλλα.

Ο ΕΛΓΑ, για τον οποίο οι αγρότες πληρώνουν υψηλά ασφάλιστρα, επικαλείται ως δικαιολογία –είναι επίκληση της Κυβέρνησης, στην ουσία- εκτός των άλλων και την πολυήμερη αποχή των γεωπόνων εκτιμητών από τα καθήκοντά τους, οι οποίοι βέβαια δικαιολογημένα διεκδικούν τα έξοδα μετακίνησής τους, που δικαιούνται, αφού ήδη εφαρμόσατε τον «κόφτη» στο πλαίσιο των γενικότερων περικοπών κρατικών δαπανών που σχετίζονται με υπηρεσίες αναγκαίες για τον λαό. Όμως κι εκεί όπου έγιναν εκτιμήσεις οι αποζημιώσεις είναι «ψίχουλα», ενώ άγνωστο παραμένει αν και πότε θα δοθούν και σε τι ποσοστό.

Σας ρωτάω και θέλω να απαντήσετε με ειλικρίνεια, κύριε Υπουργέ: Οι αγρότες για τις ζημιές του 2016 θα πληρωθούν στο 100% της εκτιμώμενης ζημιάς και ως προς αυτά που προβλέπει ο ΕΛΓΑ ή στο 80% της ζημιάς; Θα μας απαντήσετε με ειλικρίνεια σε αυτό. Και αν όχι, γιατί όχι στο 100% της εκτιμώμενης ζημιάς; Η Κυβέρνηση πατάει σε αυτόν τον αναχρονιστικό κανονισμό του ΕΛΓΑ, όπως άλλωστε είπατε και στην προηγούμενη συζήτηση.

Και σας ρωτάμε ευθέως -και ολοκληρώνω, κύριε Πρόεδρε: Ποια είναι τα μέχρι σήμερα μέτρα που πήρε το Υπουργείο για την άμεση καταγραφή των ζημιών από τη χιονόπτωση και τον παγετό; Πότε θα ολοκληρωθούν;

Ανακοινώσατε πριν από είκοσι μέρες ότι θα γίνουν προσλήψεις έκτακτου προσωπικού για τις εκτιμήσεις. Ακόμα δεν τους έχετε προσλάβει. Εκτός του ότι είναι έκτακτο και όχι μόνιμο προσωπικό, θα αναγκαστούν και αυτοί που θα προσλάβετε να πληρώνουν τα οδοιπορικά τους ή θα τους στέλνετε με τα λεωφορεία.

Το μεγάλο ερώτημα παραμένει: Θα παρακάμψετε τα όποια γραφειοκρατικά εμπόδια θέτει η Ευρωπαϊκή Ένωση, ώστε άμεσα να αποζημιωθούν από τον κρατικό προϋπολογισμό στο 100% το φυτικό και ζωικό κεφάλαιο, οι εγκαταστάσεις και η χαμένη παραγωγή;

Και τέλος, πολλοί αγρότες δεν πρόλαβαν να κάνουν τις δηλώσεις για τις ζημιές, είτε γιατί στην αρχική φάση σε κάποιες περιπτώσεις, αν και είχε ανακοινωθεί η διαδικασία δηλώσεων, δεν υλοποιήθηκε από τις αρμόδιες υπηρεσίες, γιατί όπως είπαν δεν είχαν λάβει εντολή, είτε διότι εμφανίστηκε και το φαινόμενο, βέβαια, κάποιοι δήμοι να δίνουν παράταση και κάποιοι άλλοι δήμοι να μη δίνουν παράταση.

Και φυσικά, ερωτάσθε αν θα ενισχύσετε άμεσα αγροτοκτηνοτρόφους, για να μπορέσουν να ανταποκριθούν στις πρόσθετες ανάγκες ζωοτροφών, που οι ακραίες καιρικές συνθήκες επέβαλαν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, είναι γεγονός ότι εξαιτίας των ακραίων καιρικών φαινομένων που σημειώθηκαν το προηγούμενο χρονικό διάστημα είχαμε αυτές τις ζημιές που περιγράψατε σε πολλές γεωργοκτηνοτροφικές μονάδες της Κρήτης. Εμείς αυτήν την ώρα βρισκόμαστε στη φάση της διαπίστωσης και της εκτίμησης των πραγματικών διαστάσεων του προβλήματος.

Το ξέρετε και το είπατε ότι μας έχουν εμφανιστεί δύο βασικά προβλήματα. Το ένα ήταν η έλλειψη του προσωπικού. Και το δεύτερο ήταν το πρόβλημα, που κράτησε και πολλές μέρες, της αδυναμίας έγκαιρης προσέγγισης των εκτιμητών στις μονάδες που είχαν αποκλειστεί, που είχαν πάθει τις ζημιές, διότι η προσπέλαση ήταν εξαιρετικά δύσκολη. Παρ’ όλα αυτά, τα δύο αυτά σοβαρά προβλήματα τα αντιμετωπίσαμε.

Το πρώτο, όσον αφορά την πρόσληψη του έκτακτου προσωπικού, είναι μια διαδικασία που ολοκληρώνεται. Θα έχουμε διακόσιους γεωτεχνικούς, εκατόν εβδομήντα γεωπόνους και τριάντα κτηνιάτρους. Είναι θέμα λίγων ημερών. Είναι κάποιες διαδικασίες τις οποίες όσο και αν θέλεις να τις συμπτύξεις, αν θέλεις να κρατήσεις και κάποια αξιοκρατία και κάπου να υπηρετήσεις σωστά αυτό που θέλεις, πρέπει να υπάρξει ένας χρόνος.

Και το άλλο, βεβαίως, το κομμάτι, είναι η ουσιαστική βοήθεια που μας προσέφεραν οι δήμοι και οι περιφερειακές ενότητες, που μας βοήθησε πάρα πολύ για να φτάσουμε κοντά.

Όπως ξέρετε, η κάλυψη των ζημιών από πλευράς του ΕΛΓΑ θα υπάρξει μόνον εφόσον έχουν ασφαλιστεί οι συγκεκριμένες δραστηριότητες και όταν οι γεωργοκτηνοτρόφοι είναι ασφαλιστικά ενήμεροι. Όπου υπάρχουν ζημιές σε υποδομές, ισχύει αυτό που είπα και στην προηγούμενη απάντησή μου, ότι θα το δούμε μέσα από τα γνωστά ΠΣΕΑ.

Πάντως, διερευνούμε πραγματικά όλες τις δυνατότητες και επειδή ιδιαίτερα για τους αιγοπροβατοτρόφους υπάρχει και μια απώλεια εισοδήματος και βεβαίως έχουν αυξημένα κόστη εισροών εξαιτίας του αποκλεισμού, εννοώ για αγορά ζωοτροφών κ.λπ, να δούμε σε αυτές τις περιπτώσεις κάποια στοχευμένη ενίσχυση.

Ειδικότερα, για τις ζημιές που προξενήθηκαν από τις χιονοπτώσεις που σημειώθηκαν τέλη Δεκεμβρίου του 2016 και αρχές του Γενάρη σε καλλιέργειες, ελιές ασυγκόμιστες, εσπεριδοειδή, κηπευτικά, αβοκάντο, σε όλα αυτά, διενεργήθηκαν οι απαραίτητες επισημάνσεις από εκτιμητές, από υπηρεσίες του ΕΛΓΑ, έγιναν αναγγελίες και υποβλήθηκαν περίπου 4.000 δηλώσεις ζημιάς εκ μέρους των παραγωγών.

Το έργο των εξατομικευμένων εκτιμήσεων είναι σε εξέλιξη. Θα δώσουμε προτεραιότητα στις ευαίσθητες δραστηριότητες, ιδιαίτερα για την Κρήτη όπου τα κηπευτικά είναι πάρα πολύ σημαντικά και όταν ολοκληρωθεί η διαδικασία θα προχωρήσουμε στην καταβολή των αποζημιώσεων.

Εγώ απλώς θέλω να σας πω ότι τις προηγούμενες χρονιές έφταναν οι αποζημιώσεις αυτές να δίνονται σε ένα βάθος δώδεκα - δεκατριών μηνών. Ήδη έχουμε φτάσει περίπου στο μέσον του χρόνου αυτού και αντιλαμβάνεστε ότι χρειάζεται οπωσδήποτε -και έχει γίνει- μια μεγάλη προσπάθεια.

Επιπρόσθετα είχαμε ζημιές και σε ζωικό κεφάλαιο. Έχουμε 370 δηλώσεις και ολοκληρώνονται οι εκτιμήσεις και θα καταβληθούν οι αποζημιώσεις.

Τώρα, όσον αφορά τις υπόλοιπες ζημιές, θα συντάξουμε τον σχετικό φάκελο των ΠΣΕΑ και εφόσον οι προϋποθέσεις μάς το επιτρέπουν και από πλευράς απόφασης της Ευρωπαϊκής Επιτροπής και από πλευράς του κρατικού προϋπολογισμού, οι αντίστοιχες ενισχύσεις θα καταβληθούν όσο γίνεται γρηγορότερα στους αγρότες που έχουν υποστεί τις ζημιές.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, θα έλεγα ότι εάν δεν υπήρχε ο πρότερος βίος της Κυβέρνησης, θα μπορούσε κάποιος να εφησυχάσει και να πει, ναι, η Κυβέρνηση να προχωρήσει άμεσα στην αποζημίωση.

Εγώ σας έθεσα και το ζήτημα τού γιατί δεν έχει ολοκληρωθεί η διαδικασία του 2016, αλλά εσείς το προσπεράσατε αυτό και πήγατε στις τελευταίες ζημιές. Και μάλιστα είπατε ότι άμεσα θα αποζημιωθούν.

Οι αγροτοκτηνοτρόφοι, κύριε Υπουργέ, έρχονται αντιμέτωποι με πολύ μεγάλες δυσκολίες και απώλειες στο εισόδημά τους και αυτό είναι αποτέλεσμα της Κοινής Αγροτικής Πολιτικής, δηλαδή αυτής της βάρβαρης πολιτικής που υλοποιεί και η δική σας Κυβέρνηση και που έχει αναγκάσει τους αγρότες να είναι στον δρόμο και να παλεύουν με αξιοπρέπεια, με περηφάνεια, να διεκδικούν το να μπορούν να μείνουν στη γη τους, στο χωράφι τους, για να ζήσουν τις οικογένειές τους.

Αναρωτιούνται οι ίδιοι οι αγρότες και φυσικά αναρωτιέται και όλος ο κόσμος: Μα, καλά αυτός ο ΕΛΓΑ που τον ακριβοπληρώνουμε, που τον χρυσοπληρώνουμε, -και πολλοί βεβαίως δεν πληρώνουν τα ασφάλιστρα, γιατί δεν έχουν να τα πληρώσουν, αλλά και πάλι δεν είναι ζημιογόνος ο ΕΛΓΑ, ο ΕΛΓΑ έχει αποθέματα, έχει περισσεύματα και πολλά από αυτά τα περισσεύματα δεν τα χρησιμοποιείτε για την αποζημίωση των παραγωγών- γιατί δεν αποζημιώνει; Γιατί δεν έχει αποζημιωθεί η φετινή ακαρπία; Γιατί έγινε η συστηματική δακοκτονία, ενώ εξακολουθείτε να κρατείται το αντίστοιχο ποσό μέσω της άλεσης; Γιατί καθυστερεί πέντε χρόνια να δοθεί η αποζημίωση για τον περονόσπορο του 2011; Γιατί ακόμα και στις όποιες πενιχρές αποζημιώσεις γίνονται διακρίσεις των μικρομεσαίων παραγωγών ανάλογα με το αν έχουν ή δεν έχουν και άλλα εισοδήματα εκτός από τα αγροτικά; Γιατί ενώ οι καταστροφές σε εγκαταστάσεις όπως θερμοκήπια ή γραμμικές υποστηλώσεις αμπελώνων υπάγονται στα ΠΣΕΑ, πρακτικά δεν αποδίδονται ποτέ αποζημιώσεις;

Όλα αυτά μαζί σωρευτικά προστίθενται στα φαρμακερά ασφάλιστρα του ΟΓΑ, στα χαράτσια, στον ΕΝΦΙΑ, στο δυσβάστακτο κόστος παραγωγής, στα νέα αντιασφαλιστικά και φοροληστρικά μέτρα που εφαρμόζονται από την 1η του χρόνου, στις χαμηλές τιμές παραγωγού, στις συνεχώς μειούμενες επιδοτήσεις.

Δυστυχώς, κύριε Υπουργέ, μετατρέψατε -συνειδητά πλέον- τον ΕΛΓΑ σε έναν ανταποδοτικό κρατικό μηχανισμό σκληρού χαρατσώματος και μηχανισμό -κόφτη με τη μη αποζημίωση των πληγέντων, με το πλαφόν της ελάχιστης έκτασης καταστροφής στο 20% του συνόλου της παραγωγής. Και φυσικά γι’ αυτό -και δικαιολογημένα- βρίσκονται οι αγρότες στον δρόμο. Και είναι και ένα από τα αιτήματά τους αυτό.

Δεν μας απαντήσατε, βέβαια, στο ερώτημα που σας έθεσα -εκτός όλων των άλλων- αν τελικά ισχύει αυτό που ακούγεται ότι δεν θα αποζημιωθούν οι αγρότες για το 2016 στο 100% αυτής της εκτιμώμενης ζημιάς, αλλά στο 80%. Με το υπόλοιπο 20% τι θα γίνει; Θέλουμε να μας απαντήσετε πολύ συγκεκριμένα.

Κύριε Υπουργέ, ας μην κρυβόμαστε πίσω από το δάχτυλό μας. Να είμαστε ειλικρινείς απέναντι στους αγρότες που αυτήν τη στιγμή χειμάζονται. Να είμαστε ειλικρινείς, διότι η Κυβέρνηση λέει ψέματα -και, μάλιστα, λέει πολλά ψέματα- στους αγρότες. Άλλοτε τους παρουσιάζετε ως απατεώνες που φοροδιαφεύγουν, άλλοτε τους θεωρείτε ευνοούμενους έναντι κάποιων άλλων κοινωνικών ομάδων, ανέργων φτωχών κ.λπ.. Επίσης, γίνεται μια προσπάθεια να συκοφαντηθεί ο αγώνας τους, αναβιώνοντας αυτόν τον κοινωνικό αυτοματισμό που ζήσαμε και πρόσφατα με τους ναυτεργάτες.

Τελικά, όμως, ο πραγματικός υποκινητής όλων αυτών των προβλημάτων είναι η ίδια η Κυβέρνηση, η Ευρωπαϊκή Ένωση, η πολιτική της, οι συκοφαντίες αυτής της Κυβέρνησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 **ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Άρα, ο στόχος αυτής της Κυβέρνησης -για να ολοκληρώσω, κύριε Πρόεδρε- είναι μέσα απ’ αυτήν τη σκληρή αντιαγροτική πολιτική να πετάξει τη συντριπτική πλειοψηφία των μικρομεσαίων παραγωγών, έτσι ώστε να τα παραδώσετε όλα στους εμποροβιομήχανους, στα καρτέλ και να παίρνουν κοψοχρονιά τα προϊόντα των παραγωγών. Και αυτό φαίνεται και από το μητρώο των κατά κύριο επάγγελμα αγροτών και από τους νόμους για τους συνεταιρισμούς.

Επανερχόμαστε, λοιπόν, και σας λέμε ότι τα αιτήματα των αγροτών είναι πολύ συγκεκριμένα και τα γνωρίζετε. Και ας είπατε προηγουμένως ότι δεν μας έχουν πει τα αιτήματά τους. Τα αιτήματα είναι τα εξής: Να γίνουν άμεσα οι εκτιμήσεις από τις ζημιές, να αποζημιωθούν στο 100%, ο ΕΛΓΑ να γίνει κρατικός φορέας που θα χρηματοδοτείται από τον κρατικό προϋπολογισμό, συν όλα τα άλλα τα αιτήματα που έχουν βάλει οι αγρότες και τα παλεύουν στα μπλόκα της αγροτιάς.

Γι’ αυτό εμείς στεκόμαστε δίπλα στον φτωχό, στον μεσαίο αγρότη και του λέμε ότι αν δεν συγκρουστεί με αυτήν την πολιτική, είναι σίγουρο ότι θα τους ξεριζώσει, θα τους εκτοπίσει. Και δεν υπάρχει άλλη επιλογή από το να πάρουν την υπόθεση στα χέρια τους, να συγκρουστούν, να ανατρέψουν αυτές τις πολιτικές και να ακολουθηθεί ένας άλλος δρόμος ανάπτυξης που θα ωφελήσει και τους μικρομεσαίους αγρότες.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, θα έπρεπε πραγματικά να μας επαινέσετε, διότι το 2016 για πρώτη φορά δεν μείναμε στη θεσμική υποχρέωση να δώσουμε το 80% από τις εισπράξεις του ΕΛΓΑ εντός της χρονιάς, αλλά ξεπεράσαμε το 100% και φτάσαμε στο 110%-120%. Πώς σας ήρθε εσάς και βγάλατε ότι το 2017 θα γυρίσουμε στο 80%, όταν εμείς το 2016 είχαμε επιδείξει αυτήν την αποτελεσματικότητα; Δικό σας είναι ο ενδοιασμός, δική σας η σκέψη και δεν ανταποκρίνεται καθόλου, μα καθόλου σε αυτά που εμείς έχουμε σχεδιάσει.

Δεύτερον, είπατε στην ομιλία σας, στην παρέμβασή σας, στη δευτερολογία σας ότι φταίει αυτή η βάρβαρη πολιτική της Ευρωπαϊκής Ένωσης. Την ίδια ώρα είπατε ότι τα προβλήματα προήλθαν εξαιτίας των μειωμένων ενισχύσεων. Ξεκαθαρίστε το. Πρέπει αυτό να γίνει σαφές στον αγροτικό χώρο. Θέλετε, ναι ή όχι, τα 3,5 δισεκατομμύρια ευρώ, τα οποία εισρέουν στον αγροτικό χώρο; Σήμερα –επαναλαμβάνω σήμερα- είναι προς την επιβίωση του αγροτικού χώρου το να στερηθεί πάνω από το 55% του εισοδήματός του που προέρχεται από κοινοτικούς πόρους;

Αν εσείς θέλετε να γίνει αυτό το πράγμα, εμείς σας λέμε ότι δεν το θέλουμε. Διότι σήμερα, όσο ποτέ άλλοτε, είναι απαραίτητοι αυτοί οι πόροι για τον αγροτικό χώρο, όταν η υπόλοιπη κοινωνία βιώνει πολύ χειρότερες καταστάσεις.

Ξεκαθαρίζουμε, λοιπόν, τα εξής, επειδή βάζετε ότι δίνει αποζημιώσεις ο ΕΛΓΑ μέσα από κρατικές ενισχύσεις. Δεν έχετε ακούσει τα περίφημα «πακέτα Χατζηγάκη», τα περίφημα πρόστιμα, τους καταλογισμούς, τις ανακτήσεις; Τέτοια έκαναν παλιότερα και σήμερα καλούμαστε όλοι, καλούνται και οι αγρότες να επιστρέψουν τα συγκεκριμένα χρήματα. Πώς το πετάτε αυτό, όταν ξέρετε ότι ο ΕΛΓΑ λειτουργεί ανταποδοτικά; Αυτό λέει ο κανονισμός τώρα. Ταυτόχρονα υπάρχει και μια Ευρωπαϊκή Επιτροπή. Το 2008, όταν δόθηκε το «πακέτο Χατζηγάκη», είχαν πρόβλημα οι αγρότες, είχαν πάθει ζημιά. Δόθηκε, όμως, χωρίς την έγκριση της Ευρωπαϊκής Επιτροπής. Γι’ αυτό σήμερα τρέχουμε και δεν φτάνουμε για το πώς θα αντιμετωπίσουμε τα συγκεκριμένα προβλήματα.

Άρα ξεκαθαρίστε απέναντι στους αγρότες ότι, εάν θέλουν μέσα στο πλαίσιο της ευρωπαϊκής πορείας να εκμεταλλεύονται τους συγκεκριμένους πόρους, δεν υπάρχει άλλος δρόμος απ’ αυτόν που εμείς ακολουθούμε στην προκειμένη περίπτωση. Εάν θέλετε κάτι άλλο, τότε πείτε το ξεκάθαρα, για να βρεθούν σε μια κατάσταση που οπωσδήποτε δεν έχει καμμία σχέση με τη σημερινή πραγματικότητα.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δωδέκατη με αριθμό 351/16-1-2017 επίκαιρη ερώτηση δεύτερου κύκλου του Βουλευτή Μεσσηνίας του Λαϊκού Συνδέσμου – Χρυσή Αυγή κ. Δημητρίου Κουκούτση προς τον Υπουργό Αγροτικής Ανάπτυξης και Τροφίμων,σχετικά με την κατάργηση της ΠΟΠ ελιάς Καλαμάτας.

Τον λόγο έχει ο κ. Κουκούτσης.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Κύριε Υπουργέ, ξέρετε, οι ελληνικές επιχειρήσεις στον ελαιοκομικό τομέα του λαδιού και της επιτραπέζιας ελιάς στον στίβο της παγκόσμιας αγοράς έχουν να αντιμετωπίσουν κολοσσούς. Είναι αλήθεια ότι απέναντί τους έχουν να αντιμετωπίσουν πυρηνικό οπλοστάσιο, ενώ οι μεσαίες και οι μικρές επιχειρήσεις στην Ελλάδα, που ασχολούνται με τον τομέα αυτό, αγωνίζονται με δόρατα και τόξα.

Είναι ένας ανταγωνισμός που απαιτεί σχέδια στρατηγικής και τακτικής μιας εθνικής πολιτικής προώθησης των αγροτικών μας προϊόντων και τροφίμων, στηριγμένης στην ποιότητα, στην καινοτομία, στην αξιοπιστία και, πάνω απ’ όλα, υποδομές και πόρους που να αποσκοπούν στην αξιοποίηση, στις διεθνείς αγορές, του δυναμικού των μικρών και μεσαίων επιχειρήσεων, που σήμερα, άλλωστε, αποτελούν την ελληνική πραγματικότητα.

Βέβαια, από την ημερομηνία που έχω κάνει την αίτηση για να συζητηθεί η επίκαιρη αυτή ερώτηση, από τις 21 Δεκεμβρίου, έχουν αλλάξει κάποια πράγματα. Πράγματι, έχουν έρθει κάποιες σημαντικές αλλαγές προς το θετικό. Μπροστά, όμως, στην έλλειψη μια τέτοιας εθνικής πολιτικής -που και αυτό πρέπει να το συζητήσουμε- καταλαβαίνουμε ότι είναι πιο εύκολο, από το να συμβάλλουμε στη δημιουργία αυτής της πολιτικής, η προσφυγή στις εύκολες λύσεις.

Τι λέμε «εύκολες λύσεις»; Λέμε τις παραποιήσεις, λέμε τις απομιμήσεις, την παράνομη χρήση των ονομασιών. Θα πρέπει όλοι να καταλάβουμε ότι βασικό στοιχείο μιας προστατευόμενης ονομασίας προέλευσης, μιας ΠΟΠ δηλαδή, είναι ο δεσμός της φήμης του τελικού, του επεξεργασμένου προϊόντος με τη γεωγραφική ζώνη προέλευσης, στην οποία ανήκουν και τα πνευματικά δικαιώματα και όχι η ποικιλία. Έχει προταθεί αντί για ΠΟΠ, να την κάνουμε προστατευόμενη γεωγραφική ένδειξη.

Δεν χρειάζεται να είμαστε οικονομολόγοι για να καταλάβουμε ότι η τροποποίηση προστατευόμενης ονομασίας σε εμπορική, εκτός από την απώλεια κάθε εμπορικής αξίας της νέας ονομασίας, θα έχει σαν πρώτο αποτέλεσμα την αύξηση των εισαγωγών στην Ελλάδα ελιάς -και στην Ευρώπη- με την ονομασία «ΚΑΛΑΜΑΤΑ OLIVES» και από άλλες παραγωγικές χώρες.

Αυτό δεν μπορεί πάρα να έχει πολύ βαριές συνέπειες στις εξαγωγές μας και κατ’ επέκταση στην ίδια την παραγωγή. Ας μην ξεχνάμε ότι καραδοκούν χώρες οι οποίες θέλουν να εκμεταλλευτούν την κατάσταση αυτή, όπως είναι η Τουρκία, η Αίγυπτος και άλλες.

Ερωτηθήκατε πριν από κάμποσες μέρες από μέσα ενημέρωσης για το ποιος είναι ο σχεδιασμός σας για την ΠΟΠ ελιά Καλαμάτας. Θα μου επιτρέψετε να το αναφέρω αυτό στη δευτερολογία μου, για να μην υπερβώ και τον χρόνο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Κουκούτση.

Τον λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Γύρω από ένα προϊόν ΠΟΠ, το οποίο είναι, θα έλεγα, απ’ αυτά που θεωρούμε ως σημαία για τη χώρα μας, την ελιά Καλαμάτας, πρέπει να δούμε τι συμβαίνει.

Κατ’ αρχάς, καλλιεργούνται στη χώρα μας περίπου τεσσεράμισι εκατομμύρια ελαιόδεντρα ελιάς «Καλαμών» και παράγονται γύρω στις πενήντα χιλιάδες τόνους επιτραπέζιας ελιάς, με το 80% αυτών, δηλαδή στις σαράντα χιλιάδες τόνους, να εξάγεται.

Ο κύριος όγκος εντοπίζεται στην Πελοπόννησο, στη Μεσσηνία, στη Λακωνία, στην Αρκαδία, στην Ηλεία. Υπάρχει και στη Στερεά Ελλάδα και ιδιαίτερα στην Αιτωλοακαρνανία και στη Φθιώτιδα και τελευταία επεκτείνεται και σε άλλους νομούς μέχρι την Εύβοια, την Άρτα, την Πρέβεζα, τη Χαλκιδική, ακόμα και στην Κρήτη.

Η πρώτη θεσμική παρέμβαση στο προϊόν γίνεται με προεδρικό διάταγμα το 1979, που υποχρεώνει τους εξαγωγείς ελιάς, της ποικιλίας «Καλαμών», να την εξάγουν με την επισήμανση «KALAMATA OLIVES», για να προστατεύσουν τη φήμη του ελληνικού προϊόντος. Ήταν μια πρώτη παρέμβαση.

Για το ΠΟΠ «ελιά Καλαμάτας» η αρχική αίτηση για αναγνώριση έγινε από την ΕΑΣ Μεσσηνίας το 1993. Αναγνωρίστηκε σε εθνικό επίπεδο ως «ΠΟΠ Καλαμάτα - ελιά Καλαμάτας», ενώ στην Ευρωπαϊκή Επιτροπή καταχωρίστηκε ως «ΠΟΠ - ελιά Καλαμάτας» και όχι με την αρχική ονομασία, για να γίνει σαφής ο διαχωρισμός μεταξύ της ποικιλίας και του τοπωνυμίου. Αυτή ήταν η αιτιολόγηση από πλευράς Ευρωπαϊκής Επιτροπής.

Συνολικά έχουν είκοσι μια επιχειρήσεις πιστοποιηθεί από τον «ΕΛΓΟ - ΔΗΜΗΤΡΑ» για την επεξεργασία, συσκευασία, εμπορία προϊόντος «ΠΟΠ - ελιά Καλαμάτας» και η πιστοποιούμενη ποσότητα του «ΠΟΠ - ελιά Καλαμάτας» ανήλθε το 2011 σε εκατόν ενενήντα τόνους, το 2012 σε πενήντα τρεις τόνους, το 2014 σε διακόσιους τριάντα τρεις τόνους και το 2015 σε διακόσιους εβδομήντα επτά τόνους. Αυτό είναι το προϊόν το οποίο έχει πιστοποιηθεί ως ποσότητα τα περασμένα χρόνια.

Οι εξαγωγές των προϊόντων «KALAMATA OLIVES» αντιμετωπίζουν την τελευταία πενταετία πολλά προβλήματα, όπως, πρώτον, αποσύρσεις προϊόντων σε συσκευασίες καταναλωτή σε πολλές χώρες στην ευρωπαϊκή αγορά. Δεύτερον, μη έκδοση πιστοποιητικού ελεύθερης διακίνησης για αγορές τρίτων χωρών από ορισμένες Ελεγκτικές Υπηρεσίες του ΥΠΑΑΤ. Έχουμε την ιδιαιτερότητα οι Υπηρεσίες του ΥΠΑΑΤ αλλιώς να συμπεριφέρεται η μια και αλλιώς να συμπεριφέρεται η άλλη στο συγκεκριμένο ζήτημα. Τρίτον, έχουμε ερωτήματα, για τα οποία εκκρεμούν απαντήσεις, σχετικά με τη νομιμότητα κυκλοφορίας αυτών των προϊόντων, τα οποία υποβάλλονται από ελεγκτικές αρχές άλλων κρατών-μελών αλλά ακόμα και από τις πρεσβείες μας.

Όλα αυτά, όπως καταλαβαίνετε, δημιουργούν στους διεθνείς ανταγωνιστές μας τις ευκαιρίες για να καλύπτουν τα κενά της αγοράς με δικά τους προϊόντα, τα οποία πολλές φορές τα ονομάζουν «KALAMATA OLIVES» και αντιλαμβάνεστε τι προστιθέμενη αξία εισπράττουν μέσα απ’ αυτή τη διαδικασία.

Αιτία για τη δημιουργία αυτών των προβλημάτων είναι η υιοθέτηση της άποψης ότι το «KALAMATA OLIVES» είναι η μετάφραση του «ΠΟΠ - ελιά Καλαμάτας» και κατ’ επέκταση δεν μπορεί να χρησιμοποιείται χωρίς την ένδειξη «ΠΟΠ» ή το ενωσιακό λογότυπο. Επιπλέον, αυτή η επισήμανση συνιστά παραπλάνηση του καταναλωτή, που επισύρει κυρώσεις.

Αντιλαμβάνεστε, λοιπόν, ότι όλο αυτό πλέγμα καλούμαστε εμείς να το αντιμετωπίσουμε κατά τέτοιον τρόπο, που να μην πειράξουμε το ΠΟΠ και ταυτόχρονα να δούμε τι θα κάνουμε με το τεράστιο πρόβλημα που υπάρχει για τις υπόλοιπες ποσότητες που εξάγονται.

Στη δευτερολογία μου θα σας πω αυτή την ώρα σε ποια φάση βρισκόμαστε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Αντιλαμβάνομαι ότι και ως Υπουργός και ως Υπουργείο πραγματικά είναι δύσκολη η θέση σας, διότι εκ των πραγμάτων τονίσατε ότι το συμφέρον μας σαν χώρα είναι, από τη μια, το να εξάγουμε μεγαλύτερες ποσότητες και, από την άλλη, να προστατεύσουμε και το ΠΟΠ.

Αυτό που λέτε είναι λογικό. Αναλογιστείτε, όμως, τον ελαιοπαραγωγό της Καλαμάτας, ο οποίος μπορεί να σας πει το εξής: Μπορώ κι εγώ στην Καλαμάτα ή στη Μεσσηνία –γιατί είναι και άγιος τόπος- να φυτέψω από κρόκο Κοζάνης έως φιρίκια Βόλου και να χρησιμοποιήσω αυτή την ονομασία.

Υπάρχει ποτέ περίπτωση, κύριε Υπουργέ, παραδείγματος χάριν, να έχει την ίδια ποιότητα το φιρίκι που θα φυτευτεί στην Καλαμάτα με το φιρίκι που φυτεύεται στο Πήλιο ή στην περιοχή του Βόλου γενικότερα; Επ’ ουδενί. Γιατί; Εγώ δεν είμαι γεωπόνος ούτε κάποιος ειδικός, αλλά ξέρετε ότι είναι οι κλιματολογικές και οι εδαφολογικές συνθήκες αυτές που προσδιορίζουν το τελικό προϊόν.

Να, λοιπόν, γιατί εμείς οι Μεσσήνιοι λέμε ότι το συγκεκριμένο προϊόν είναι κάτι το ξεχωριστό. Ας μην ξεχνάμε ότι πράγματι διαθέτουμε την καλύτερη επιτραπέζια ελιά στη χώρα, αλλά λέγεται ότι είναι και στον κόσμο πιθανότατα η καλύτερη. Όπως έχουμε επίσης τη λαδοελιά, όπως τη λέμε, δηλαδή την κορωνέικη ποικιλία, η οποία είναι από την περιοχή Κορώνη της Μεσσηνίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κάτι που πρέπει να γνωρίζουν όλοι είναι ότι τα μητρικά δέντρα -και καταλαβαίνουν όλοι τι εννοώ- με τα οποία μπολιάζονται αυτές οι ποικιλίες, βρίσκονται στο πάλαι ποτέ Κέντρο Γεωργικών Ερευνών, το ΚΕΓΕ, στην πόλη της Καλαμάτας, στο πάλαι ποτέ Ινστιτούτο Ελαίας. Υπάρχει ελιά τεραστίων διαστάσεων, η οποία είναι μητρικό δέντρο. Καταλαβαίνετε, λοιπόν, ότι πρέπει να υπερασπιστούμε αυτό το προϊόν.

Θα σας πω κάτι άλλο, εμπειρικά. Το παρθένο ελαιόλαδο της Μεσσηνίας έχει δέκατα 0,8. Το ΠΟΠ ξέρετε ότι έχει 0,5. Δηλαδή, υπάρχει τεράστια διαφορά ποιότητος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να, λοιπόν, γιατί λέμε ότι πρέπει να παλέψουμε. Δεν είναι ένα αίτημα το οποίο έχει τοπικιστικό χαρακτήρα. Νομίζουμε ότι είναι η ωμή πραγματικότητα. Είναι ένα προϊόν χρυσοφόρο για την περιοχή μας και πρέπει να το προστατεύσουμε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός, για να δευτερολογήσει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όπως είπα και στην πρωτολογία μου το ΠΟΠ «ελιά Καλαμάτας» αποτελεί μια από τις σημαίες μας των ΠΟΠ προϊόντων μας στη διεθνή αγορά.

Ας δούμε, όμως, τι προτάσεις έχουν κατατεθεί, σχετικά με το συγκεκριμένο ζήτημα. Έχουν υποβληθεί στο Υπουργείο πέντε αιτήσεις από διαφορετικούς φορείς για την τροποποίηση των προδιαγραφών του προϊόντος ΠΟΠ, με εντελώς αποκλίνουσες μεταξύ τους κατευθύνσεις.

Η πρώτη έγινε το 2012 από τους ίδιους τους Μεσσήνιους και συγκεκριμένα από την Ένωση Αγροτικών Συνεταιρισμών Μεσσηνίας για επέκταση της οριοθετημένης ζώνης εκτός Μεσσηνίας στις περιοχές Λακωνίας, νότιας Αρκαδίας, νότιας Ηλείας. Πρώτη παρέμβαση.

Η δεύτερη έγινε το 2013 από την ΕΑΣ Μεσολογγίου, διότι ενδιαφερόταν για την επέκτασή της στην Αιτωλοακαρνανία.

Η τρίτη έγινε από την Πανελλήνια Ένωση Μεταποιητών, η οποία ζητούσε την ακύρωση του ΠΟΠ για τους λόγους που είναι αντιληπτοί.

Η τέταρτη έγινε πάλι από την ΕΑΣ Μεσσηνίας για αλλαγή της προστατευόμενης ονομασίας σε «ελιά Καλαμάτας - Μεσσηνίας». Γύρισε από τα ευρύτερα όρια στα στενότερα όρια.

Η πέμπτη έγινε πάλι από την Ομοσπονδία Μεταποιητών, η οποία φεύγει από την τροποποίηση των προδιαγραφών της «ελιάς Καλαμάτας».

Με γνώμονα, λοιπόν, την εξεύρεση μιας κοινά αποδεκτής λύσης όσον αφορά το ζήτημα της συνύπαρξης της προστατευόμενης ονομασίας προέλευσης «ελιά Καλαμάτας» και του εμπορικού τύπου με την ένδειξη «KALAMATA OLIVES», το Υπουργείο μας ξεκίνησε εδώ και ενάμιση χρόνο περίπου έναν διάλογο με τους ενδιαφερόμενους φορείς, χωρίς προς το παρόν να έχουμε αποτέλεσμα.

Με δεδομένη, λοιπόν, την κατάσταση, που έχει διαμορφωθεί, ιδιαίτερα μετά το ντόμινο των προβλημάτων, που προηγούμενα σας περιέγραψα, στο εξαγωγικό εμπόριο των ελληνικών επιτραπέζιων ελιών, την εγγραφή στον ενωσιακό κατάλογο της Καλαμάτας ως συνώνυμο ποικιλίας ελιάς -αυτό που έγινε από Κύπρο και Ιταλία, το οποίο, βεβαίως, είχε κατοχυρωθεί από το 2012- και μέχρι την αδυναμία να βρούμε μια κοινά αποδεκτή λύση, εμείς απευθυνθήκαμε στην Ευρωπαϊκή Επιτροπή στις 27-12-2016, ζητώντας να διευκρινιστούν ερωτήματα που προκύπτουν από το άρθρο 42 του συγκεκριμένου κανονισμού, που αφορά τις φυτικές ποικιλίες, που δίνει τη δυνατότητα στους επιχειρηματίες να χρησιμοποιήσουν την ονομασία φυτικής ποικιλίας. Τους δίνει τη δυνατότητα. Εμείς απευθύναμε ερωτήματα και θέλουμε διευκρινίσεις.

Εμείς, λοιπόν, θα προβούμε σε όλες τις απαραίτητες ενέργειες. Θα διαβουλευθούμε με τους εμπλεκόμενους για την αναζήτηση της βέλτιστης λύσης και αυτό θα γίνει σύντομα. Ξεκαθαρίζουμε ότι δεν είναι στις προθέσεις μας ούτε να καταργήσουμε την ΠΟΠ ελιά Καλαμάτας ούτε, βεβαίως, να προχωρήσουμε μονομερώς στην επέκταση της οριοθετημένης ζώνης. Βεβαίως, είμαστε και υποχρεωμένοι να δούμε πώς θα υπερασπιστούμε το εισόδημα χιλιάδων οικογενειών και άλλων επιχειρήσεων πάνω σε θέματα στα οποία -το είπατε και εύχομαι να υλοποιηθεί- ελπίζουμε να μην εισχωρήσουν τοπικίστικες νοοτροπίες στη συγκεκριμένη διαδικασία, γιατί θέλουμε πραγματικά να υπερασπιστούμε ένα προϊόν, που αποτελεί τη σημαία μας, όπως σας προείπα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ, κύριε Υπουργέ.

Πριν περάσουμε σε επόμενη επίκαιρη ερώτηση, επιτρέψτε μου, και για λόγους καταγραφής τους στα Πρακτικά, να ανακοινωθούν οι ερωτήσεις, οι οποίες δεν πρόκειται να συζητηθούν. Όπως είπαμε στην αρχή της συνεδρίασης είναι επτά τον αριθμό και δεν θα συζητηθούν λόγω κωλύματος των αρμοδίων Υπουργών. Οι συγκεκριμένες ερωτήσεις θα επαναπροσδιοριστούν.

Εκ των προτέρων ανακοινώνω στο Σώμα ότι οι συγκεκριμένες ερωτήσεις είναι και σε γνώση του Γενικού Γραμματέα της Κυβέρνησης, ο οποίος με σχετική επιστολή προς τον Πρόεδρο της Βουλής ενημερώνει ποιες δεν πρόκειται να συζητηθούν και γιατί -τον λόγο- αλλά και ποιες θα συζητηθούν.

Οι ερωτήσεις, λοιπόν, οι οποίες δεν θα συζητηθούν είναι οι εξής:

 Η δεύτερη με αριθμό 423/31-1-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, σχετικά με την «κατάχρηση του ονόματος «Μακεδονία» σε αθλητικές οργανώσεις», δεν θα συζητηθεί, λόγω κωλύματος του Υφυπουργού Πολιτισμού και Αθλητισμού, του κ. Βασιλειάδη.

Ομοίως, δεν θα συζητηθεί η πέμπτη με αριθμό 378/23-1-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας Καραμανλή προς την Υπουργό Πολιτισμού και Αθλητισμού, σχετικά με την προσωρινή διοικούσα επιτροπή στο ελληνικό ποδόσφαιρο.

Η τέταρτη με αριθμό 428/31-1-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με την άμεση πρόσληψη των συμβασιούχων ορισμένου χρόνου (ΙΔΟΧ)-φυλάκων των μουσείων και αρχαιολογικών χώρων με καθεστώς μόνιμης και σταθερής εργασίας, δεν θα συζητηθεί λόγω ανειλημμένων υποχρεώσεων.

Η πρώτη με αριθμό 413/30-1-2017 επίκαιρη ερώτηση δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας, δεν θα συζητηθεί λόγω ανειλημμένων υποχρεώσεων.

Ομοίως η έβδομη με αριθμό 389/24-1-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας.

Η όγδοη με αριθμό 387/24-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων, δεν θα συζητηθεί λόγω φόρτου εργασίας του Υπουργού Οικονομικών.

Η τρίτη με αριθμό 403/30-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εθνικής Άμυνας, σχετικά με την κατασπατάληση ευρωπαϊκής χρηματοδότησης – ακατάλληλη σίτιση προσφύγων, δεν θα συζητηθεί λόγω ανειλημμένων υποχρεώσεων του Αναπληρωτή Υπουργού Εθνικής Άμυνας, κ. Βίτσα.

Κύριοι συνάδελφοι, έχουν διανεμηθεί τα Πρακτικά της Πέμπτης 1ης Δεκεμβρίου 2016, της Παρασκευής 2 Δεκεμβρίου 2016 και της Δευτέρας 5 Δεκεμβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τα Πρακτικά της Πέμπτης 1ης Δεκεμβρίου 2016, της Παρασκευής 2 Δεκεμβρίου 2016 και της Δευτέρας 5 Δεκεμβρίου 2016 επικυρώθηκαν.

Συνεχίζουμε με την επίκαιρη ερώτηση της Βουλευτού κ. Μανωλάκου.

Κύριε Κουκούτση, είστε πρώτος στη σειρά και μετά είναι η κ. Μανωλάκου. Επίσης, ήρθε αίτημα προς το Προεδρείο από την κ. Μανωλάκου εάν μπορείτε, να γίνει μια αμοιβαία αλλαγή στη σειρά και να προηγηθεί, γιατί πρέπει να φύγει σε σύντομο διάστημα για κάποια δουλειά.

**ΔΗΜΗΤΡΙΟΣ ΚΟΥΚΟΥΤΣΗΣ:** Κανένα πρόβλημα. Βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Άρα συνεχίζουμε με την τέταρτη με αριθμό 429/31-1-2017 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Περιβάλλοντος και Ενέργειας, σχετικά με τις κυβερνητικές ευθύνες από την ανάρτηση των δασικών χαρτών.

Στην ερώτηση θα απαντήσει ο Αναπληρωτής Υπουργός Περιβάλλοντος και Ενέργειας κ. Σωκράτης Φάμελλος.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Είναι αλήθεια ότι η ανάρτηση των δασικών χαρτών αποκάλυψε όλες τις παρανομίες που έχουν γίνει, αλλά και τις πολιτικές ευθύνες των προηγούμενων κυβερνήσεων, αλλά και της σημερινής, αφού αποδεικνύουν -φαίνονται καθαρά- τις αλλαγές στη χρήση και τον χαρακτήρα των δασών και των δασικών εκτάσεων, τη μετατροπή τους –εάν θέλετε- σε οικιστικές ή τουριστικές επιχειρήσεις ή βιομηχανικές εγκαταστάσεις και λοιπά.

Εκτός, όμως, από τις παράνομες αυτές αλλαγές έχουν δημιουργηθεί και πολλά προβλήματα. Καθόλου δεν είναι τυχαίο ότι στις αγροτικές κινητοποιήσεις οι αγρότες διαδηλώνουν έξω από τις δασικές υπηρεσίες.

Τα λάθη οφείλονται στο ότι μεγάλες εκτάσεις έχουν κηρυχθεί αναδασωτέες από πυρκαγιές κι έχουν συμπεριλάβει και εκτάσεις που δεν είναι δασικές, αλλά ήταν -και είναι- κυρίως γεωργικές.

Στον Νομό Ηλείας, όπου αναδασώνεται το 28%, υπάρχει ένα χοντρικό περίγραμμα για την αναδάσωση. Δεν υπάρχει, όμως, αποτύπωση ή εξαίρεση για τις εντός του περιγράμματος μη δασικές εκτάσεις. Βεβαίως, τα ίδια ισχύουν και στην Εύβοια, αλλά και σε άλλες περιοχές.

Οι επιπτώσεις από αυτά τα προβλήματα είναι κυρίως δύο: Είναι η αμφισβήτηση του χαρακτήρα των γεωργικών εκτάσεων, οι οποίες ήταν ανέκαθεν γεωργικές. Μάλιστα, έπαιρναν κι επιδοτήσεις. Υπάρχει και το ψηφιακό του ΟΣΔΕ, που λέει ότι είναι γεωργικές εκτάσεις. Η αμφισβήτησή τους έχει πολλαπλές επιπτώσεις. Τους στερείτε, δηλαδή, τη γεωργική δραστηριότητα ή στερείτε τη δυνατότητα σε κτηνοτρόφους να αξιοποιούν βοσκήσιμες εκτάσεις.

Δεύτερον, για να κάνουν ενστάσεις έχετε βάλει τσουχτερά χαράτσια. Οι αντιρρήσεις δηλαδή για τον χαρακτήρα των εκτάσεων αλλά και η αμοιβή ιδιώτη δασολόγου, δικηγόρου, μηχανικού, τοπογράφου φτάνουν περίπου μέχρι και τις 4.000 ευρώ, όταν οι άνθρωποι αυτοί δεν έχουν και κόβουν από το φαΐ τους.

Η κατάσταση αυτή αναδεικνύει τα αποτελέσματα της αστικής πολιτικής στη διαχείριση της γης και στη χρήση της, που βεβαίως έχει στόχο την εξυπηρέτηση των κάθε φορά επενδυτικών σχεδίων των μονοπωλιακών ομίλων στον συγκεκριμένο τομέα.

Τι ζητάμε; Πρώτον, να αντιμετωπιστούν τα προβλήματα χωρίς καμμιά επιβάρυνση για όλες τις εκτάσεις, που ήταν αγροτικές και δεν αμφισβητείται ο αγροτικός χαρακτήρας τους. Δεύτερον, να λυθεί άμεσα το πρόβλημα των εξαιρέσεων από μεγάλες αναδασωτέες από φωτιά εκτάσεις, χωρίς να ευνοηθούν καταπατητές, εκχερσώσεις, παράνομες αλλαγές χρήσης. Τρίτον, να μη χρησιμοποιηθούν οι δασικοί χάρτες και γενικότερα η δασική πολιτική ως εργαλείο ομηρίας λαϊκών στρωμάτων. Τέταρτον, να ληφθούν όλα τα απαραίτητα χρονικά και διοικητικά μέτρα από το κράτος και να μην επιβαρυνθούν τα λαϊκά στρώματα. Πέμπτον, να εξασφαλιστεί το αναγκαίο επιστημονικό προσωπικό και με πόρους και με κρατικές υπηρεσίες για να ολοκληρώσουν όλες τις διαδικασίες για την προστασία των δασικών οικοσυστημάτων.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

 Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία Μανωλάκου, θίγετε το θέμα των δασικών χαρτών και θα ήθελα να δηλώσω ότι πρόκειται για ένα σοβαρό αναπτυξιακό και περιβαλλοντικό εργαλείο, ένα εργαλείο και μία περιβαλλοντική πολιτική η οποία λείπει από τη χώρα μας. Μάλιστα, πρέπει να ομολογήσω ότι από τις θέσεις της Αριστεράς και από τις θέσεις του οικολογικού κινήματος τα τελευταία χρόνια έχει κατατεθεί το αίτημα -και η απαίτηση θα έλεγα- πολλές φορές για τη δημιουργία των δασικών χαρτών, αλλά και για την ύπαρξη αυτής της –αν θέλετε- αποκατάστασης της νομιμότητας και της ισονομίας, κάτι που αφορά ιδιαίτερα και τον αγροτικό πληθυσμό, αλλά και όλους τους πολίτες και στο επίπεδο του χαρακτηρισμού των δασικών εκτάσεων.

Θα ήθελα, λοιπόν, και εκ μέρους σας, αν συμφωνήσετε, μιας και μας δίνετε τη δυνατότητα γι’ αυτή την κοινοβουλευτική συζήτηση, να λάβω σήμερα τη θέση ότι και το Κομμουνιστικό Κόμμα Ελλάδας συμφωνεί με την ύπαρξη των δασικών χαρτών και με αυτόν τον τρόπο ότι συμφωνεί με την προστασία του φυσικού περιβάλλοντος και δεν συνηγορεί υπέρ εκχερσώσεων ή παράνομων χρήσεων πρώην δασικών εκτάσεων. Διότι νομίζω αυτή είναι η αφετηριακή βάση που μας ενώνει και αντιστοιχεί και στα δικαιώματα των πολιτών και στην ισονομία των πολιτών, αλλά και στην προστασία του περιβάλλοντος. Μόνο έτσι θα μπορέσουμε να αντισταθούμε σε οποιεσδήποτε παράνομες εκχερσώσεις και εμπορικές χρήσεις του δασικού περιβάλλοντος, που νομίζω δεν αντιστοιχεί ούτε στην άποψη του Κομμουνιστικού Κόμματος Ελλάδας ούτε βέβαια στην άποψη της Κυβέρνησης μας.

Αυτό, όμως, το οποίο θα ήθελα, επίσης, να διευκρινίσουμε, διότι μου κάνει ιδιαίτερη εντύπωση, διότι στα προηγούμενα νομίζω ότι θα συμφωνήσουμε, είναι ο τρόπος με τον οποίο προσπαθείτε να χρεώσετε πολιτικές ευθύνες στη σημερινή Κυβέρνηση, η οποία υλοποιεί αυτό που είκοσι χρόνια είχε νομοθετηθεί στην Ελλάδα, το ζήταγαν όλοι οι επιστημονικοί φορείς και όλοι οι χώροι των εργαζομένων και των συλλογικών κινημάτων και δεν υλοποιούταν.

Τη σημερινή Κυβέρνηση, λοιπόν, που υλοποιεί αυτό που ο δικομματισμός δεν ήθελε να γίνει για σαράντα χρόνια πολιτικά και είκοσι χρόνια θεσμικά, μας κατηγορείτε ότι είναι πολιτική ευθύνη η θέσπιση και η κύρωση ενός περιβαλλοντικού εργαλείου προς όφελος των δικαιωμάτων των πολιτών. Κυριολεκτικά θα μου επιτρέψετε να διαμαρτυρηθώ για αυτή την έκφραση, γιατί δεν έχουμε καμμία σχέση με τις πολιτικές που τροποποίησαν, προσέλαβαν το περιβάλλον και το δασικό οικοσύστημα.

Ανοίγεται βέβαια μια συζήτηση, η οποία έχει να κάνει με τις αναδασώσεις. Ειλικρινά έψαξα και βρήκα τις θέσεις του Κομμουνιστικού Κόμματος Ελλάδας για την πυρκαγιά της Ηλείας, για την πυρκαγιά της Εύβοιας και για όλες τις άλλες πυρκαγιές κι έρχομαι να συμφωνήσω μαζί σας ότι κι εσείς ζητάγατε τότε τον σαφέστατο και άμεσο καθορισμό και προσδιορισμό των αναδασωτέων εκτάσεων για να τις προφυλάξουμε από τις εκχερσώσεις και τις καταπατήσεις. Άρα από την ίδια αφετηρία θεωρώ ότι ξεκινάμε τη συζήτηση για τους δασικούς χάρτες.

Ποιο πρόβλημα εντοπίζεται ως κυρίαρχο; Και θα μου επιτρέψετε στη δευτερομιλία μου να πω τα υπόλοιπα. Την αμφισβήτηση εκτάσεων που ανέκαθεν καλλιεργούνταν και λάμβαναν επιδότηση.

Οφείλω, λοιπόν, να σας πω ότι δεν υπάρχει κανένα πρόβλημα, κανένας κίνδυνος και κανένας φόβος γι’ αυτές τις εκτάσεις. Δεν υπάρχει καμμία επίπτωση στην αγροτική γη που νομίμως την εκμεταλλεύονται οι αγρότες, την έχουν, την είχαν χρόνια και λάμβαναν επιδότηση γι’ αυτή. Πρόβλημα υπάρχει μόνο στις περιπτώσεις που δασική γη δηλώθηκε ως αγροτική και τροποποιήθηκε.

Εδώ νομίζω ότι πρέπει από κοινού να διατυπώσουμε τον οδικό χάρτη επίλυσης αυτού του προβλήματος, διότι μας απασχολεί και υποπτεύομαι και θα ήθελα να απασχολεί κι εσάς.

Στις περιπτώσεις, λοιπόν, αυτές που δασική γη, όχι αγροτική ανέκαθεν, χρησιμοποιείται για αγροτική καλλιέργεια, υπάρχει νομοθεσία, ο ν.998/1979 και ο ν.4280/2014, που επιτρέπει την παραχώρηση και της κυριότητας ή της χρήσης σε αγρότες, ώστε να ασκούν επάγγελμα αγροτικό και να παράγουν αγροτικά προϊόντα για να ενισχυθεί ο πρωτογενής τομέας.

Μπορώ να πω ότι θα συμφωνούσα μαζί σας σε μία πρόταση που να βελτιώσει τους όρους με τους οποίους αγρότες που είναι ήδη στο σύστημα του ΟΠΕΚΕΠΕ, στον ΟΣΔΕ δηλαδή, θα λαμβάνουν τις εκτάσεις αυτές πολύ πιο γρήγορα, αν θέλετε πολύ πιο λειτουργικά, αρκεί να αποδεικνύεται η χρήση η αγροτική, τηρώντας όμως τη νομοθεσία και αποτυπώνοντας τη νόμιμη και τυπική ισονομία και επί του δασικού χάρτη.

Σε αυτές τις περιπτώσεις, θα πρέπει η εκχώρηση ή παραχώρηση χρήσης κυριότητας να γίνει πριν την εκδίκαση εξέτασης του τέλους αντιρρήσεως, έτσι ώστε να μην έχει και καμμία επίπτωση η κύρωση των δασικών χαρτών στον πρωτογενή τομέα.

Αυτό νομίζω ότι αποκαθιστά τη νομιμότητα και στο αγροτικό τοπίο και στο δασοαγροτικό τοπίο, διότι για μας είναι ένα μεγάλο περιβαλλοντικό απόθεμα και από κοινού το εξετάζουμε και επιλύει αυτό που και εσείς αναφέρατε στην ερώτησή σας, κινδύνους εκχερσώσεων, καταπατήσεων ή οτιδήποτε άλλο.

Θα μου επιτρέψετε στη δευτερολογία μου να καλύψω και το υπόλοιπο κείμενο της ερώτησής σας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ, ευχαριστούμε.

Κυρία Μανωλάκου, έχετε τον λόγο για τη δευτερολογία σας.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, μιλάτε για ισονομία. Τι ισονομία μπορεί να υπάρχει όταν για λάθη που έγιναν ζητάτε -και μάλιστα πολύ τσουχτερά- να πληρώσουν άνθρωποι χαράτσια που δεν έχουν καμμιά ευθύνη; Και στην κυριολεξία δεν μας απαντήσατε στην ουσία. Γιατί, δηλαδή, επιβαρύνεται ο κόσμος που δεν φταίει και δεν τους βάζετε στις εξαιρέσεις; Και, μάλιστα, να βάλετε στις εξαιρέσεις, να μην πληρώσουν τίποτα, ακριβώς αυτές τις περιπτώσεις που ήταν αγροτικές ή βοσκήσιμες εκτάσεις και στην αποτύπωση φαίνονται ως δάση ή αναδασωτέες εκτάσεις. Μη χαρατσώνετε άδικα τον κόσμο. Αυτό σας ζητάμε. Κι εσείς δεν μου απαντάτε, δεν δεσμευόσαστε σε αυτό. Αυτή είναι η ισονομία σας;

Δεύτερον, τι λέτε; Εμείς, ναι, είναι αλήθεια ότι ζητούσαμε να γίνει αναδάσωση, όπου μπαίνει φωτιά σε δάσος, γιατί όσες φορές στην πλειοψηφία τους μπήκε φωτιά, ήταν εμπρησμός. Δηλαδή, η δασική γη άλλαξε χαρακτήρα κι αυτό σήμερα φαίνεται και με τις εκχερσώσεις. Κι εσείς σήμερα θεωρείτε τη γη εμπόρευμα. Αν δεν τη θεωρούσατε, το πρώτο που θα κάνατε ξέρετε ποιο είναι; Είναι να καταργήσετε τον νόμο της Νέας Δημοκρατίας και του ΠΑΣΟΚ, τον ν.4280/2014. Όταν ήσασταν στην αντιπολίτευση, είχατε πει ότι θα τον καταργήσετε, γιατί είναι ένας νόμος, ο οποίος τι λέει; Αναγνωρίζει τη δράση των μονοπωλιακών ομίλων στα κρατικά δασικά οικοσυστήματα. Αυτό κατοχυρώνει αυτός ο νόμος. Κι ερχόσαστε να μου πείτε ότι θέλετε να συμφωνήσουμε να διατηρηθεί η προστασία των δασών; Καταργήστε τους νόμους που χαντακώνουν τα δάση.

Τρίτον, σας ζητήσαμε και δεν μας απαντήσατε το εξής: Να εξασφαλιστεί το αναγκαίο επιστημονικό προσωπικό, καθώς και μέσα, πόροι, στις αρμόδιες κρατικές υπηρεσίες, ώστε να ολοκληρώσουν τις απαραίτητες διαδικασίες για την προστασία των δασικών οικοσυστημάτων. Γιατί σας το λέμε αυτό; Γιατί από τους πόρους για τους δασικούς χάρτες, το 90% το παίρνουν οι ιδιώτες. Το 10% πηγαίνει στις δασικές κρατικές υπηρεσίες, που τραβάνε όλο το λούκι. Να σας πω ένα παράδειγμα από τη Σαλαμίνα. Ο δασικός χάρτης που κατέθεσε ο ιδιώτης, φτιάχτηκε ξανά από τους υπαλλήλους της Δασικής Υπηρεσίας από την αρχή.

Δίνω στα Πρακτικά και την απόφαση του Υπουργείου -είναι από τον Οκτώβριο του 2016- που κατοχυρώνει αυτό, δηλαδή 10% στις δημόσιες δασικές υπηρεσίες και 90% στους ιδιώτες.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε τελευταία ανάλυση, τι θα γίνει; Θα φέρνουν λάθη, θα χτυπιούνται άνθρωποι και τελικά δεν θα αμείβονται ή θα ξενυχτάνε; Εκτός αν πάτε να χρεοκοπήσετε και τις υπάρχουσες δασικές υπηρεσίες.

Τέταρτον, οι δασικοί χάρτες και το Κτηματολόγιο, που υπερηφανευόσαστε, είναι στα προαπαιτούμενα του τρίτου μνημονίου. Το επαναλαμβάνω: Είναι στα προαπαιτούμενα του τρίτου μνημονίου με χρονοδιάγραμμα. Γιατί το ζητάνε; Γιατί λύνει προβλήματα όχι για τις κοινωνικές ανάγκες, αλλά για τους επιχειρηματικούς ομίλους, που σε αυτή τη φάση που βρίσκονται επενδύουν λεφτά στη γη. Άρα τι θέλουν; Θέλουν να έχουν λυμένα τα χέρια, να μην υπάρχουν αμφισβητήσεις ως προς τις χρήσεις γης, ως προς το ιδιοκτησιακό, ως προς τον χαρακτήρα, να μην υπάρχει εμπόδιο, να μην υπάρχει φραγμός για να κερδίσουν εύκολα, γρήγορα. Αυτούς πάτε να εξυπηρετήσετε και το πουλάτε σαν «φουντούκι» ότι εξυπηρετείτε τον λαό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μανωλάκου, παρακαλώ ολοκληρώνετε.

**ΔΙΑΜΑΝΤΩ ΜΑΝΩΛΑΚΟΥ:** Τελειώνω, κύριε Πρόεδρε και ευχαριστώ για την ανοχή σας.

Μαζί, λοιπόν, με την εξυπηρέτηση των ομίλων, όπως τους εξασφαλίσατε φθηνό εργατικό δυναμικό και μισθούς πείνας, φορολογικές ελαφρύνσεις, ουσιαστικά τους διευκολύνετε και την καπιταλιστική εκμετάλλευση στη χρήση γης.

Εμείς το λέμε καθαρά ότι οι δασικοί χάρτες από μόνοι τους δεν μπορούν να εξασφαλίσουν την προστασία των δασών και της κρατικής δασικής περιουσίας, αφού το υπάρχον κοινωνικοοικονομικό πλαίσιο οδηγεί στην παράδοση στα μεγάλα συμφέροντα και σε fast track διαδικασίες που και εσείς εξυπηρετείτε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μανωλάκου.

Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κυρία Μανωλάκου, δεν περίμενα ότι μπροστά στην ανάγκη που έχετε να διαφοροποιηθείτε από μια πραγματικά ριζοσπαστική τομή, που την είχε ανάγκη και η κοινωνία και το περιβάλλον, φτάσατε σε ένα σημείο το οποίο κατά κάποιο τρόπο αμφισβητεί την αναγκαιότητα των δασικών χαρτών και μας κατηγορείτε ότι έτσι εξυπηρετούνται τα συμφέροντα ομίλων και μονοπωλίων, όταν εμείς αυτό που λέμε είναι ότι με τους δασικούς χάρτες κανένας δεν θα μπορεί να καταπατήσει και να εκχερσώσει δασική γη.

Αναρωτιέμαι, τελικά, εάν όλα υποκλίνονται στον στόχο της διαφοροποίησής σας από μια προοδευτική πολιτική, για να δημιουργήσετε έναν φιλεργατικό μανδύα. Όμως, νομίζω ότι πρέπει να βρούμε την ουσία, που είναι αυτό που κάλεσα εξαρχής στην απάντησή μου σε αυτή την ερώτηση, να πούμε εάν χρειάζονται ή όχι δασικοί χάρτες.

Διότι, μπορεί το όραμα να είναι ο σοσιαλισμός, αλλά σήμερα το δάσος θα πρέπει να προστατευτεί, οι εκχερσώσεις πρέπει να αντιμετωπιστούν, οι καταπατήσεις για βίλες και ξενοδοχεία πρέπει επίσης να αντιμετωπιστούν. Η εμπορική αξιοποίηση του δάσους πρέπει να έχει απέναντι όλη την πολιτική κοινωνία. Έχει όλους τους επιστημονικούς φορείς. Το ΚΚΕ δεν θα είναι μαζί μας; Έχει άλλη άποψη;

Ας δούμε το θέμα των τελών. Δεν μπορώ να καταλάβω γιατί η πολιτεία πρέπει να αναλάβει το κόστος για τους καταπατητές και τους εκχερσωτές. Όμως, ενώ υπήρχε μια τιμολογιακή πολιτική σε υπουργική απόφαση του 2014, εμείς ήρθαμε τον Νοέμβριο και μειώσαμε το κόστος των τελών κατά 10% και με μια απόφαση που ανακοινώσαμε την Παρασκευή, κυριολεκτικά για τα μικρά εισοδήματα και τις μικρές εκτάσεις η μείωση φτάνει μέχρι το 60%.

**ΔΙΑΜΑΝΤΩ ΜΑΝΩΛΑΚΟΥ:** Δωρεάν τελείως, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Στην περίπτωση των πέντε έως δέκα στρεμμάτων που ήταν 450 ευρώ, μειωμένο κατά 10% από τα 500 ευρώ που προβλεπόταν στην υπουργική απόφαση του 2014, εάν δεν κάνω λάθος, ερχόμαστε σήμερα και το κάνουμε 180 ευρώ. Έρχεται, δηλαδή, η Κυβέρνηση και το τέλος αντιρρήσεων το κάνει 180 ευρώ από 500 που ήταν στην προηγούμενη κυβέρνηση, επί πρωθυπουργίας του κ. Σαμαρά, και μας κάνετε πάλι κριτική.

Το τέλος της πρώτης ένστασης το κάνουμε 10 ευρώ μόνο, ενδεικτικά, για να μην υπάρχει κανένα κώλυμα σε κανέναν πολίτη και πάλι μας κάνετε κριτική.

Έχουμε εξαιρέσει από τα τέλη αντιρρήσεων όσους είναι σε περιοχές κατοικίας, σε περιοχές εποικισμού, σε περιοχές αναδασμού, σε περιοχές που εκκρεμούν ακόμα οι πράξεις χαρακτηρισμού από την πολιτεία, εκεί δηλαδή που η πολιτεία έχει καθυστερήσει και θα ήταν άδικο να πληρώσει τέλη ο πολίτης και πάλι μας κάνετε κριτική.

Ας λύσουμε, όμως, και το θέμα των αναδασωτέων και των αγροτικών, γιατί βλέπω ότι επιμένετε μάλλον γιατί θέλετε να συνομιλήσετε με τον αγροτικό χώρο. Σας επαναλαμβάνω, λοιπόν, ότι κανείς αγρότης δεν έχει να φοβηθεί τίποτα στην περίπτωση που ήταν αγροτική η χρήση, ακόμα και εάν είναι μέσα σε αναδασωτέα. Αυτές οι περιοχές θα προσδιοριστούν και δεν θα υπάρχει σε καμμία περίπτωση βάρος στον πολίτη, διότι αυτό είναι ατέλεια, καθυστέρηση της διοίκησης και όχι της δικής μας διοίκησης. Και όλοι οι πόροι δεν θα χρησιμοποιηθούν για κανέναν δημοσιονομικό σκοπό, για κανένα χρέος και θα επιστρέψουν όλοι στους δασικούς χάρτες, για να έχουμε δασικούς χάρτες.

Γιατί για εμάς είναι κοινωνική προτεραιότητα και ανάγκη, κυρία Μανωλάκου, και θέλω να το αναγνωρίσετε και εσείς και να έρθετε μαζί μας. Να λύσουμε τα προβλήματα εκεί που καθυστερεί η διοίκηση, που δεν έχει βεβαίως προσωπικό, αλλά σε καμμία περίπτωση δεν δημιουργείται ομηρεία των πολιτών και των παραγωγών.

Μάλιστα, σήμερα είχαμε μια ημερίδα στην κεντρική Μακεδονία με το Τεχνικό Επιμελητήριο, το Γεωτεχνικό Επιμελητήριο, τον Δικηγορικό Σύλλογο, όπου δεν διαπιστώθηκε καμμία αντίρρηση για την ανάρτηση και την ύπαρξη δασικών χαρτών.

Αδυναμίες και καθυστερήσεις που έπρεπε να λύσουμε στην κοινωνία μας εδώ και σαράντα χρόνια διαπιστώσαμε, όπου εκεί υπάρχει ήδη κωδικός στον προϋπολογισμό της περιφέρειας και θα πληρώνεται επιπλέον επιστημονικό προσωπικό, κύριε Πρόεδρε, και για τις αναρτήσεις και για την επίλυση των αντιρρήσεων.

Άρα, ναι, με το τελευταίο συμφωνώ. Θα υπάρχει ιδιαίτερη ενίσχυση και της πληροφόρησης και της στελέχωσης και θα υπάρχει και επίλυση, εάν σας απασχολεί αυτό, όπως αναφέρετε στο πρώτο σας ερώτημα, για τις περιοχές των αναδασωτέων που περιείχαν αγροτικές εκτάσεις, που ήταν αγροτικές, κυρία Μανωλάκου.

Δεν δέχομαι, όμως, να συζητάμε σε έναν αριστερό τρόπο σκέψεις για δασικές εκτάσεις που εκχερσώθηκαν παρατύπως, ότι μπορούν να νομιμοποιηθούν από την πολιτική της δικής σας πρότασης.

Δεν πιστεύω ότι αυτό είναι μέσα στη λογική σας. Θα συμφωνήσω ότι έχουμε άλλη ανάγνωση. Να κατοχυρωθούν όλες οι εκτάσεις που ήταν αγροτικές, να μην υπάρχει πρόβλημα με τις επιδοτήσεις, να λυθούν ακόμα και αν ήταν μέσα στις αναδασωτέες, να συνδυαστεί και με διευκόλυνση των παραγωγών –θα έλεγα εγώ- για να πάρουν αυτές τις εκτάσεις –ακόμα και αν δεν είναι στην ιδιοκτησία τους- και να τροποποιήσουμε τον ν.4280 προς όφελος των παραγωγών –να μην είναι δασοκτόνος και να είναι προς όφελος της αγροτικής παραγωγής- για να υπάρχει εισόδημα, εργασία και κοινωνική λειτουργία στην ύπαιθρο.

Αυτός είναι ένας τρόπος προοδευτικής ανάγνωσης του αδιεξόδου που υπήρχε από την έλλειψη κτηματολογίου, δασικών χαρτών και περιβαλλοντικής προστασίας λόγω δικομματισμού, που ήθελε τις καθυστερήσεις, κυρία Μανωλάκου, μόνο και μόνο για να παίζει παιχνίδι λαϊκίστικο, πολιτικάντικο, παραγοντίστικο, στις τοπικές κοινωνίες, χαϊδεύοντας στην πλάτη τους πολίτες, αλλά πίσω από αυτό το χάιδεμα στην πλάτη, κάποιοι έπαιρναν τις δασικές εκτάσεις.

Νομίζω ότι πρέπει να συμφωνήσουμε ότι αυτό δεν μπορεί να συνεχιστεί. Και στο δασικό και στο κοινωνικό περιβάλλον πρέπει να επιστρέψει η δικαιοσύνη, ο κανόνας, το ίσο, το δίκαιο στους ανθρώπους. Και αυτό θα προσπαθήσουμε να κάνουμε με τους δασικούς χάρτες, επιλύοντας αδυναμίες που δεν οφείλονται σε εμάς, οφείλονται στο πολιτικό σύστημα της χώρας μέχρι τώρα, αλλά μπορούν να επιλυθούν με εμάς. Και σε αυτό χρειαζόμαστε συνεργασία και από τους παραγωγούς και από τους πολιτικούς χώρους.

Ευχαριστώ.

**ΔΙΑΜΑΝΤΩ ΜΑΝΩΛΑΚΟΥ:** Δασικούς χάρτες για τις κοινωνικές ανάγκες είπαμε και βλέπω ότι τον νόμο της Νέας Δημοκρατίας και του ΠΑΣΟΚ τον στηρίζετε. Μπράβο σας!

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στην τελευταία για σήμερα τη δεύτερη με αριθμό 422/31-1-2017 επίκαιρη ερώτηση δεύτερου κύκλου του Βουλευτή Μεσσηνίας του Λαϊκού Συνδέσμου - Χρυσή Αυγή κ. Δημητρίου Κουκούτση προς τον Υπουργό Περιβάλλοντος και Ενέργειας,σχετικά με τη «διακοπή ανάρτησης δασικών χαρτών».

Ορίστε, κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Κύριε Πρόεδρε, κύριε Υπουργέ, θα μου επιτρέψετε να καταχραστώ ένα, δύο λεπτά επιπλέον από τον χρόνο μου, γιατί νομίζω ότι είναι ένα θέμα το οποίο συζητείται ευρύτατα στην κοινωνία μας, στη χώρα μας σήμερα και το οποίο είναι πάρα πολύ σοβαρό.

Για να καταλάβουμε, λοιπόν, την κατάσταση, εμείς κρίνουμε ότι οφείλουμε να δούμε την αλήθεια, να δούμε το θέμα εξαρχής, κάτι που δεν πράττει, δυστυχώς, το ελληνικό κράτος που έρχεται και ξαναέρχεται με δασικούς νόμους, έχοντας πάντα στο στόχαστρο έσοδα από τις τσέπες των υπηκόων και φυσικά τώρα, όπως γίνεται στις περιουσίες, μέσω των δασικών χαρτών.

Εγώ δεν θα σας πω τίποτε άλλο παρά αυτά που λένε οι συμπατριώτες μου. Τα γράφουν στις εφημερίδες, τα γράφουν σε sites, τα γράφουν στο διαδίκτυο και αυτά οφείλω να πω και στο ελληνικό Κοινοβούλιο.

Θα είναι ωφέλιμο οι κυβερνώντες τη χώρα πολλές φορές να μελετούν την ιστορία. Ο νομικός κόσμος οφείλει, επίσης, να λάβει θέση επί του θέματος, αφού μελετήσει πολύ καλά τη νομική ιστορία του μεγάλου ζητήματος των γαιών της πατρίδας μας.

Φυσικά και έπρεπε προ πολλών δεκαετιών να έχουν αναρτηθεί και να έχουν κυρωθεί οι δασικοί χάρτες. Φυσικά θα έπρεπε ήδη να έχει συνταχθεί Εθνικό Κτηματολόγιο.

Ξέρετε ότι η πρώτη επίσημη τοποθέτηση για τις εθνικές γαίες από τους εξεγερμένους Έλληνες προέρχεται από την Πελοποννησιακή Γερουσία, η οποία με την Εγκύκλιο της Στεμνίτσας προσδιόριζε τα δοσίματα που θα έπρεπε να ισχύσουν για τις γαίες που ανήκαν σε Οθωμανούς πριν από την έναρξη του Αγώνα και τα οποία θα χρησιμοποιούνταν για την κάλυψη των αναγκών του πολέμου.

Με το θέμα ασχολήθηκε η Α΄ Εθνοσυνέλευση της Επιδαύρου, η Πελοποννησιακή Γερουσία, η Β΄ Εθνοσυνέλευση του Άστρους το 1823.

Όμως, η οικονομική ανέχεια των κυβερνήσεων, ιδίως κατά την περίοδο της Πολιορκίας του Μεσολογγίου, οδήγησε τελικά στον νόμο ΝΓ΄ της 6ης Φεβρουαρίου του 1826, σύμφωνα με τον οποίο επιτρεπόταν -κατά παράβαση του Ψηφίσματος ΛΒ΄- να πωληθούν κάθε είδους εθνικά κτήματα, με σκοπό να συγκεντρωθούν χρήματα που θα επέτρεπαν την ενίσχυση των πολιορκημένων. Με βάση τον νόμο αυτό υποστηρίζεται ότι εκποιήθηκαν σημαντικές εκτάσεις εθνικών γαιών. Παράλληλα, οι αρχές του Αγώνα προσπάθησαν να χρησιμοποιήσουν τις εθνικές γαίες για να προσελκύσουν και να ανταμείψουν εκείνους που συμμετείχαν στις στρατιωτικές επιχειρήσεις.

Για τις ιδιωτικές εκτάσεις ίσχυσαν τα εξής: Όσοι από τους χριστιανούς καλλιεργητές είχαν το εμπράγματο δικαίωμα της εξουσίασης επί των γαιών που καλλιεργούσαν πριν από τον Αγώνα, δικαίωμα μεταβιβάσιμο και κληρονομήσιμο, αναγνωρίστηκαν από το ελληνικό δημόσιο ως απόλυτοι κύριοι της γης.

Οι καλλιεργητές αυτοί όφειλαν να αποδείξουν τους ισχυρισμούς τους με τίτλους κυριότητας, που αναγνωρίζονταν από το οθωμανικό δίκαιο, ή ακόμα με αποφάσεις ειρηνοδικείων που επικύρωναν μεταβιβάσεις ακινήτων ιδιοκτησιών. Το δικαίωμα της απόλυτης κυριότητας αναγνωρίστηκε επίσης σε όσους καλλιεργητές είχαν εκχερσώσει εδάφη και τα είχαν καλλιεργήσει πριν από το 1821.

Η υποχρέωση πάντως της απόδειξης κυριότητας επί της γης δεν επιβάρυνε μόνο τους καλλιεργητές, αλλά και το ελληνικό δημόσιο, το οποίο όφειλε επίσης να παρουσιάσει τους τίτλους που θα δικαιολογούσαν τη διεκδίκηση της κυριότητας επί μίας γαίας. Έπρεπε, δηλαδή, και το ελληνικό δημόσιο να αποδείξει ότι έχει κυριαρχία σε αυτά τα εδάφη.

Το πρόβλημα της μοιρασιάς των δημοσίων γαιών απασχόλησε πολύ το νεοσύστατο ελληνικό κράτος, το οποίο εξέδωσε σταδιακά διατάγματα και μέσω εθνικών παραχωρητηρίων παρέδωσε γη προς καλλιέργεια σε δεκάδες ομάδες υπηκόων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουκούτση, ολοκληρώστε.

**ΔΗΜΗΤΡΙΟΣ ΚΟΥΚΟΥΤΣΗΣ:** Αμέσως, κύριε Πρόεδρε.

Άλλα παραχωρητήρια ονομάστηκαν «φαλαγγιτικά» και δόθηκαν ως αποζημίωση σε συμμετέχοντες στον Αγώνα πολεμιστές, άλλα σε πυρπολητές, άλλα σε κληρονόμους θυμάτων, άλλα σε Κρήτες και άλλα σε πρόσφυγες, αλλά και σε ανθρώπους που δεν είχαν στον ήλιο μοίρα. Συνολικά από την Επανάσταση και μέχρι τις δύο τελευταίες δεκαετίες του περασμένου αιώνα δόθηκαν σχεδόν τα πάντα από εθνική γη στους υπηκόους του βασιλείου.

Τα στοιχεία αυτά υπάρχουν, αλλά ποτέ δεν κωδικοποιήθηκαν. Ποτέ το κράτος δεν έκανε ολοκληρωμένο απολογισμό για να δει τι έχει πουλήσει, τι του απέμεινε, αν του έχει απομείνει κάτι. Μαθημένο, όμως, σε πολιτική σπάταλου αγά, γνωρίζει πολύ καλά…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουκούτση, με συγχωρείτε!

**ΔΗΜΗΤΡΙΟΣ ΚΟΥΚΟΥΤΣΗΣ:** Τελειώνω σε δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πέντε λεπτά πρωτολογία. Δύο λεπτά δικαιούστε. Βεβαίως, δείχνουμε ανοχή. Πόση ανοχή, όμως, να δείξουμε! Έχετε και δευτερολογία. Και στο κάτω-κάτω, με συγχωρείτε, καλές οι αναφορές αυτές που κάνατε, αλλά στο διά ταύτα της ερώτησης που καταθέσατε και ζητάτε από τον Υπουργό να απαντήσει, όπως ο κάθε Βουλευτής, δεν αναφέρεστε.

**ΔΗΜΗΤΡΙΟΣ ΚΟΥΚΟΥΤΣΗΣ:** Στο διά ταύτα…

**ΠΡΟΕΔΡΕΥΩΝ (Γεώργιος Λαμπρούλης):** Πότε είναι το διά ταύτα; Μετά από δυο, τρία λεπτά; Ε, με συγχωρείτε!

**ΔΗΜΗΤΡΙΟΣ ΚΟΥΚΟΥΤΣΗΣ:** Μάλιστα.

Βάζει διαρκώς τον πολίτη σε διαδικασία απολογίας και να αποδείξει ακόμη και ότι ανασαίνει. Αυτή είναι η βασική λογική του κράτους και η πρακτική.

Και θα περίμενε κάποιος να μπει μια σειρά, όχι με βάση την αταξία και την αυθαιρεσία των προηγούμενων, τους οποίους άλλωστε κατηγορείτε σφόδρα για τα πάντα και λέτε τώρα «αυτοί τα έκαναν, εμείς τα βρήκαμε».

Ξέρετε, όμως, στην περιοχή της Μάνης, στην οποία αναφέρομαι, τι υπήρχε; Αλώνια, μαντριά, έσπερναν – αν τα ξέρετε- σιτάρι, φακές και λούπινα. Τώρα δεν θα μπορούν οι Μανιάτες να τα χρησιμοποιούν. Η χρήση του μανιάτικου δάσους, δηλαδή τα αγριώματα, θα υπάγονται στους νόμους χρήσης του δάσους δέντρων. Οι περιοχές, δηλαδή, στις οποίες υπάρχουν φασκόμηλα, αφάνες και φρύγανα θεωρούνται δασικές.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, δεν μπορώ να καταλάβω, βέβαια, την αναφορά στα ιστορικά στοιχεία της Ελληνικής Επανάστασης, του ελληνικού κράτους, στοιχεία μιας ιστορίας γεμάτη από δημοκρατία και από αγώνες για την ελευθερία. Δεν ξέρω αν αναρωτιούνται κάποιοι τι σχέση έχουν όλα αυτά.

Εγώ θέλω να σας πω ότι η Διεύθυνση Δασών Μεσσηνίας έχει αναρτήσει σε ειδικό διαδικτυακό τόπο το σύνολο του δασικού χάρτη για τον Νομό Μεσσηνίας εκτός από πέντε πρώην ΟΤΑ –Μεσσήνη, Θουρία, Αντικάλαμο, Σπερχόγεια και Ασπροχώματα- για τους οποίους έχουν ήδη κυρωθεί οριστικοί δασικοί χάρτες.

Και μπαίνει ένα ερώτημα: Συνηγορεί κάποιος υπέρ των διακρίσεων; Δηλαδή στους πέντε έχουν γίνει ήδη δασικοί χάρτες, να μην κάνουμε στους άλλους; Γιατί; Για να συντηρούνται οι εκχερσώσεις, οι καταπατήσεις ή η προσβολή του δάσους;

Αντίθετα, νομίζω ότι αυτό που αντιστοιχεί στην ελληνική ιστορία είναι η αποκατάσταση της νομιμότητας, της ισονομίας, να υπάρχουν χάρτες, να γνωρίζουμε τι γίνεται, να μην υπάρχει κανένα πρόβλημα.

Γι’ αυτό και η Διεύθυνση Δασών έχει εκτυπώσει ενημερωτικό φυλλάδιο για την περιοχή. Έχει γίνει ακόμα και στον εν λόγω Δήμο Δυτικής Μάνης ειδική ενημερωτική εκδήλωση. Απ’ ό,τι βλέπω έχει συζητήσει για παρατηρήσεις και ο Δήμος Δυτικής Μάνης στο δημοτικό του συμβούλιο.

Υπάρχουν αστοχίες και ερμηνείες, οι οποίες θα πρέπει να λυθούν μαζί με τα τέλη αντιρρήσεων, των οποίων μειώσαμε το κόστος μέχρι και 60%, για να μη μείνει κανένας πολίτης έξω από αυτό.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Δεν ήσασταν με όλους τόσο αυστηρός, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ, ήμουν πολύ επιεικής μαζί σας, αφού σας άφησα να μιλήσετε έξι λεπτά και σαράντα δευτερόλεπτα, έχοντας αφαιρέσει από τον χρόνο που μόλις σας ανέφερα τη διακοπή που σας έκανα, για να σας προτρέψω να τελειώσετε σύντομα.

**ΔΗΜΗΤΡΙΟΣ ΚΟΥΚΟΥΤΣΗΣ:** Κανένα πρόβλημα, κύριε Πρόεδρε.

Κύριε Υπουργέ, μας υποτιμάτε και με υποτιμάτε προσωπικά, όταν λέτε ποια σχέση έχουμε εμείς με τους αγώνες του έθνους. Εγώ, κύριε Υπουργέ, είμαι Μανιάτης. Στα χωριά μας Τούρκος δεν πάτησε, το καταλάβατε; Οπότε μη μου λέτε τι σχέση έχω εγώ και η παράταξή μου με το 1821.

Από εκεί και έπειτα, αν θέλατε ένα υγιές και σταθερό οικοδόμημα, θα έπρεπε να πράξετε το αυτονόητο: να καταγράψετε –γιατί υπάρχουν όλα τα στοιχεία- σε ποιους και ποιες γαίες έχετε δώσει, να τις ταυτίσετε με τη σημερινή πραγματικότητα και μετά να προχωρήσετε στους δασικούς χάρτες. Μπορεί να βρεθείτε προ εκπλήξεως και να διαπιστώσετε ουσιαστικά ότι η μισή Ελλάδα διαθέτει ήδη Κτηματολόγιο. Προσέξτε το αυτό!

Αυτά, όμως, προϋποθέτουν σοβαρότητα και υπευθυνότητα και δυστυχώς έξοδα αντί εσόδων, το αντίθετο δηλαδή από την επιχείρηση «δασικοί χάρτες». Αυτά θα πρέπει να απαντηθούν και όχι να λέμε αν είναι μικρό ή μεγάλο το χαράτσι που επιβάλλεται σε περίοδο τραγικής οικονομικής κατάστασης για τη συντριπτική πλειοψηφία των Ελλήνων.

Ας πράξει πρώτα το κράτος αυτά που όφειλε και μετά οι πολίτες. Να δώσετε το καλό παράδειγμα και έτσι να κλείσετε και στόματα. Φαντάζεστε τι θα συμβεί αν ένας πολίτης αύριο αποδείξει δικαστικώς –και δεν είναι πολύ δύσκολο- ότι κάποτε του είχε δοθεί από το κράτος, με επίσημα έγγραφα, γεωργική έκταση και τώρα του την αρπάζει ως δασική;

Γι’ αυτό λέμε, λοιπόν, ότι πρέπει να γίνει άμεσο πάγωμα, να μην πληρωθεί τίποτα εκ μέρους των πολιτών. Είναι άδικο. Μέσα στη φτώχεια που ταλανίζει τον κόσμο, δεν επιτρέπεται να γίνει κάτι τέτοιο. Πρέπει να καταργηθούν αυτά τα εξοντωτικά τέλη. Οι προθεσμίες είναι ανεπαρκέστατες κ.λπ., κ.λπ..

Υπάρχει πρόβλημα και εδώ, για του λόγου του αληθές, έχω και παραχωρητήρια και φύλλα από τη Γενική Εφημερίδα της Ελλάδος, αμέσως μετά την Επανάσταση.

Τα καταθέτω στα Πρακτικά.

(Στο σημείο αυτό ο Βουλευτής κ. Δημήτριος Κουκούτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάντως, για ένα πράγμα να είστε σίγουροι ως Κυβέρνηση, ότι λίαν συντόμως θα αντιμετωπίσετε τη μήνη των αγροτών. Δεν είναι η φτώχεια, δεν είναι ο ΟΓΑ, δεν είναι ο ΕΛΓΑ, δεν είναι τίποτα. Τώρα τους παίρνετε και τη γη. Βεβαίως, έχουν γίνει και καταπατήσεις, αλλά είναι μειοψηφία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Νομίζω ότι οφείλω, τουλάχιστον στους πολίτες που μας παρακολουθούν ή που θα διαβάσουν τα Πρακτικά, να διευκρινίσω τα εξής: Για τις περιοχές που υπάρχει μια τελεσίδικη πράξη εκ μέρους της διοίκησης ή για τις περιοχές που υπάρχει μια εκκρεμής πράξη, σε αυτές τις περιπτώσεις ούτε αμφισβητείται ο χαρακτήρας ούτε πληρώνουν τέλη αντιρρήσεων.

Άρα γι’ αυτές τις περιπτώσεις, που η διοίκηση έχει κάνει πράξεις παραχώρησης, χαρακτηρισμού ή είναι και στις περιοχές εποικισμού, αναδασώσεων, δεν υπάρχει ούτε καν τέλος αντιρρήσεων, οπότε δεν υπάρχει κανένας από τους κινδύνους και τον «μπαμπούλα» που άκουσα προηγουμένως να επισείετε χωρίς καμμία λογική βάση.

Ταυτόχρονα και για περιοχές που υπάρχει κατοικία εργαζομένων, πολιτών, αγροτών, όπου υπάρχει η λεγόμενη πύκνωση και εκτός σχεδίου και αυτές σ’ αυτή τη φάση ανάρτησης δεν περιλαμβάνονται, έτσι ώστε να δοθεί η δυνατότητα και για την πρώτη κατοικία και για τον άνθρωπο που έχει ανάγκη, να μην επιβαρυνθεί ούτε με τέλος αντίρρησης ούτε καν με εξέταση γι’ αυτή την περίοδο και να το λύσουμε μέσα σε μια διετία συνολικά, οργανωμένα και πολεοδομικά.

Όλα αυτά έχουν να κάνουν με την αποκατάσταση της νομιμότητας και της ισονομίας. Είναι μια συζήτηση που πράγματι έχει αρκετές ελλείψεις από το παρελθόν και οφείλουμε να αποκαταστήσουμε αυτές τις ελλείψεις.

Θα το κάνουμε μέσα σε δημοκρατική συζήτηση με την κοινωνία, με τα εργαλεία της συναπόφασης, με αυτά που εμείς γνωρίζουμε και υπηρετούμε εδώ και πάρα πολλά χρόνια, αυτά για τα οποία εμείς έχουμε αγωνιστεί και έχουμε διεκδικήσει να μπουν στη ζωή της κοινωνίας μας και της Ελλάδας, με αυτά όμως που εσείς δεν έχετε σχέση, με αυτά που δεν υπηρετήθηκαν ποτέ από τους δικούς σας χώρους, που καταπατήθηκε η δημοκρατία, η ελευθερία και τα δικαιώματα και της ιδιοκτησίας και δεν νομίζω ότι σε έναν τέτοιον χώρο πρέπει να επαναφέρουμε μια τέτοια συζήτηση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 21.01΄ λύεται η συνεδρίαση για αύριο, ημέρα Τρίτη 7 Φεβρουαρίου 2017 και ώρα 16.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**